
PREDGOVOR 


Barnabita Quadrupani sastavio je 1795. godine na nagovor nekih 
uglednih osoba malenu knjižicu, u kojoj je ukratko dao naputke, kojih se 
trebaju držati bogoljubne duše, kada nastupe dvojbe u duhovnom životu. 
Knjižica je bila s takvim veseljem i oduševljenjem primljena, da je sam 
pisac morao pregledati i povećati 30. izdanje. 

U predgovoru kazuje što ga je ponukalo da tu knjižicu napiše i tiska. 
Istina je, veli on, makar se i čudnovatom činila, da su upravo dobre duše, 
koje bi se imale od svih drugih odlikovati hrabrošću i svetom radošću, 
najviše bojažljive i potištene. Evanđeoski nauk što ga one slijede po svom 
najboljem znanju i savjesti ne ide za tim da oblikuje takvo mišljenje, nego 
da duh oplemeni, odgoji velikodušne duše i da im već ovdje na zemlji 
dade okusiti slasti vječnoga blaženstva. Pa odakle ta čudna pojava? Glavni 
razlog trebalo bi potražiti u netočnom tumačenju i manjkavom poznava¬ 
nju tako uzvišenih, božanstvenih i utješnih istina sv. Evanđelja. Većina 
učitelja u istinama spasenja nastoji svojim slušateljima i čitateljima poka¬ 
zati s velikom važnošću kako se lako i mnogostruko griješi, ali nikada ne 
pojašnjavaju kada čovjek ne griješi. Zato se upravo i plaše dobre duše, 
koje i onako više naginju strahu, nego odvažnosti. Da bude svima pravo, 
ne bi se smjelo kada se govori o kršenju zapovijedi zaboraviti, kao i poja¬ 
sniti kada se čovjek ne ogriješuje o zapovijed; tako bi se manje oprezni 
kršćani poučili, a pobožni sačuvali od zabluda. I upravo ovo zadnje po 
našem je mišljenju vrlo važno, jer se radi o miru djece Božje”. 

Ovo zadnje je također razlog zašto smo u “Marijinu Cvjetnjaku” dono¬ 
sili prijevod ove knjižice, koja je već prevedena na više jezika i zašto je 
sada posebice tiskamo. Francuz le Chevalierdu Chambonde 
Mćsilac, prevodeći spis Quadrupanijev dodao je na nekim mjestima 
pojašnjenja od drugih učitelja duhovnoga života, a najviše od sv. Franje 
Saleškoga. I Nijemac B i e r b a u m usvojio je ove bilješke, te ih još i 
proširio. Mi smo se toga posljednjega držali, te ovaj prijevod priredili po 
šestom njemačkom izdanju. Što nije sam Quadrupani napisao, označeno 
je zvjezdicom. 

Dao Gospodin Bog da ova knjižica pomogne mnogim bogoljubnim 
dušama doći do onoga za čim tako čeznu, - do duševnoga mira. 

U ZAGREBU, na Spasovo 21. svibnja 1903. 

Prevoditelj. 

I. POSLUŠNOST 


“Jer niste vi koji govorite, nego 
Duh sveti ” 

Marko 13, 11. 


Poslušnost je po nauci svetih otaca ravnalo svim vjerskim čini- 
ma; njoj dakle ide prvo mjesto u svim uputama: pa glede nje treba 
paziti na ovo: 

1. Tko sluša svećenika Gospodnjega, ne pokorava se čovjeku 
nego Bogu koji je rekao: “Tko vas sluša. Mene sluša.” (Luka 10, 
16.) 

2. Nitko nije osuđen radi poslušnosti; nijedan se neposlušni ne 
spašava.” Tako uči sv. Filip Neri. 

* Sv. Franjo Saleški ne ustručava se uvjeravati: “Budi čvrsto 
uvjeren da će prije propasti nebo i zemlja, nego da te ne bi htio šti¬ 
titi naš Gospodin dok ostaješ poslušan, ili barem nastojiš biti 
poslušan.” Najdublji razlog za to trebalo bi tražiti u ovom: “Poslu¬ 
šnost”, piše sveti učitelj, “tako je izvrsna krepost, da se je Spasitelj 
ravnao poslušnošću kroz cijeli život. Stoga je govorio da nije došao 
činiti Svoju volju, nego volju Svoga Oca (Iv. 6,38.); a Apostol nam 
kaže da je Isus bio poslušan do smrti, čak do smrti na Križu (Filip 
2, 8.). Htio je dakle neizmjernu zaslugu svoje neizmjerne ljubavi 
spojiti sa neizmjernom zaslugom svoje savršene poslušnosti.” 

3. Onome koji slijedi vlastito svjetlo i dade se osobnim strahom 
zavesti protiv savjeta poslušnosti, ne treba, kako kaže sv. Bernard 
đavla da ga napastuje, jer je sam svoj napasnik. 

* Sv. Franjo Saleški piše: “Ima duša koje se kako tvrde daju 
voditi samo Duhom Božjim; sve što im mašta slika, drže za nadah¬ 
nuća i poticaje Duha Svetoga, koji ih kao djecu vodi u svemu što 
rade. Ti se jako varaju. Reci mi, ima Ii možda čudnovatijega pozi¬ 
va, nego li bijaše poziv sv. Pavla, budući daje sam Gospodin s njime 
govorio i obratio ga? A ipak nije ga htio Bog sam podučavati, nego 
ga je poslao k Ananiji; tek od njega je trebao čuti što mu je činiti. 
Premda je Pavao mogao reći: zašto me sam ne podučiš? Ipak to 
nije rekao, nego je posve ponizno onamo otišao i učinio što mu je 
.zapovjeđeno. Smijemo li i pomisliti da nas je Bog obasuo većom 
milošću nego sv. Pavla? Da nas hoće sam ravnati, a da ne upotrije¬ 
bi nikoga? Nipošto; Bog hoće našu poslušnost, ah u neposlušnosti 
nailazimo na laž i bezakonje.” 

4. Ne trebamo se bojati da se razboriti duhovni vođa vara ili da 
nas ne pozna, ili da se mi sami nismo dosta jasno očitovali. Takav 
strah, ako baš i ne čini nemogućom svaku poslušnost, ipak će 
odgoditi barem njezino izvršenje. Ako te ne bi duhovni vođa dosta 
prepoznao ili razumio, ili ako se ti sam ne bi dosta jasno izrazio, to 
bi te on točnije ispitao. A opet je Bog obećao svoju popioć i svoje 
osobito rasvjetljenje onima koji ga zamjenjuju u vođenju duša. To 
je dosta da odmah i sa svetom prostodušnošću poslušaš, kako to 
nalaže sv. Pismo. 

5. Bog ne otkriva naše duševno stanje nama, nego onome koji je 
pozvan da nas umjesto Njega vodi. Mora nam dakle biti dosta, ako 
nas naš razboriti duhovni vođa uvjerava da idemo dobrim putem, 
te da uživamo milost i milosrđe Božje. U svemu moramo biti 
poslušni, a osobito u ovom. Jer se, kako veli sv. Ivan od Križa tu vidi 
oholost i pomanjkanje vjere, ako se tko ne umiri na uvjeravanja 
ispovjednikova. 

*Sv. Franjo Saleški piše: “Možda ne osjećamo u činima koji nam 
se nalažu nikakve utjehe, dok u drugima nalazimo veliku slast; ah 
ne smijemo vrijednosti svojih djela mjeriti po utjehi što je pri tom 
osjećamo. Ako bismo pri tom tražili svoje vlastito zadovoljstvo, to 
bi značilo ostavljati plodove, a čeznuti za cvijećem. Veću ćeš korist 

imati od onoga što činiš po savjetu poglavara, nego od onoga što činiš po 
vlastitom nagonu. Jer u zadnjem slučaju obično igra ulogu samoljublje, 
koje pod izlikom dobra nastoji samo sebi omiijeti.» 

6. Duši je dužnost slušati. Ona je prema tomu također dužna prezirati 
strah, koji se možda pojavi radi grijeha i pogibelji. «Katkad će ti se 
činiti». piše sv. Bonaventura, «kao da radiš protiv savjesti; ako se ipak 
ravnaš po uputi poslušnosti, činit će ti se kao da griješiš, ako pribavljaš 
sebi veliku zaslugu.» 

7. To još nije dosta da poslušnost bude ravnalo našim vanjskim djelima; 
ona mora zavladati i našom voljom i razumom, tako da hoćemo ono što 
nam propisuje poslušnost i vjerujemo ono što nam poslušnost nalaže 
vjerovati. Upravo u toj unutrašnjoj podložnosti i jest glavna zasluga 
poslušnosti. Jer Gospodinu Bogu ne može biti mila žrtva, koja nije 
prikazana u duhu i istini (Iv. 4. 23.) 

8. Poslušnost tvoja neka je jednostavna, spremna, vesela, općenita. 
Neka je jednostavna; jer ne smiješ dugo razmišljati, nego se odluči 
jednostavnom mišlju; moram slušati. Neka je spremna, jer se pokoravaš 
Bogu. Neka je vesela, jer nikada ne može zalutati onaj koji Boga sluša. 
Neka je općenita; jer se poslušnost proteže na sve što nije grijeh. 

* To je poslušnost o kojoj piše sv. Franjo Saleški: «Velika mije utjeha 
što te vidim ispunjenu željom poslušnosti. Taje želja neprispodobive 
vrijednosti; bit će ti u svakoj poteškoći potpora. Ne, zaista ne gledaj 
koga slušaš, nego zbog koga slušaš. Zavjet je tvoj Bogu upravljen, ako 
i smjera na čovjeka. Bože moj, ta ne misli da će ti ikada uzmanjkati 
pomoći Božje. Štoviše, ako bi bilo potrebno, prije bi on poslao anđela 
s neba da te vodi, nego da te pusti bez vođe, pošto si se tako junački 
odvažila na poslušnost. Posve se dakle osloni na ov u očinsku providnost 
i predaj joj se u svemu. 

9. Duhovni vođa i ispovjednik koga slušaš, neka je pun ljubavi, učen, 
razborit i krepostan. 

* Glede ove važne točke, piše sv. Franjo Saleški: “Kada je mladi 
lobija dobio nalog da ide u Rages, odgovori: ne znam onamo puta. 
Idi dakle, odvrati otac, pa nađi nekoga tko će te voditi. To isto 
Filotejo velim i ja tebi. Hoćeš li svom ozbiljnošću stupiti na put 
bogoljubnosti, potraži poštena čovjeka da te ravna i vodi. Ovaj je 
nauk važniji od svih. Ma tražila ti koliko ti drago, veli bogoljubni 
Avila, nećeš naći volje Božje tako sigurno, kao na putu ponizne 
poslušnosti, koju su svi pobožni prijašnjih vremena toliko pre- 
poručali i vršili. - Vjeran je prijatelj, veli sv. Pismo (Crkv. 6,14.16.) 
jaka obrana; tko njega nađe, našao je blago. Vjernije prijatelj lijek 
života i neumrlosti; koji se Boga boje, nalaze ga. - Ali tko će naći 
takva prijatelja? Onaj, odgovori Mudrac, koji se Boga boji, tj. 
ponizni, koji željno čezne za svojim duševnim usavršavanjem. No 
budući da je tako važno za tebe, Filotejo, da imaš uza sebe na tom 
svetom putovanju bogoljubnosti dobroga vođu, to prosi srdačno 
Boga da ti dade čovjeka po Svom srcu, nemoj dvoumiti, jer će se 
On pobrinuti za vjerna i dobra pratitelja, pa makar ti morao kao 
mladom Tobiji poslati anđela s neba. Ali on neka ti i bude uvijek 
anđeo, što će reći: ako si ga našla, ne smatraj ga samo čovjekom i 
ne pouzdaj se u njega kao takva, niti u njegovo čovječje znanje, 
nego se uzdaj u Boga, koji hoće da po njemu promiče tvoje dobro 
i s tobom govori. Jer sve što je na pomoć tvome spasenju, stavit će 
mu on u srce i u usta. Moraš ga dakle poslušati kao anđela, koji je 
sašao s neba, da te onamo dovede. Opći s njime otvoreno u svojoj 
iskrenosti i vjernosti; pokaži mu bez okolišanja i jasno što imaš na 
sebi dobra i zla, niti što tajeći, niti pretvarajući se. Jer tako se dobro 
kuša i učvršćuje, a zlo popravlja i odstranjuje. Nalazit ćeš ublaženje 
i okrepu u svojoj nevolji, te mjeru i granicu svojoj sreći. Goji stoga 
prema njemu neograničeno pouzdanje, združeno sa svetim poči- 
tanjem, tako da počitanje ne umanjuje pouzdanja, niti pouzdanje 
uništava počitanja. Pouzdaj se u njega kao kćer u ocu, štuj ga pou¬ 
zdanjem sina u majku. Ukratko, to prijateljstvo mora biti jako i 
blago, sveto, svetosti upravljeno, posve duhovno i božansko. Iza¬ 
beri dakle jednoga od tisuću, veli Avila. On mora biti pun ljubavi, 
znanja i razboritosti. Ako samo jedne od te tri stvari nema, prijeti 

pogibelj. Ali opet velim: isprosi pa od Boga; i kada si ga našla, slavi 
Njegovo božansko veličanstvo. Čvrsto ga se drži i ne traži drugoga, 
nego putuj dalje prostodušno, ponizno i pouzdano; ne boj se, sre¬ 
tno ćeš putovati.” 

10. Na koncu dodajem da čovjek može imati jednoga svećenika 
za ispovjednika, a drugoga za duhovnoga vođu. Tako je vodio sv. 
Franjo Saleški svojim savjetima i listovima velik broj duša, kojima 
on ne bijaše redoviti ispovjednik. “Duhovnome vođi”, veli naš sve¬ 
tac, “otkriva se čitava duša, ispovjedniku grijesi. Zato se za duhov¬ 
noga vođu zahtijevaju izvrsnija svojstva, nego za ispovjednika.” 

II. Napasti 


1. Ako smo iskušavani, uči Duh Sveti, to je dokaz da nas Bog 
ljubi. Jer su oni koje Bog najviše ljubi, najjače izvrgnuti napasti. 
•‘Jer si bio mio Bogu”, govorio je anđeo Tobiji (Tob. 12,13.), “tre¬ 
balo je da te napast iskuša.” 

* Pravo stoga piše Fenelon: “Ne treba se čovjek čuditi napasti¬ 
ma, pa ni najsramotnijima. Sv. Pismo (Crkv. 34,9.) veli: “Što znade 
onaj koji nije bio napastovan?” I opet (Crkv. 2, 1.): “Sinko moj, 
hoćeš li stupiti u službu Božju,... pripravi duh svoj za napast.” Pa 
mi smo ovdje na zemlji samo zato da budemo napašću iskušani. Na 
zemlji sve je kušnja. Križ i nevolje iskušavaju nas time da draže 
našu oholost; blagostanje time da nam laska. Naš je život postojani 
boj; i to boj u kojemu se Krist sa nama bori.” 

* Jednom je sv. Antuna pustinjaka napala čitava četa paklenih 
duhova. Kada je uz neizrecivi napor i muku dulje vremena izdržao 
njihove napade, vidje kako se krov njegove kolibice otvara i unutra 
prodire trak nebeskoga svjetla, koji je za čas rastjerao crni čopor 
njegovih neprijatelja i izliječio ga od boli svih udaraca, što ih je u 
toj borbi zadobio. Po tom je upoznao posebnu prisutnost Božju i 
gledajući prema gore kliknuo uz duboki uzdah: “A gdje si to bio, 
predobri Isuse? Gdje si bio? Zašto se nisi pokazao na početku 
borbe, da pomogneš mojim bolima?” A glas mu iz visine odgovori: 
“Antune, bio sam s tobom, čekao sam svršetak tvoje borbe. Budući 
da si se tako junački i hrabro borio, uvijek ću ti pomagati.” Sv. 
Franjo SaleškL 

2. Ne prosi Boga da te oslobodi napasti, nego ga radije moli za 
milost da je svladaš i ispuniš Njegovu svetu volju. Tko se ustručava 

boriti, odriče se krune. Uzdaj se u Boga i Bog će se boriti u tebi, s 
tobom i po tebi. 

* “Pobune tijela”, uči sv. Franjo Saleški, “kao i srdžba i požuda* 
ostavljeni su u našoj unutrašnjosti, da se hrabrim opiranjem 
vježbamo u duhovnoj borbi. Oni su kao Filistejci, protiv kojih se 
pravi Izraelac mora uvijek boriti, a da ih ipak ne može uništiti; 
oslabiti ih dakako možemo, ali uništiti nikada. Požuda tek umire, 
kad mi sami umremo; dok živimo, živi i ona u nama. Ona zaslužuje 
svakako daje mrzimo i odguravamo, budući daje od grijeha posta¬ 
la i neprestano na grijeh draži. Kao što se mi nazivamo prah zato 
jer smo iz praha uzeti i u prah se vraćamo, tako i sv. Pavao požudu 
zove grijehom, jer od grijeha dolazi i na grijeh draži, premda ne 
zaslužujemo prije kazne, nego tek kad smo joj popustili i poslušati 
je. Zato nas opominje isti Apostol (II. Kor. 12, 7.) da ne damo zlu 
vladati u svom smrtnom tijelu, da ne slušamo njegove požude.” 

3. “Napasti dolaze od đavla i iz pakla”, veli sv. Franjo Saleški; a 
bol što ih u njima osjećaš, dolazi od Boga i iz Neba. Majke su iz 
Babilona, dok su kćeri rodom iz Jeruzalema. Prezri stoga napasti, 
a prigrli boli kojima hoće Gospodin da te očisti i krunu ti pribavi. 

4. “Mimo pusti da vjetar puše, i ne drži šuštanje lišća za zveket 
oružja. Bog, naš neizmjerno ljubazni Otac ne može dopustiti da 
njegova djeca budu napastvovana, osim da im se umnože zasluge i 
plaća. 

* “Naš je neprijatelj veliki bukač, ali se ne daj time uplašiti. On 
ti ne može ništa, znam to sigurno. Narugaj mu se i ne brini se za nj; 
jer on toga ne zaslužuje. Mnogo je vikao protiv svetaca i podigao 
strahovitu buku. A što je posljedica? Njima je uza sve to priprav¬ 
ljeno mjesto što ga je on jadnik izgubio.” Sv. Franjo Saleški. 

5. Čim dulje napast traje, tim je jasnije da nisi na nju pristao. 
Ako đavao nastavlja kucati na vrata tvoga srca”, veli sv. Franjo 
Saleški, “to je dokaz da još nije našao ulaz. Jer neprijatelj ne opsje¬ 
da tvrđavu, koju je već osvojio. Dokle god traje borba, nije još 
skršen otpor.” 

6. Bojiš se da si pobijeđen, dok si ipak pobjednik. Tvoj strah na¬ 
staje što zamjenjuješ osjećaj sa pristajanjem, predodžbu sa voljom; 
osjećaš napast i bojiš se da si pristao uz nju. Predodžba obično ne 
ovisi o našoj volji. Sv. Jeronim je boravio u pustinji, ali gaje njego¬ 
va mašta silom prenosila u razuzdani rimski svijet. Tijelo mu je odr- 
venilo radi okrutnih pokorničkih djela, a ipak je još u nutrini nje¬ 
govoj goijela vatra požude. Svetac je veoma mnogo trpio u toj sil¬ 
noj borbi, ali nije pristao; bijaše rastužen, ali bez krivnje; čim više 
bijaše napastvovan, tim postaj aše veća njegova zasluga. 

* “Biti na ovom svijetu”, piše sv. Franjo Saleški “i ne osjećati 
nikakvih strasti, dvije su stvari koje se ne mogu sjediniti. Sv. 
Bernard kaže: krivovjemo je tvrditi da čovjek može ovdje na zemlji 
ostati uvijek u istom stanju, tim više što je Duh Sveti kazao na usta 
Jobova (14,12.) da čovjek ne ustraje nikad u istom stanju. To neka 
bude odgovor na ono što ti kažeš za nepostojanost svoje duše, jer 
ja čvrsto vjerujem da će je vjetar strasti neprestano goniti amo 
tamo, dosljedno, daje uvijek u nemiru. Ja isto tako čvrsto vjerujem 
da viši dio tvoga duha nikako u tome ne sudjeluje. Zaista, tu stanu¬ 
je uvijek Milost Božja; tu prebivaju svete odluke što ih je Milost 
udahnula; tu uvijek stoji zasađena zastava križa; tu neprestano 
vjera, ufanje i ljubav glasno viču: živio Isus!” 

7. Sv. opat Antun običavaše govoriti: “Vidim te, ali ne marim za 
tebe.” Vidim te, jer nam mašta donosi pred oči i to što ne želimo 
gledati, ali volja otklanja slike i ne mile joj se. Po riječima sv. 
Augustina za grijeh se zahtijeva bezuvjetno slobodna volja, tako da 
ne može biti govora o grijehu, ondje gdje nema slobodne volje. 

8. Katkad su puteno dopadanje i sila mašte tako jaki i žestoki, 
da se čini kao da primoravaju volju na pristajanje. Uistinu, ipak nije 
tako. Volja trpi, ali ne pristaje; navaljuju na nju, ali je ne pobjeđu¬ 
ju. To je zakon udova, o kojem govori sv. Pavao (Rim. 7, 23.), koji 
se protivi zakonu duha, koji nam daje osjećati što nećemo, a da nas 
ipak ne skloni da nam omili ono što osjećamo. 

* Naš je svetac dušu koja je trpjela radi silnih putenih napasti, 
ovako sokolio. “Samo hrabro! Mila dušo, kažem ovo iz najdubljega 

uvjerenja u Isusa Krista, mila dušo, hrabro! Dokle god možemo 
odlučno, makar i bez osjećaja reći: živio Isus, nemamo se ničega 
bojati. Ne govori samo da tu riječ možeš samo mlako izgovoriti, bez 
snage i odvažnosti, samo na silu. Bože, ta to je sveta sila, koja Nebo 
za sebe otima. To je dokaz, mila kćeri, da je neprijatelj zauzeo u 
našoj tvrđavi sve osim kule, koja je neosvojiva, nesavladiva, koja se 
može izgubiti samo vlastitom krivnjom, to jest slobodnom voljom, 
koja gola golcata pred Bogom ima svoje sijelo u najvišem i naj- 
duhovnijem dijelu duše, koja je ovisna samo o Bogu i o samoj sebi. 
Pa ako su i sve druge sposobnosti duše podrvrgnute neprijatelju, 
ipak ona ostaje svoj vlastiti gospodar i uskraćuje privolu. Duše se 
tako smućuju, jer neprijatelj koji ima u svojoj vlasti sve druge 
sposobnosti, prouzrokuje u nutrini duše najstrašniju buku i naj¬ 
grozniji štropot. Jedva se čuje što se govori i zbiva u ovoj višoj volji; 
jer premda je njezin glas jasniji i pronicaviji nego glas niže volje, 
ipak ga ovaj zagluši silno se naprežući, samo da se čuje.” 

9. Često ti ne da Bog prepoznati da si se odupro napasti, da bi u 
svemu slijedio uputu poslušnosti. Ako te dakle uvjerava tvoj du¬ 
hovni vođa da ne pristaješ ili da nisi pristao, tada moraš posve 
pouzdano vjerovati i umiriti se bez ikakva straha, tobože da te nije 
dobro razumio, ili da se ti nisi dosta jasno izrazio. Takav je strah 
jedna od đavolskih zamki, koja nam želi oduzeti zasluge poslušno¬ 
sti. Ako bi čovjek morao paziti na taj strah, tada bi svaki čin poslu¬ 
šnosti bio nemoguć, pa ne bi već u osobi duhovnoga vođe štovao 
namjesnika Božjega. 

10. Da nešto bude teški grijeh, trebaju tri uvjeta: 1) velika ili 
važna stvar, 2) jasna spoznaja, 3) potpuna privola. Ova ti misao 
može biti za umirenje srca, kad u tebi raste strah od grijeha. Jer u 
duši koja se Boga boji, ne nađu se lako ta tri zahtjeva. Savršen mir 
može doći samo iz poslušnosti. 

11. Kod napasti protiv vjere i čistoće ne protivi se izravno, nego 
svrati na Boga pogled pun ljubavi, da predodžba ne ojača. Zabavi 
se vanjskim stvarima i nastavi posao što ga baš obavljaš, mirno, ne 

smatrajući napasnika vrijednim odgovora, upravo kao da nisi 
napastvovan. Tako ćeš sačuvati mir srca, a đavao će se smesti. 

* “Hoćeš li znati”, piše sv. Franjo Saleški, “kako se Bog vlada u 
toj stvari? On dopušta da nam đavao ponudi svoju robu na proda¬ 
ju i da mi prezrevši je, jasno pokažemo svoje štovanje Boga i Božjih 
stvari. Zar da se dakle, sestro moja, mila kćeri moja, radi toga uzne¬ 
mirujemo? Zar da se radi toga dademo zbuniti? Nipošto! Đavao 
neprestano obilazi naš duh tražeći i rujući, ne bi li našao otvorena 
vrata... Pa da se, ljubazna kćerko, radi toga bojimo? Pusti ga neka 
razbija glavu, drži dobro zatvorene sve ulaze, on će napokon 
popustiti, ili će ga Bog prisiliti da ti ne dosađuje.” 

* Sv. Franciski Chantal (Šantal), koju su mučile takve napasti 
protiv vjere, pisao je svetac. “Vaše napasti protiv vjere opet su 
dakle došle, pa vas pritišću, premda ne marite za njih. To je pravo, 
kćeri moja, da se ne upuštate u te napasti; ali vi odviše mislite na 
njih, previše ih se bojite, preplašile su vas; inače vam ne bi mogle 
zadati nikakve boli. Previše ste osjetljivi prema tim napastima. 
Vjera vam je draga, pa biste rado da se protiv nje ne gane u vama 
ni misao. A čim se takva misao pojavi, odmah ste žalosni i nemirni. 
Ne tako, kćeri moja, pustite radije neka vjetar puše, pa nemojte 
držati šuštanje lišća za zveket oružja. Nedavno sam stajao blizu 
pčelinjaka, pa mi se nekoliko pčela zaletilo u lice. Podigao sam 
ruku da ih otjeram, ali mi seljak dovikne: “Nemojte! Ne bojte se i 
ne dotičite se životinjica; one vam sigurno neće ništa; ali ako ih dir- 
nete, ubost će vas.” Povjerovao sam mu, pa me nije ni jedna ubola. 
Vjerujte mi samo, budite bez straha radi tih napasti; samo ih ne 
dirajte, pa vam neće zadati bol. Idite mimo svojim putem i ne zau¬ 
stavljajte se kod njih.” 

* “Žalac tijela, anđeo sotonin, dražio je silno na grijeh velikog 
sv. Pavla. Nevoljni Apostol smatrao je napast kao sramotu; potužio 
se radi toga kao radi bolne ćuške i molio Boga da ga oslobodi. AJi 
mu Bog odgovori: “Pavle, dosta ti je moja Milost; jer se sila u sla¬ 
bosti usavršuje” (II. Kor. 12, 7. si.). Toj se riječi podložio veliki sve¬ 
tac i zato kliknuo: “Rado ću se hvaliti slabošću svojom, jer u meni 
stanuje sila Kristova.” 

12. Pa da napasti traju kroz cijeli život, ne bi se smio smutiti. 
Tvoja će kruna postati time još krasnija. Samo postojano preziri 
napast i napasnika. 

* Svetac piše duši, koju su uznemiravale napasti: “Takvi i još 
neki drugi nemiri koji ti dodijavaju i duh napunjaju žalošću ne 
plaše me ni najmanje; jer u tome nema ništa zla. Ne uznemiruj se 
dakle još dalje, draga kćerko! Pusti neprijatelja neka bijesni pred 
vratima, neka lupa, udara, viče, urla, mi smo sigurni da u našu dušu 
može prodrijeti samo kroz vrata naše privole. Držimo ih dobro 
zatvorena i pogledajmo često da li su još dobro zatvorena. Uosta¬ 
lom, ne starajmo se za njega; jer se ne trebamo ničega bojati.” 

13. Najučeniji bogoslovi i učitelji duhovnoga života primjećuju 
da je preziranje napasti mnogo uspješnije i jače sredstvo protiv 
njih, nego množina riječi. 

* Preziranje napasti znak je da smo napredovali u kreposti i 
stavili svoje pouzdanje u Boga, koji nam pomaže u borbi, ako ga za 
to molimo. Što se tiče samoga napasnika nema ništa boljega da ga 
natjeramo u bijeg, nego prezir; budući da njegova oholost sve više 
raste, ne može podnijeti da ga preziremo; i kao što progoni one koji 
ga se boje, tako bježi od onih koji mu se junački opiru i preziru ga. 
Ne zaboravimo nikada da nas ne može drukčije svladati, nego samo 
našom pomoću, ako mu mi naime pružimo ruku svojom mlakošću 
i pristanemo na njegova prišaptavanja. 

Slijedeće pouke sv. Franje Saleškoga biti će za nas izvor svjetla i 
utjehe. 

* Kao što kreposna žena ne smatra vrijednim riječi ni pogleda 
ništarije koji joj laska, nego ga odmah ostavlja i misli svoje upravi 
na svoga muža, da cijelom dušom obnovi sveto obećanje vjernosti 
što mu ga je dala. Tako se ne treba ni duša koja Boga ljubi, kada 
napast na nju navali upuštati u odgovor ili prepirku, nego se posve 
jednostavno obratiti na Isusa Krista, svoga zaručnika i opetovano 
ga uvjeravati da mu hoće sačuvati nepokolebljivu vjernost i ostati 
jedino i uvijek njegova.” - U jednom listu gospođi Chantal piše sve¬ 
tac: “Kad se neprijatelj sprema navaliti na vaš razum, izađite na 

vrata volje van i isprašite na njega oštri naboj. To znači, ako vam se 
približi kakva napast protiv vjere, pa vam prišaptava. Ne upuštajte 
se sa neprijateljem u prepirku, nego svom snagom svetoga gnjeva 
nahrupite na nj, te mu dobacite u sebi, a ako treba i glasno ove ili 
slične riječi: “Kukavni izdajice! Otpao si od zajednice anđela, pa 
hoćeš da ja ostavim zajednicu svetaca! Vjerolomni, lažljivi varalice! 
Idi od mene, sotono! Živio Isus, u koga vjerujem! Živjela crkva, 
koje se čvrsto držim! Majko djece Božje, sveta Crkvo, nikad se neću 
od tebe odijeliti; u tvom krilu hoću živjeti i umrijeti.” 

III. Molitva 


“Tko može Boga čitav dan sla¬ 
viti? Nudim ti sredstvo. Što god 
radiš obavljaj dobro, pa tako 
Boga slaviš. ” 

Sv. Augustin 


“Ono što unutra trpim, kada u 
duhu nebeske stvari proma¬ 
tram, te za molitve na jedan 
mah množina putenih napasti i 
misli na me nahrupi!’’ 

Naslj. Kr. III. 48, 5. 

1. Moraš ljubiti razmatranje i često razmišljati o Muci Isusa 
Krista, da odatle crpiš poniznost, strpljivost i ljubav. 

* Molitva daje svjetlo našemu duhu i našoj volji, udjeljuje vatru 
Nebeske ljubavi; čisti nam razum od neznanja i oslobađa volju od 
griješnih čina; ona je Nebeska rosa koja čini da se zazelene i pro¬ 
cvatu nasadi naših dobrih želja i misli; čisti nam dušu od nesavr¬ 
šenosti i izbavlja srce od strasti. Osobito ti preporučam unutrašnju 
molitvu srca, a napose ako se radi o Životu i Muci Spasiteljevoj. 
Ako ga vrlo često gledaš u promatranju, duša će ti se Njime napuni¬ 
ti, pa ćeš naučiti da svoja djela uređuješ prema tom velikom uzoru. 
On je svjetlo svijeta; po Njemu, za Njega i u Njemu moramo biti 
prosvijetljeni. On je drvo čežnje, pod čijom sjenom tražimo odmor. 

On je zdenac Jakovljev, u kojemu trebamo svi mi oprati svoje mrlje. 
Kao što dijete, jer uvijek čuje majku i za njom tepa riječi, nauči 
jezik materinji, tako se učimo i mi kada u razmatranju prebivamo 
uz Spasitelja i pozorno pazimo na Njegove riječi i djela, da Njego¬ 
vom milošću govorimo i živimo kao on. Da, vjeruj mi, Filotejo, 
samo tim putem možemo doći k Bogu Ocu. Jer kao što u staklu ne 
možemo vidjeti svoju sliku ako nije s jedne strane prevučeno kovi¬ 
nom, tako ni mi ne bismo ovdje na zemlji mogli promatrati božan¬ 
stvo, da se nije sjedinilo sa svetom čovječjom naravi Spasitelja, čiji 
bi život i smrt trebali biti najdoličniji i najkorisniji predmet našega 
svagdanjega razmatranja. Spasitelj Sebe ne naziva uzalud kruhom 
koji je s Neba sišao; jer kao što se kruh jede sa svakom hranom, 
tako se mora i Spasitelj promatrati i tražiti u svim našim molitvama 
i djelima.” 

2. Ako u razmatranju ili u molitvi osjećaš unutarnju suhoću ne 
trebaš se uznemiravati, a niti misliti da se Bog srdi na tebe. Jer 
upravo u suhoći obavljena molitva obično je najzaslužnija. 

* Veoma je raširena zabluda da se zamjenjuje vrijednost molitve 
sa osjetljivim učinkom i zasluga što ih time pribavljamo sa zadovolj¬ 
stvom što ga osjećamo. Lakoća i slast što ju osjećamo kod molitve 
osobite su milosti što ih Bog dopušta, osobita je naklonost koju 
smo primili i za koju smo Mu dužni zahvalnost; nije nam zasluga, 
nego dapače dug. Zato opominje pisac knjige Nasljeduj Krista: 
“Bude U ti utjehe duhovne od Boga, primi ju hvale mu davajući, no 
znaj da ti je to Bog dao, a ne da si zaslužio. Niti se uznesi, ni odveć 
razveseli, ni ludo prepusti preuzetnosti; nego radi dara budi poni- 
zniji i u svemu što činiš oprezniji i bojažljiviji: jer će i taj časak 
minuti, a napast pristupiti. Ako ti se oduzme utjeha ne gubi ufanje, 
nego ponizno i strpljivo pričekaj pohod Nebeski: jer je Bogu mogu¬ 
će obdariti te milošću i još obilatijom utjehom. To niti je što novo 
ni čudno za one koji poznaju pute Gospodnje: jer se i u velikih sve¬ 
taca i starih proroka često događala takva vrsta izmjene” (II, 9,4.). 

* Napastvovani smo pomisliti da više ne molimo, čim je popusti¬ 
lo neko stanovito veselje što smo ga osjećali u molitvi.Da upoz- 

namo tu zabludu, morali bismo se sjetiti da je savršena molitva i 
ljubav Božja jedno te isto. Molitva dakle nije kakvo milo čuvstvo, 
niti čar ugrijane mašte, pa niti svjetlo duha koji u Boga lako otkri¬ 
va uzvišene istine; a nije niti stanovita utjeha u gledanju Boga. Sve 
su te stvari vanjski darovi, bez kojih može ljubav postojati tim čišća, 
kada bez svih tih darova Božjih prijanjamo jedino i neposredno uz 
samoga Boga”. Fenelon. 

Suhoća duše nama manje godi, ali se tim više mili Bogu, jer više 
iz ljubavi trpimo. Prisjetimo se tada molitve koju je Isus molio u 
Svojoj smrtnoj borbi. 

* Naš svetac piše: “Ne zbunjuje samo sebeljublje i mišljenje što 
smo ga sami o sebi stvorili. Čim nam ponestane onoga nježnoga 
ganuća srca, slasnoga osjećaja u molitvi, unutrašnje strasti u razma¬ 
tranju, postajemo turobni. Ako se kod dobra namjerimo na kakve 
poteškoće, ako nešto stane na put izvođenju naših pobožnih na¬ 
mjera, odmah puni revnosti i nemira mislimo kako da to odstrani¬ 
mo i svladamo. A zašto? Jer upravo ljubimo svoje utjehe, radosti, 
udobnosti. Mi bismo dakako htjeli cvijećem okruženi moliti i biti 
kreposni da uživamo slasti; pa ni ne gledamo na Isusa koji je prostrt 
po zemlji prolijevao krvavi znoj tjeskobe; jer se u nutrini Njegovoj 
vodila teška borba između čuvstava nižih sila duše i viših odluka.” 

* “Nema gorče pokore”, opaža Fenelon, “nego li je to stanje 
čiste vjere, bez osjetljive potpore. Odatle zaključujem da je to 
pokora, koja je najuspješnija, najviše razapinje i najslobodnija je od 
svake varke.” 

3. Ti ćeš se često sam sebi pričinjati kao da si u crkvi, poput 
kakva kipa bez života ili poput svijećnjaka. Ali promisli da su i 
kipovi ures u palačama knezova, svijećnjaci kite oltare; stoga nisi ni 
ti beskoristan. Pa je već svakako velika čast, velika sreća za stvora 
ako se smije samo i pojaviti pred svojim Stvoriteljem. 

* “TUžiš mi se”, piše naš svetac, “da kod svoje molitve ništa ne 
radiš. Pa što hoćeš napokon i raditi? Želiš li možda još više činiti 
nego činiš, kada Bogu pokazuješ svoje ništa i svoju bijedu? Najbolja 
je prošnja prosjaka, kada pokaže našim očima svoje rane i svoju 

nuždu.Ali često, veliš dalje ne činiš ti ni toga! Držiš se više kao 
sjena i kip. Pa i to nije neznatna stvar. U palačama knezova i kra¬ 
ljeva postavljeni su kipovi samo zato da razveseljuju kneza. Budi 
stoga zadovoljan da stojiš pred očima Božjim kao kip. On će taj kip 
oživjeti, kada mu se svidi.” 

* Na drugom mjestu piše sv. Franjo: “Ako se tom jednostavnom 
prebivanju u prisutnosti Božjoj pridruži osjećaj da smo mi Božji i 
da je On naše jedino i najveće dobro, tada smo dužni veliku zah¬ 
valnost Njegovoj dobroti.Kada bi kip, koji je postavljen u udublje- 
nju dvorane mogao govoriti, svakako bi na pitanje zašto si tu odgo¬ 
vorio: jer me je kipar tu postavio. - Zašto se ne mičeš? - Jer on hoće 
da tu nepomično stojim. - Zašto si tu, kakvu korist imaš od toga što 
tu stojiš? - Nisam tu radi svoje koristi, nego da služim svomu maj¬ 
storu, po njegovoj volji. - Ali ti ga ne vidiš. - Ne, rekao bi, ali on 
mene vidi, pa mu je milo da tu stojim, kamo me postavio. - Ali zar 
ne bi želio da se možeš pomicati, da mu se približiš? - Ne, nipošto 
ne, jedino da mi on zapovijedi. - Zar dakle nemaš nikakve želje? - 
Ne, jer sam tu, gdje me je kipar postavio; jedino mi je zadovoljstvo 
što se to njemu mili. - Bože moj, kako je to ipak dobra molitva i 
kako izvrsno prebivamo u prisutnosti Božjoj, ako samo tražimo 
Njegovu volju i ono što se Njemu mili! Mislim daje Magdalena bila 
takav kip u udubini, kada je, ne govoreći ni riječi niti se mičući, 
sjedila do nogu Isusovih i slušala što je govorio.Dok je govorio 
slušala je; kada je prekinuo Svoj govor, više nije slušala, ali je ipak 
tamo ostala.” 

4. Ako se namjerno ne prepuštaš rastresenosti, ne trebaš dalje 
istraživati njen izvor, da se beskorisno ne uznemiriš. Dolazila ona 
odakle mu drago, mora ti biti povod novim zaslugama. Kada je 
netko jednom zapitao sv. Franju Saleškoga kako provodi vrijeme 
molitve, on odgovori: “Ne bih to znao reći, jer o tome ne razmiš¬ 
ljam. U miru primam što mi Gospodin pošalje. Ako se osjećam 
utješen, poljubim desnicu Njegova Milosrđa. Osjećam li se suh i 
rastresen, poljubim ljevicu Njegove Pravednosti.” To je najbolji 
način, jer tko ljubi molitvu, mora je po riječima sveca ljubiti iz 


21 



ljubavi prema Bogu; a tko je ljubi iz ljubavi prema Bogu, taj neće 
više ni manje, nego što Bog hoće. No ono što nam se dogodi, upra¬ 
vo je volja Božja. 

* Rastresenost nećeš nikada otjerati, ako se naprežeš razmiš¬ 
ljanjem. Nemoj misliti da ćeš djelo milosti izvršiti naravnim sred¬ 
stvom i naprezanjem.Zadovolji se time da svoju volju podvrgneš 
Bogu bez ikakva ustezanja i svaku neugodnost primiš u duhu pod¬ 
vrgavanja Njegovoj Božanskoj providnosti.” Fenelon. 

Sv. Franjo Saleški daje uputu, na koju se je dobro osvrnuti: 
“Dobro ćeš obaviti molitvu ako prebivaš u prisutnosti Božjoj ili 
pred Njegovim očima, ne tražeći i ne želeći drugo nego biti s Njim 
i Njemu udovoljiti. - Ne napreži se silovito da govoriš s Božjom 
ljubavlju; jer s Njom govoriš ako je promatraš ili se dadeš gledati.” 

* Na drugom mjestu tumači svetac podrobnije tu točku: “Dobro 
promisli da milosti i dobra molitve nisu zemaljska voda, nego 
nebeska i da ih sami ne možemo pribaviti uz sva svoja naprezanja. 
Dakako, istina je da se moramo na njih pripraviti velikom brižlji- 
vošću, ali ta priprava mora biti ujedno ponizna i mirna. Moramo 
srce Nebu otvoriti i očekivati svetu rosu; ne smijemo kod molitve 
nikada zaboraviti da se po njoj Bogu približavamo i to iz dva glav¬ 
na razloga: prvi je razlog dati Bogu čast i poklon, što smo Mu 
dužni; to se može dogoditi, a da mi ne govorimo Njemu, a ni On 
nama. Jer tu dužnost vršimo ako priznamo da je On naš Bog, a mi 
Njegovi bijedni stvorovi, ako u duhu prostrti prebivamo pred Njim 
i čekamo na Njegove zapovijedi . . . Drugi razlog zašto dolazimo 
pred Boga jest da s Njim razgovaramo i da slušamo što On nama 
govori Svojim nadahnućima i unutrašnjim poticajima ... Jedno od 
tih dvaju dobara ne može nam kod molitve nikada izmaknuti. Ako 
možemo govoriti svome Gospodinu, govorimo Mu, slavimo Ga, 
molimo Ga, slušajmo Ga, ako ne možemo govoriti, ipak ostanimo 
pred Njim i iskazujmo Mu strahopoštovanje. On će nas vidjeti, naša 
će ga strpljivost veseliti, a šutnja će mu se militi. Drugi put ćemo 
biti posve zadivljeni; jer će nas uzeti za ruku, povjerljivo se s nama 
zabavljati i pratiti nas šetalištem Svoga vrta razmatranja. Pa da On 
toga nikada ne učini, budimo uza sve to zadovoljni, jer nam je 

dužnost pokoravati Mu se, pa je već to velika milost i vrlo visoka 
čast da nas trpi u Svojoj prisutnosti. Na taj se način stišava preveli¬ 
ka revnost da s Njime govorimo; jer prebivanje u Njegovoj prisut¬ 
nosti nije manje korisno, možda mnogo korisnije, ako nam i slabi¬ 
je ide u tek. Kada dakle dođeš Gospodinu, govori s Njime ako 
možeš; ako ne možeš, svejedno ostani uz Njega, daj da te vidi i ne 
brini se ni za što drugo. Drži se junački! Reci Gospodinu da ga 
nećeš nikada ostaviti, makar ti on ne dao da ikada okusiš Njegovu 
slatkoću. Reci mu da ćeš ostati uz Njega, dok te ne blagoslovi.” 

6. Naš svetac daje nam još drugu, vrlo važnu uputu: mnogi ne 
znaju praviti razliku između Boga i osjećaja prisutnosti Božje, 
između vjere i čuvstva vjere. To je jako velika pogreška. Čini im se 
kao da ni nisu u prisutnosti Božjoj, ako ne osjećaju Boga. To dolazi 
od velikoga neznanja, jer čovjek koji iz ljubavi prema Bogu trpi 
mučeništvo, neće tada misliti na Boga, nego na svoje boli: i prem¬ 
da ne osjeća čuvstva vjere, ipak se ne gubi njegova zasluga što ju je 
pribavio ozbiljnom odlukom; on čini djelo junačke ljubavi. Posve je 
različito nalaziti se u prisutnosti Božjoj Si osjećati tu prisutnost.” 

Jedan je sveti redovnik često boravio pred svetohraništem, a 
nije mobo. Braća upitaše: “Zašto to činiš?” Rekao im je: “Grijem 
se na svome Suncu.” 

* “Ljubav prema Bogu”, piše sv. Franjo, “ne stoji u utješljivim i 
nježnim čuvstvima; jer inače ne bi ni naš božanski Spasitelj ljubio 
svoga Oca, kada je žalostan do smrti povikao: Bože Moj, Bože Moj, 
zašto si me ostavio? A ipak je tada izvršio najveće djelo ljubavi, 
koje bijaše moguće. A mi bismo uvijek rado meda i šećera u svojim 
jelima, hoću reći osjećaja ljubavi, nježnosti i utjehe; isto tako 
želimo biti savršeni; ali se moramo strpljivo podložiti tomu da 
imamo čovječju narav, a ne Božju.” 

7. Usmenih molitava neka je malo, ali neka su žarke. Čovjeku ne 
daje snage mnogo jela, nego dobro probavljeno jelo. Jedan Oče naš 
ili kratki psalam pobožno izmoljen, više vrijedi nego mnogo kruni¬ 
ca ili časova što ih obavljamo na brzinu. 

8. Ako te Bog za koju usmenu molitvu na koju nisi obvezan zove 
na razmatranje, odazovi se pozivu; jer time činiš dobru i Bogu vrlo 
milu zamjenu. 

* Ako se na kojemu mjestu što smo ga čitali osjećamo unutra 
sabrani, odložimo knjigu pa ju opet primimo u ruku, čim ovo 
mjesto ne pruža više ništa za unutarnju hranu. Općenito je sigurno 
da istine, koje su više prema našem unutarnjem ukusu i koje neko 
praktično svjetlo rasprostire na stvari što ih trebamo Bogu žrtvo¬ 
vati, jesu takve istine u koje je Gospodin stavio za nas poziv milosti, 
koji moramo bez oklijevanja slijediti. Duh puše gdje hoće; no gdje 
je On, tamo je i sloboda.” Fenelon. 

* lako isto govori sv. Franjo Saleški: “Tajna nad tajnama u 
molitvi je u tome da slijediš poziv milosti u prostodušnosti srca. 
Ako moraš imati u pripravi jednu ili više točaka za molitvu. Bog 
tvoje srce, dm si se stavio u Njegovu prisutnost pokrene nekim 
čuvstvom; ne trebaš se držati točke, nego slijedi čuvstvo; čim je ono 
jednostavnije i mirnije, tim je bolje; jer tako jače sapinje duh.” 

9. Počni molitvu sabrano i mimo, bez bojažljivosti. Stoga piše sv. 
Franjo Saleški nekoj svetoj, ali bojažljivoj duši: “Velika bojažljivost 
kejom tražiš u molitvi nešto utješljivo, dosta je da nikad ne nadeš 
to što tražiš. Ako tko traži nešto što je izgubio žurno i brzo, stotinu 
će puta stvar prihvatiti i gledati, a ipak je neće opaziti. Od te lude i 
beskorisne bojažljivosti može nastati samo velika duševna otuđe¬ 
nost, a iz nje opet samo velika hladnoća i ravnodušnost duše.” 

10. Ne opterećuj nikada duh premnogim usmenim ili unutrašn¬ 
jim molitvama. Osjećaš li stanovitu zlovolju ili umomost prekini 
ako je moguće molitvu ili odgodi, da se malo odmoriš kakvim dru¬ 
gim zanimanjem, razgovorom ili zgodnim sredstvom. Ovaj mudri 
nauk daje sv. Toma nasljeđujući najprosvjetljenije oce. Slijedi ga 
dakle u svim slučajevima. Jer iz umomost i duha, kako je već rečeno 
slijedi zlovolja, hladnoća i ravnodušnost duše. 

11. Ne ponavljaj nikad molitava, makar ti se činilo kao da si ih 
obavio u rastresenosti. Budući da ponavljanje dovodi do najvećih 
nesnošljivosti, ima se u svim okolnostima zabraniti 

* Sv. Ignacije Loyola imao je u svom redu svećenika, koji bijaše 
u tome bojažljiv (skrupulozan), te time tako jako mučen, da je 
puno više vremena trebao za moljenje brevijara, nego što treba; jer 
je uvijek ponavljao ono što je mislio da nije dobro izmotio. Kad je 
već razna sredstva uzalud iskušao, dosjetio se svetac da jednom 
bojažljivošću izliječi drugu. Pod strogom poslušnošću naredi mu da 
odmah pusti moljenje brevijara, kada prođe određeno vrijeme da 
se brevijar završi. Prvoga dana morao je jadni redovnik prekinuti, 
premda nije još ni polovicu izmolio. Radi toga je osjetio duboku 
boL Ali za malo ga je strah da neće moći oficij završiti ipak dotle 
doveo, da gaje izmolio u propisano vrijeme. 

* “Što bi ti”, piše Fenelon, “kazao o čovjeku, koji bi na puto¬ 
vanju, umjesto da ide naprijed, vrijeme tratio time da prije razmiš¬ 
lja gdje bi mogao pasti i koji bi se, kada bi tada uistinu jednom pao, 
vraćao natrag da vidi mjesto gdje je pao? Idi samo odvažno napri¬ 
jed, rekao bi mu. Dakle, velim i ja tebi: “Idi naprijed, ne obazirući 
se natrag. Putujte, govori Apostol (I. Sol. 4, 1.), da sve bogatiji 
postanete. Bogatstvo ljubavi Božje temeljitije će te popraviti, nego 
tvoj nemir i bojažljivi pogled na samoga sebe.” 

Dosta je da uvijek težimo za sabranošću kod molitve. Bog na¬ 
građuje, kako uči sv. Grgur Veliki želju kao i samo djelo, ako naime 
izvršenje djela nije u našoj vlasti Kod tih nehotičnih rastresenosti 
oduzima nam Svoju prisutnost, ali ne Svoju ljubav. Svela Terezija 
običavala je za suhoće i rastresenosti reći: “Ako ne obavljam moli¬ 
tava, vršim pokoru.” A ja pridodajem: “Ti vršiš pokoru i molitvu; 
pokoru time što duševno trpiš, molitvu svojom željom.” 

* “Drveće rodi plodom samo pod uplivom sunca; jedno prije, 
drugo kasnije, jedno svake, drugo samo svake treće godine i ne uvi¬ 
jek u jednakoj količini. Moramo se smatrati sretnima da smijemo 
prebivati u prisutnosti Božjoj. Budimo zadovoljni, hoće li ona rano 
ih kasno, danomice ili od vremena do vremena u nama roditi 
plodove, već prema tome kako se svidi Bogu, komu se imamo 
posve podvrći.” Sv. Franjo SaleškL 

12. Ne smiješ ni onda ponavljati molitve kad se u tebi nižu misli, 
koje se protive onomu što govoriš fli razmatraš, ih su Čak bogo- 

hulne. Nastavi mimo dalje, kao da se ništa ne događa i ne daj 
odgovor paklenim psima. 

* Ovako savjetuje sv. Franjo Saleški: “U toj napasti mora se čo¬ 
vjek upravo tako vladati, kao kod putenih napasti; ne smije se ni 
malo ni mnogo boriti, nego nasljedovati djecu Izraelovu, koja nisu 
pokušala prebiti kosti vazmenoga jaganjca, nego ih bacahu u vatru. 
Ne smijemo nipošto odgovarati, ni pokazati da čujemo što govori 
neprijatelj. Pusti ga neka pred vratima urliče koliko ga volja, pa ni 
ne pitaj tko je? To je istina reći ćeš mi, ali mi dosađuje, njegovo 
urlikanje čini da se oni koji su unutra ne mogu povjerljivo razgo¬ 
varati. To je svejedno. Budi samo strpljiv, baci se pred Bogom na 
koljena i ustraj pred Njegovim nogama. Iz takva poniznog držanja 
dovoljno će upoznati da si Njegov, da moliš za pomoć, pa makar i 
ne možeš baš ništa reći. Prije svega drži vrata dobro zatvorena, ne 
otvaraj ih ni pod kakvim uvjetom, niti da vidiš tko je, niti da otjeraš 
dosadnoga gosta. Napokon će prestati lajati i pustiti te na miru!” 

Pa zaista, što mogu pakleni psi? Mogu lajati, ali ne ugristi. 
“Đavao”, veli sv. Augustin, “strašan je div za onoga koji ga se boji; 
slabo je dijete za onoga koji ga prezire.” Đavao je pas na lancu koji 
uvijek drži Bog. 

* Kod nehotičnih napasti nemoj ništa drugo raditi, nego ih snosi 
bez nestrpljivosti i daj da ih nestane, da uzmogneš pažljiv ostati kod 
svoga predmeta, kolikogod puta opaziš smetnju mašte. Tada ti neće 
takve nehotične rastresenosti škoditi, a strpljivost kojom ih pod¬ 
nosiš, ne dajući se uplašiti vodit će te dalje, nego svjetla unutarnje 
molitve, koja bi ti bila dopadljivija. Pravo sredstvo da odagnaš ras- 
tresenost jest da se protiv nje ne boriš izravno i sa zlovoyom. Ne daj 
se uplašiti njenom dugotrajnošću, niti brojem.” Fenelon. 

13. Naš svetac utješljivo nas uvjerava da je molitva, makar da 
smo vrijeme na to potrošili da otmemo svoj duh napastima i ras- 
tresenostima, a da ipak nismo došli do dobre misli, uza sve to tim 
zaslužnija, čim nam je bila bolnija; jer smo time postali slični 
Kristu, kako je on molio u Vrtu i na Kalvariji. 

* Njegove riječi glase: “Ako bi se tvoje srce smelo ili rastreslo, 
vrati ga posve tiho njegovu izvoru, posve ga ljubazno dovedi nje- 

govu Učitelju, pa ako kroz čitav sat ništa drugo ne učiniš, nego to 
da ga toliko puta natrag dovedeš, koliko puta se udaljilo, bi bio taj 
sat tako dobro upotrebljen i ti bi izvršio djelo koje je veoma milo 
Spasitelju.” 

Nadalje, opaža sv. Franjo Saleški: “Upamti dobro da kruh bez 
šećera ima prednosti pred šećerom bez kruha; da imamo tražiti 
Boga utjehe, a ne utjehu Božju; da ovdje u progonstvu moramo trp¬ 
jeti, ako hoćemo biti veliki u Nebeskoj Domovini; napokon da su 
duševne boli najveće, ali i najzaslužnije. 

* Kako sokole riječi našega sveca: “Jer mi hoćemo samo iz 
ljubavi Bogu služiti i jer mu je služba što mu je pružamo uz 
naprezanje i suhoću daleko ugodnija, nego ona koju obavljamo 
slatkim čuvstvima; i mi moramo tu službu više cijeniti, barem višim 
dijelom svoje volje. Premda se slatkoća više mili našemu ukusu i 
samoljublju, to je ipak duhovna suhoća više po ukusu Božjem: i po 
namjerama Njegove ljubavi nama mnogo korisnija; kao što su za 
one koji imaju vodenu bolest bolja suha jela nego vlažna, premda 
bi oni radije ova zadnja. Ne uznemiruj se radi hladnoće srca, samo 
ako imaš pravu čežnju za toplinom ljubavi i ako svojih molitava ne 
propustiš radi te hladnoće. Ta kaži mi nije li slatki Isus došao na svi¬ 
jet usred najstrože zime? Zašto ne bi prebivao i u hladnoći srca? 
Pod tim razumijevam onu hladnoću, koja nije u uspavanju naših 
dobrih odluka, nego jednostavno u nekoj stanovitoj umomosti i 
težini duha. To duševno stanje doduše prouzrokuje da se mučno 
pomičemo putom kojim smo pošli, ali sa kojega ne želimo skrenu¬ 
ti, dok ne prispijemo u luku. Živi dakle posve se predajući Bogu i 
podnosi sama sebe u čitavoj svojoj bijedi radi ljubavi. Na drugom 
mjestu piše isti svetac: “Sv. Petar ljubljaše Tabor, a bježaše od 
Kalvarije; ipak bijaše ona blagoslovljenija nego Tabor: Krv što je na 
Kalvariji tekla, vrijednija je od želje i slave koja se rasprostrta nad 
Taborom. Naš Gospodin s tobom postupa kao sa već odraslom 
kćerkom. Bolje je jesti kruh bez šećera, nego šećer bez kruha.” 

* Prema tomu neispravno rade oni koji propuštaju molitvu, 
kada im nestane utjehe. Sv. Franjo piše: “Promatraj ovoga čovjeka 
koji se kako se čini moli Bogu velikom pobožnošću i koji je tako 

revan u vršenju Božje ljubavi. No pričekajmo malo da vidimo je li 
uistinu Bog onaj koga ljubi. Ali gle, čim je prestala slatkoća i vese¬ 
lje što je crpio iz službe Bogu i pohodila ga suhoća, prestaje moliti. 
Da je zaista Boga ljubio, ne bi prestao služiti Mu, budući da je on i 
poslije Bog, kao što je bio i prije. On je dakle ljubio utjehu Božju, 
a ne Boga utjehe. Mnogi ne nalaze u službi Božjoj nikakva veselja, 
ako im nije zaslađena šećerom osjetljive miline. Rade kao djeca 
koja su dobila kruh namazan medom: med poližu, a kruh bace. 
Kada bi se mogla milina odijeliti od ljubavi, ostavili bi ljubav, a mi¬ 
linu posrkali. Budući da to nije moguće, traže ljubav radi miline; ne 
nađu li je, tada ni ljubavi ne daju nikakve vrijednosti. Takve su duše 
izvrgnute pogibelji, ili podu natrag čim im uzmanjka unutarnje 
utjehe, ili da se prilijepe uz mnoge prolazne slatkoće, koje su 
daleko od prave ljubavi, da umjesto pravoga meda uživaju otrov.” 

14. Kada se u sv. Pismu propisuje neprekidna molitva, ne misli se 
na pravu molitvu - jer toga ne može uvijek vršiti zemaljski putnik - 
nego o želji da Boga svakim svojim djelom slavimo. Ta želja mora 
biti u nama postojana. Prema tomu piše sv. Augustin: “Ako često 
budiš ovu želju, molitva ti je češća; oživljava li te ova želja posto¬ 
jano, tvoja je molitva neprekidna. Ostaje li želja, ne prestaješ moli¬ 
ti, ma radio ti što mu drago.” 

* “Smijemo li se čuditi”, piše Fenelon, “ako nas sveti Augustin 
često uvjerava da sav kršćanski život nije ništa drugo, nego ustraj¬ 
na i neprekidna težnja za vječnom pravdom, za kojom ovdje na 
zemlji uzdišemo? Sva naša sreća je u tome da za tim uvijek žeđamo. 
Ta je žeđ molitva. Teži dakle postojano za tom pravdom i tako 
nećeš prestati moliti. Ne misli da je potrebno izgovarati dugu 
povorku riječi ili se jako naprezati da se Bogu moliš. Moliti se znači 
moliti Ga da se izvrši Njegova volja; znači probuditi dobru želju; 
znači svoje srce Bogu dići, uzdisati za dobrima koja nam obećava; 
znači uzdisati gledajući svoju bijedu i pogibelji u kojima lebdimo, 
da padnemo u Njegovu nemilost i prestupimo Njegov zakon. Ta 
molitva ne traži niti znanosti, niti upute, niti dubokog razmišljanja; 
to ne smije biti posao, da njime glavu razbijamo: traži samo jedan 

trenutak vremena i dobri pokret srca. Čovjek može moliti, a da 
nema baš kakve jasne stanovite misli; treba samo pogled u sebe i u 
svoje srce, jedan trenutak. 

* Pa i taj čas može se za još što drugo upotrijebiti. Bog se tako 
jako spušta k našoj slaboći, da dozvoljava prema potrebi dijeliti taj 
trenutak između sebe i stvorova. Da, samo izvrši u tom trenutku 
svoja djela; dosta je da najobičnija djela što ih obavljaš žrtvuješ 
Bogu, ili da ih izvršiš s nakanom da Boga slaviš. To je neprekidna 
molitva što je zahtijeva sv. Pavao,... molitva što je mnogi pobožni 
ljudi smatraju nemogućom, ali čije će vršenje biti Iako svakome koji 
zna da je najbolja molitva koja se radi čistom nakanom, pri čemu 
se Često obnavlja želja: raditi sve po volji Božjoj i za Boga.” 

15. Ne smiješ nikada propustiti potrebne staleške dužnosti, da 
se po svojoj volji baviš molitvom. 

* TU opaža sv. Franjo Saleški: “Posebne dužnosti što svakom 
pojedinom nalaže njegov stalež, moraju se savjesno ispuniti. Tko ih 
zanemaruje griješi, pa makar i mrtvace uskrsavao; bio bi osuđen 
ako bi umro u tom stanju. Tako je, da navedem primjer dužnost 
biskupa da posjećuju svoje stado, da ga poučavaju, kore, tješe; ako 
bih ja dakle čitav tjedan proboravio u molitvi, ako bih čitav život 
postio, ali ne bih vršio svoje dužnosti, propao bih.” 

Zaposlenost i napori što ih tvoj stalež sobom donosi zastupaju 
molitvu i proizvode potrebne milosti, koje su obećane onima koji 
doličnim načinom mole. Tako uči sv. Toma. Da, zaslužnije je iz 
ljubavi prema Bogu mučiti se, nego s Bogom razgovarati, kako je to 
kod molitve. 

* Naš svetac piše: “Sv. Franciska moljaše nekoga dana časove 
Majci Božjoj. Kao što se obično događa, da se, kada trebamo ura¬ 
diti jedan posao preko dana upravo pojavi u vrijeme molitve, ovu 
je sveticu četiri puta za redom pozvao njezin muž radi kućnih 
poslova, pa je morala svaki put prekinuti časoslov kod istoga retka, 
gdje ga je htjela nastaviti. Kada je napokon zgoda radi koje su ju 
tako silovito bunili kod pobožnosti bila napravljena i ona se vratila 
molitvi, našla je redak što ga je toliko puta iz poslušnosti prekinula 

i isto toliko puta opet iz pobožnosti počela, ispisan lijepim zlatnim 
slovima. Njezina pobožna družica Vanocija potvrdila je prisegom 
da je vidjela, kako je svetičin anđeo čuvar pisao redak. To je isto 
objavio kasnije svetici sveti Pavao. - Kako se je tad ljubaznim 
pokazao Nebeski Zaručnik prema vjernoj i krotkoj duši! A mi 
možemo iz toga zaključiti da nužni poslovi što ih obavljamo u 
svomu zvanju ne umanjuju ljubav, nego još povećavaju i tako reći 
pozlaćuju djelo pobožnosti.” 

16. Upotrebljavaj često tzv. strelovite molitvice, tj. kratka uzdig- 
nuća i ljubazne izljeve, koji dušu uzdižu k Bogu. Te molitvice 
nadomještaju po riječima sv. Franje Saleškoga sve druge molitve, 
dok se sve druge molitve ne mogu nadomjestiti tim strelovitim 
molitvicama. 

* Naš svetac raspravlja u cijelom jednom poglavlju o strelovitim 
molitvicama, iz kojega vadimo ovo: “Vini Filotejo često duh svoj i 
srce svoje k Bogu kratkim, ali živim poletom duše. Divi se Njegovoj 
ljepoti, moli za Njegovu pomoć, baci se klanjajući se u duhu pred 
noge Raspetome, pitaj Ga često o svomu spasenju, tisuću puta 
danomice prikaži Mu svoju dušu, upiri oči svoga duha na Njegovu 
ljubaznost, pruži Mu ruku kao djetešce svomu ocu da te vodi, stavi 
Njegov križ sebi na grudi kao prekrasnu kiticu cvijeća; usadi Ga u 
svoje srce poput zastave, pod kojom ti se boriti; ukratko, pokreni 
svoju ćud na sve moguće načine da se raspali ljubavlju prema Bogu, 
te nježnom i žarkom odanošću tvomu Nebeskom zaručniku. Tako 
se obavljaju molitveni uzdisaji što ih je veliki sv. Augustin tako živo 
preporučavao bogoljubnoj Probi . . . Ovo vježbanje nije nipošto 
teško, budući da se dade uplesti u sve naše poslove, a da ih ne 
remeti... Ima različitih zbirki takvih strelovitih molitvica, koje su 
doista vrlo korisne; ali po mom mišljenju ne trebaš se vezati za 
stanovite riječi. Govori u srcu ili zajedno ustima samo ono što ti taj 
čas nadahnjuje ljubav, jer ona neće dati da ti uzmanjka riječi. . . 
Duša, koja Boga vrlo žarko ljubi, osjećat će se neprestano pri¬ 
moravanom da na Njega misli, za Njim teži Njemu uzdiše, o Njemu 
govori. Da, kada bi bilo moguće, ona bi urezala slatko ime Isusovo 

u srce svih ljudi. - Ovamo pozivaju i sve stvari; nema stvora koji ne 
bi oglašavao hvalospjev Preljubljenoga. Sve što je u svijetu, kako 
kaže po sv. Antunu sv. Augustin, govori nijemim, ali vrlo 
razumljivim jezikom u slavu Njegove ljubavi. Sve budi u njoj 
pobožne misli, iz kojih se tada rađa množina uzdignuća srca i svetih 
uzdisaja ljubavi... Na tom vršenju duhovne samoće i molitvenih 
uzdisaja počiva veliko djelo bogoljubnosti. Ono može u nuždi 
nadomjestiti sve druge molitve, ali ono se ne može nadomjestiti 
gdje ga nema, niti jednim sredstvom. Bez toga vježbanja nije mogu¬ 
će dobro upravljati životom niti u razmatranju, niti u radu; bez 
njega je počinak samo lijenčarenje, a rad zbrka. Molim te najusrd- 
nije, posveti se tom vježbanju cijelom dušom, da ga više nikada ne 
ostaviš.” 

17. Strelovite molitvice možemo obavljati na svim mjestima, u 
svako vrijeme, kod svih poslova. One se dadu usporediti sa slasti¬ 
cama i aromatičnim pastilama što ih čovjek upotrebljava za okre¬ 
pu, da ima ugodan okus. Stoga se njima često služi da osvježiš duh. 

18. Stari monasi o kojima govori sv. Augustin nisu imali vreme¬ 
na za dugotrajne molitve; jer su morali svagdanjim radom pribav¬ 
ljati što im bijaše potrebno za život. Češća uporaba strelovitih 
molitvica nadomještala je gubitak dugih molitava, tako da se o 
njima moglo reći da su neprestano molili, dok su neprestano radili. 

19. Ja žarko želim da marljivo upotrebljavaš taj tako znamenit i 
lak način molitve; on će se pokazati korisnijim, nego obavljanje 
bezbrojnih usmenih molitava, kojih umnožavanje češće služi samo 
tomu da umori jezik, a ne da rasvijetli i oživi duh. 

20. Sv. Terezija hoće da se tijelo kod molitve udobno smjesti, 
kako se ne bi duh odvratio od potrebne pozornosti na molitvu i 
Boga. Stoga se ne muči dugim klečanjem. Dosta je da se tvoj duh 
sa primjerenim poći tanjem, ljubavlju i potrebnim pouzdanjem 
ponizi pred Bogom. 

IV. Pokornička djela 


“Žrtva Bogu duh je raskajan, 
srce raskajano i ponizno. Bože, 
nećeš prezreti " 

Ps. 50,19. 


1. Po svetom Tomi postoje tri vrste pokorničkih djela: post, 
molitva i tjelesna ili duhovna milostinja. Ne misli stoga da ne činiš 
pokoru, ako ne bičuješ svoje tijelo i često ne postiš, jer molitva i 
milostinja nadomještaju to i zadovoljavaju kršćansku dužnost. Osim 
toga, ni Božji ni crkveni zakoni o postu nisu usmjereni na to da 
ljudi obole ili da budu spriječeni u vršenju dužnosti svoga staleža. 

* Sv. Franjo Saleški stavlja to temeljno načelo glede pokorničkih 
djela i mrtvljenja: “Dobro je mrtviti sebe i svoje tijelo, ali je mnogo 
potrebnije svladavati svoja nagnuća i strasti, srce čistiti i opleme¬ 
njivati.” 

2. Tko odano prihvaća poslove, bolesti, duhovnu suhoću i ne¬ 
sreće, vrši pokoru koja je Bogu tim milija, čim smo mi manje utje¬ 
cali na izbor. 

Sve se kreposti dadu svesti u dva reda: jedne koje rade, a druge 
koje trpe; ove su zadnje najzaslužnije, a najmanje pogibeljne. Kod 
prvih može narav imati znatan dio i lako se uvući potajno dopada- 
nje, što se ne zbiva kod drugih, osobito ako nismo trpljenje sami 
izabrali, nego ako dolazi neposredno od Boga. 

* “Često je jednostavno mrtvljenje, koje stoji u postojanoj vjer¬ 
nosti križevima što ih je nametnula Providnost, ima mnogo veću 

vrijednost, nego izabrana kruta pokornička djela, radi kojih posta¬ 
je život čudački i koja idu za taštim samoljubljem. Tko se ne 
ustručava primiti ništa od onoga što ga snađe po Božjem određen¬ 
ju i ne traži ništa izvan te odredbe, taj ne završava svoj dan nikada, 
a da ne bi imao udijela u križu Kristovom. Postoji potrebna 
Providnost za križ i nevolje, kao i za druge stvari, koje su nužne za 
svagdanji život. To je kruh svagdanji. Nikada Bog ne da da ga 
uzmanjka.” Feneloru 

Na drugom mjestu ističe veoma lijepo istu misao kada piše: 
“Bog je dosjetljiv pripravljajući nam križeve. On pravi križeve iz 
željeza i olova, koji već sami po sebi svojom težinom pritišću; znade 
prirediti križeve od slame, koje nije lakše nositi. Pravi također 
druge iz zlata i dragoga kamenja, koji zaslijepljuju gledatelje i 
draže zavist puka, ali koji zato manje ne razapinju nego 
najprezreniji križevi. Pravi križevi iz svih stvari koje najviše ljubimo 
i pretvara ih u gorčinu... Siromah koji nema kruha nosi olovni križ 
u svojem gorkom siromaštvu. Bog znade i najveću vanjsku sreću 
začiniti sličnom bijedom. U toj sreći žeđa čovjek za slobodom i 
utjehom, kao siromah za kruhom. Ali onaj može barem u svojoj 
nesreći pokucati na sva vrata, ima pravo na sućut svih koji prolaze 
mimo njega, dok su ljudi koji su sretni sramežljivi siromasi. Ne 
smiju se izvrgnuti pogibelji da probude sućut, niti tražiti kakvu 
olakšicu. Često se Bogu svidi da u staležu svjetske veličine sjedini 
tjelesne bolesti sa duševnim ropstvom. Ništa nije spasonosnije od 
ta dva združena križa. Oni razapinju čovjeka od pete do glave. Čov¬ 
jek osjeća nemoć svoju i beskorisnost svega što ima. Svijet ne vidi 
križ; ne vidi drugo osim neke podređenosti, koja je ublažena ugle¬ 
dom i laku bolest, što ju može držati za razmaženost. Međutim 
dotični ne vide u svome staležu drugo nego gorčinu, suhoću, 
mržnju, ropstvo, malodušnost, bol, dosadu. Svega što zaslijepljuje 
oči onih koji iz daleka gledaju nestaje u očima osobe koja to ima i 
Bog je doista razapinje, dok joj svatko zavidi radi njezine sreće. 
Dakle Providnost nas znade kušati u svim staležima na raznovrsne 
načine. A da čovjek ne padne s te veličine i bez velikih poteškoća 
može piti kalež gorčine, - da, ispija ga sve do najgorčega dna u zlat- 

nim peharima, koji kolaju kod kraljevskih stolova. Bogu se mili da 
na takav način posrami čovječju moć, koja nije drugo nego pre¬ 
obučena nemoć. Blago onomu koji te stvari gleda prosvijetljenim 
očima srca, o kojima govori sv. apostol Pavao ... Bog je onaj koji 
sve čini; naše je samo da Njega u svemu gledamo i Njemu se kla¬ 
njamo ... O Križu, o dobri Križu ja te obuhvaćam, u tebi se kla¬ 
njam umirućem Isusu, sa kojim i ja moram umrijeti.” 

3. Sv. Jeronim uči da đavao nastoji dušu koju ne može odvratiti 
od dobra, potaknuti na izvanrednu strogost i pokoru, kako bi duh 
postao potišten, a zdravlje se izgubilo. Mnoge su kreposne i svete 
duše pale u tu zamku. 

* “Dugi i prekomjerni postovi”, piše sv. Jeronim, “jako su mi 
mrski, osobito za one koji su još mladi; jer oni lako padnu u meko- 
putnost, ako su prekomjernim postom postali boležljivi.” Tomu 
dodaje naš svetac: “Na jednaki smo način izvrgnuti velikim napa¬ 
stima, ako se naše tijelo dobro hrani ili ako se odviše slabi; u prvom 
se slučaju postaje preuzetan, a u drugom malodušan. Kao što ne 
možemo više nositi tijelo ako je prejako, ni ono nas ne može više 
nositi, ako je previše oslabilo. Pomanjkanje mjere u postu i djelima 
pokore čini da su mnogi ljudi u najljepšim godinama života besko¬ 
risni za službu ljubavi. To se dogodilo i sv. Bernardu, koji je kasni¬ 
je okajavao svoju preveliku strogost. Koji na početku prestrogo 
postupa sa svojm tijelom, mora mu na koncu laskati. Zato treba 
dati prednost umjerenom postupanju, koje je primjereno djelima i 
dužnostima staleža i zvanja.” 

4. Stoga veli sv. Franjo Saleški: “Opominjem te da čuvaš zdrav¬ 
lje, jer je to volja Božja i štediš svoje sile da ih upotrijebiš na slavu 
Božju; jer je uvijek bolje da su sile savršene, nego da što izgube, 
budući da je vrlo teško jednom izgubljeno natrag dobiti.” Podaj 
dakle tijelu toliko hrane i pića, koliko treba da se uzdrže sile i 
zdravlje. 

5. Kasijan i sv. loma pripovijedaju o glasovitoj raspravi sv. opata 
Antuna sa najprosvijetljenijim monasima iz Egipta. Zaključili su da 

je od kreposti najpotrebnija umjerenost, jer ravna svim krepostima, 
kao što sol začinja sva jela. Mnogi, koji nisu pazili na tu potrebnu 
umjerenost kod svojih pobožnih pokorničkih djela postadoše 
bolesni umjesto sveti i ostaviše kasnije put savršenosti, jer su ga 
držali preteškim. 

6. Sv. Augustin izriče lijepu i temeljitu misao, koja treba služiti 
kao stalno pravilo: “Naše je tijelo siromašni bolesnik, povjeren 
ljubaznoj brizi duše, koja mu treba pružati potrebni lijek. Koliko je 
njegovih potreba, toliko je njegovih bolesti. Glad, žeđ, umomost 
jesu bolesti tijela, koje duša ljubeći mora razborito i primjereno 
liječiti.” Tko tako radi, ispunja dužnost poslušnosti spram samoga 
Stvoritelja. 

7. Iz toga je jasno kako su kriva neka načela koja se nalaze i u 
nekim asketskim knjigama, da ne treba mariti ako čovjek svoj život 
skrati za deset ili petnaest godina, samo ako spasi dušu. Da čovjek 
dušu spasi, morao bi odmah umrijeti; ali nama nije dopušteno 
izabirati pokornička djela, koja neposredno skraćuju život. Jer, 
kako veli sv. Jeronim, samo je malena razlika između samoubojstva 
i polagane smrti. Nismo mi gospodari života, zdravlja i sila, nego 
samo upravitelji. 

8. Sveci, koji su vršili posebna pokornička djela zaslužuju naše 
divljenje, ali ne naše nasljedovanje. Sve to što su sveci činili, veli sv. 
Franciska Chantal moramo štovati, ali ne nasljedovati. Inače bismo 
morali s njima stanovati u strašnim špiljama sv. Klimaka, na viso¬ 
kim stupovima stilita, mnoge tjedne živjeti samo o svetoj pričesti 
kao sv. Katarina Sienska, sa sv. Alojzijem Gonzagom uživati 
danomice samo jednu uncu jela. Htjeti svece nasljedovati u nji¬ 
hovim izvanrednim djelima znak je tajne oholosti, a ne urođene 
kreposti. 

* Vrlo je zgodno rekao jedan svećenik družbe Isusove o 
izvanrednim pokorničkim djelima sv. Ignacija: “Ne zamjenjujmo 
uzrok sa posljedicom. Ignacije nije postao svetac, jer je vršio takva 
pokornička djela; nasuprot, jer je već bio svetac, bilo mu je moguće 

slobodno vršiti ih.” Pa zaista, svaki je čin koji nadmašuje čovječje 
sile drzovit, ako ne dolazi iz osobitoga nadahnuća. Sveta crkva 
stoga odobrava takve čine, samo ako upoznaje Božje nadahnuće, 
koje daje pravo na iz nimku od općenitoga pravila. - Sv. Franjo 
Saleški daje općenita pravila, koja ne treba nikada zaboraviti: “M 
u kojem slučaju ne smijemo poduzeti posebnih tjelesnih pedepsa 
(trpljenja) bez savjeta svoga ispovjednika.” lo pravilo utvrđuje 
ovako: “Opaki se neprijatelj malo brine za to da li razapinjemo 
svoje tijelo ili ne, samo ako pri tomu činim o svoju vlastitu volju. Ne 
boji se on mrtvljenja tjelesnih, nego poslušnosti. Ih može li biti 
većega mtrvljenja, nego kada čovjek svoju vlastitu volju postojano 
sili da se podvrgava i sluša?” 

V. Ispovijed 


“Rekoh: “Priznat ću Gospo¬ 
dinu prijestup svoj, ” i Ti si mi 
krivnju grijeha oprostio. 

Ps. 31, 5. 

“Ako je tko sagriješio, odvjetni¬ 
ka imamo kod Oca, Isusa 
Krista pravednoga. ” 

I. Iv. 2, 1. 

“Kojima oprostite grijehe, opro¬ 
šteni su im, kojima zadržite, 
zadržani su im. ” 

Iv. 20, 23. 


1. Ispovijed je Sakrament milosrđa: stoga joj moramo radosno 
pristupiti pobožnim, pouzdanim srcem. Po nauku sv. Franje 
Saleškoga dosta je onomu koji ide svakih osam dana na ispovijed, 
da ispita savjest kroz četvrt sata, dok za pokajanje treba još manje 
vremena. Tko se još češće ispovijeda, može se za još kraće vrijeme 
pripraviti. 

2.1 manje pogreške što ih čovjek zaboravi ili ne prizna, brišu se 
u ispovijedi. Za to daje naš svetac ovaj vrlo mudri nauk: “Ne tre¬ 
bamo se uznemiravati ako nam kod ispovijedi ne dođu na pamet 
naše pogreške. Jer nije vjerojatno da duša koja češće ispituje svoju 
savjest ne bi opazila važnijih pogrešaka ili ih se ne bi sjetila. Ali čov¬ 
jek ne smije biti ni tako sitničav, da bi htio ispovijediti neke tako 

malene nesavršenosti, sve neznatne i lake manjkavosti. Jer je dosta 
jedno poniženje, jedan uzdah, da ih opere.” Ne umišljajte dakle da 
imate tajnih grijeha, kojih ne ispovijedate. To je lukavština đavolo¬ 
va, da vas uznemiri. Promislite dalje da ih maleno nabrajanje vlasti¬ 
tih krivnja još ne odstranjuje, kao što ni točno brojenje dugova 
nipošto ne oslobađa dužnika od tereta njegovih dugova. 

* Malenkosti, kojih ne možemo izbjegavati ni odstraniti, 
moramo se naučiti strpljivo podnositi. One su plod naše nesavršene 
naravi; odatle neprestana promjena nagnuća, odluka, želja, koje 
proizvode sad stanovitu srdžbu, sad veselje, a tada iznenada veliku 
suprotnost tome. Tim ćemo kukavštinama ostati podvrgnuti, dok 
smo u ovom nestalnom i prolaznom životu. Takve majušne misli ne 
treba čovjek u ispovijedi očitovati, jer su slične muhama koje 
dolaze i prolaze. Isto se tako malo treba tužiti na dosadu ili zlo¬ 
volju, što ju osjećamo kod pobožnosti; jer to sve nisu grijesi, nego 
kukavštine i zapreke.” Sv. Franjo Saleški. 

3. Budi uvjeren da ćeš tim manje naći , čim dublje ispituješ. 
Osim toga dugo ispitivanje savjesti umara duh i umanjuje 
pobožnosL 

4. I slijedeća uputa sv. Franje Saleškoga od velike je važnosti: 
“Ako jasno ne spoznamo da smo na stanovit način privolili uz 
srdžbu i druge napasti, tada to ne trebamo ispovijedati, nego reći u 
duhovnom razgovoru, da budemo poučeni, kako ćemo se držati. 
Jer ako kažeš: tužim se da sam dva dana bio sklon teškoj razdra- 
žljivosti i srdžbi, a da joj ipak nisam popustio, to poznaješ svoju 
krepost, a ne svoju pogrešku. Ako sumnjaš, da li si koju pogrešku 
počinio, moraš ozbiljno promisliti da li je ta sumnja osnovana i tada 
je priznaj otvoreno. U protivnom slučaju šuti o tome, makar ti 
zadaje i nešto straha.” 

5. Svetac zabranjuje i neke stalne općenite tužbe, kako ih mnogi 
iz običaja čine. On ih zove suvišnima, kao npn nisam ljubio Boga i 
bližnjega kako bih morao: nisam molio niti sakramente primao sa 
doličnim počitanjem itd. Jer, primjećuje svetac, svi sveti na Nebu i 
svi ljudi na zemlji mogli bi to isto kazati, kada bi se ispovijedali. 

6. Nadalje, sv. Franjo Saleški ovako opominje: “Nismo d užni 
ispovijedati lake grijehe. Ali ako ih ispovijedamo, moramo imati 
odlučnu volju da ćemo se popraviti, inače bi bila ta ispovijed 
zlorabljena.” 

7. Poslije ispovijedi ne uznemiruj se više. Svaki strah radi ispiti¬ 
vanja savjesti, radi pokajanja ili koje druge točke zabranjen ti je u 
svim okolnostima. Takav strah dolazi od tvoga neprijatelja, koji bi 
ti rado ogorčao sakrament utjehe i ljubavi. 

* O tome piše naš svetac: “Poslije ispovijedi nije dobro ispitivati 
se da li je sve dobro učinjeno, nego je tada vrijeme mirno i pažljivo 
prebivati uz Spasitelja, sa kojim smo opet izmireni i zahvaljivati Mu 
za Njegova dobročinstva. Nije potrebno razmišljati o onom što smo 
možda zaboravili; mi moramo jednostavno kazati sve čega se sjeti¬ 
mo, poslije ne trebamo na to više misliti.” 

8. Kajati se moramo za grijehe, a ne radi njih uznemiravati; 
pokajanje je učinak ljubavi, a nemir učinak samoljublja. Moramo se 
svakako dok se ozbiljno kajemo za svoje grijehe Bogu zahvaliti, što 
nas u Svomu milosrđu čuva od smrtnih grijeha. Obećajmo tada 
ozbiljni popravak, posve se pouzdavajući u Božju dobrotu. A ako 
bismo pali i po sto puta na dan, moramo se nadati i ne prestati 
obećavati pravo poboljšanje. Bog može u čas napraviti iz kamenja 
djecu Abrahamu, tj. velike svece. On će to učiniti ako se ustrajno 
na Njega oslanjamo. 

* Bog je neke izliječio ne ostavljajući ni znaka prijašnje bolesti. 
Tako se zbilo kod Magdalene, koja se za čas iz kaljuže pokvareno- 
sti promijenila u vrelo najbistrije vode, koja se nije nikad više 
zamutila. Ali Bog je također kod mnogih Svojih sluga ostavio i 
poslije obraćenja neko vrijeme po koji znak prijašnjih zlih sklono¬ 
sti i to za njihovu vlastitu korist. Svjedok je sv. Petar, koji je poslije 
svoga prvoga poziva još mnogo puta pao u nesavršenosti, te se je 
dapače vrlo teško i kukavno ogriješio, odričući se Krista. Velika je 
pogibelj da duša, koja je dugo vrijeme služila svojim strastima 
postane tašta i sebi mila, ako bi za čas postala njihova gospodarica; 

kao što bi bilo vrlo pogibeljno za sluškinju, kada bi nenadano bila 
uzvišena za gospođu. Moramo si to gospodstvo malo po malo osvo¬ 
jiti; pa i sveci su trebali za to više desetljeća. Moramo biti strpljivi 
sa svim ljudima, a na prvom mjestu sa sobom.” Sv. Franjo SaleškL 

* Vrlo je mili prizor za Nebeski dvor kada duša koja je puna 
slaboća i pogrešaka radi neprestano i postojano,ali ujedno strpljivo 
i mimo; premda na oko beskorisno protiv svojih pogrešaka, jer je 
čvrsto odlučila da se više namjerno ne zamjeri Bogu. Takva duša, 
koja je odlučila podnositi svoje nesavršenosti, ako se Bogu mili da 
joj ih ostavi, ali ujedno se bez prestanka protiv njih boriti, milija je 
u očima Božjim, nego da uživa mimo posjedovanje kreposti i 
duhovnih dobara. Stoga ođvažno na posao, junački se i ustrajno 
borimo, ali bez velike želje za uspjehom! Jer čim potražimo svoje 
vlastito zadovoljstvo, uvlači se dosada i nestrpljivost. Stoga opom¬ 
inje naš svetac: “Zlo čovjek ne smije htjeti ni na koji način, a dobro 
ne smije strastveno.” I opet: “Molim te, ne ljubi žestoko ničega, pa 
ni kreposti; jer ih čovjek katkada izgubi, čim prekorači među 
umjerenosti.” I opet: “Što treba značiti da smo mi odmah čim pad¬ 
nemo u nesavršenost ili grijeh zbunjeni, smeteni i nestrpljivi? Mi 
smo svakako mislili da smo nešto, držali smo sebe odlučnima i 
nepokolebljivima; a kada zaista opazimo da nije tako, kada ležimo 
na zemlji, razočarani smo, zbunjeni, uvrijeđeni, nemirni. Kada 
bismo sami sebe poznavali, ne bismo se nipošto čudili svome padu, 
nego bismo se još više čudili kako smo mogli tako dugo uspravno 
stajati.” Veselo dakle radimo dalje, ne brineći se za uspjeh; jer Bog 
ne traži od nas uspjeh, nego naprezanje. Ako se ustrajno borimo, 
ne dajući se uplašiti pogreškama, jer su nam one upravo korisne, 
još korisnije nego pobjede. Međutim budimo oprezni; jer se i u 
tome možemo spotaknuti. Ako tu borbu ne vodimo posve iskreno, 
može se posve lako dogoditi da se sami prevarimo radi svojih 
naprezanja, da svoju kukavštinu, kojom smo izmaknuli borbi sma¬ 
tramo porazom, a učinke svoje putenosti i ravnodušnosti slavimo 
kao kušnje. 

9. Bitnost pokajanja stoji u odluci volje, koja mrzi ono što je bilo 
i neće da to opet učini. Za pravo pokajanje ne zahtijevaju se nužno 

suze, uzdisaji, niti osjetljiva ganuća. Može dapače biti sveto i oprav- 
dajuće pokajanje uz najveću duhovnu suhoću, koja nam se čini kao 
neosjetljivost. Ne uznemiruj se dakle glede toga. 

* Sv. Franjo Saleški piše: “Moramo biti svakako žalosni radi svo¬ 
jih grijeha i radi njih se kajati postojano i ozbiljno, ali spokojno, 
mimo, bez smetenosti i očajavanja. Spoznaš li da si svojom kriv¬ 
njom zakasnio na putu kreposti, ponizi se pred Bogom, moli Nje¬ 
govo milosrđe, prostri se na tlo pred Njegovom dobrotom, priznaj 
svoju krivnju, tuži se svome ispovjedniku da dobiješ oproštenje. 
Ako si to izvršio, tada budi miran i s ljubavlju primi poniženje koje 
osjećaš radi svoje lijenosti u kreposti. Duše, koje trpe u čistilištu, 
nalaze se u muci radi grijeha što su ih mrzile i još mrze. Ali one s 
ljubavlju podnose poniženje i bol, koja nastaje odatle što su 
zadržane u mjestu očišćenja i što ne smiju još neko vrijeme uživati 
vječnu ljubav u Nebu. Žarkom revnošću pjevaju hvalu Božjoj 
Pravdi: “Pravedan si. Gospodine i prav je sud Tvoj” (Ps. 118,137.). 
Strpljivo dakle čekajmo svoje napredovanje u dobru i umjesto da se 
uznemirujemo što smo u prošlosti tako malo uradili, trsimo se da 
popravimo svoj nehaj i da ubuduće marljivije radimo oko svoga 
usavršavanja.” 

10. Nikad se na silu ne napreži da probudiš pokajanje; takvo 
naprezanje rađa smetnju i tišti duh, a ne proizvodi pokajanja. 
Radije nastoj svoje srce napuniti dubokim mirom; milo reci svome 
Bogu da bi želio da ga nisi nikada uvrijedio, čvrsto odluči da ga 
nećeš više vrijeđati. Tada imaš pokajanje. Pokajanje je učinak 
ljubavi, a ljubav uvijek tiho djeluje. 

11. Po riječima sv. Franje Saleškoga za čas probuđujemo poka¬ 
janje, ako pogledamo sebe, da grijeh zamrzimo, ako pogledamo na 
Boga, da obećamo popravak i da mu se nadamo uz Njegovu 
pomoć. 

* “Pitaš me”, piše sv. Franjo Saleški, “kako bi mogla u kratko 
vrijeme izvršiti čin pravoga pokajanja? Odgovaram ti da jedva 
treba vremena da ga dobro obaviš. Jer se ništa više ne traži, nego 
da se čovjek baci pred Boga u duhu poniznosti i boli radi grijeha.” 

David bijaše proniknut najdubljim kajanjem, svoje je pokajanje 
izrazio jednom riječju: “Sagriješili!” I tom se jednom riječju oprav¬ 
dao. 

12. Ti veliš da želiš biti pun pokajanja, ali ne možeš doći do 
njega. Na to odgovara sveti Franjo Saleški: “Velika je stvar htjeti 
moći. Želja za pokajanjem pokazuje da ga imaš. Ne opažamo vatre 
pod pepelom iako je ne vidimo, ipak je tamo.” Želja da osjećaš 
pokajanje, nastaje često iz neurednoga sebeljublja. Ono nije zado¬ 
voljno što se Bogu mili, nego bi rado samomu sebi zadovoljiti i 
osjećati svoju vlastitu dobrotu i krepost. 

13. Bog ti ne da upoznati tvoga kajanja, samo da ti namijeni 
zaslugu poslušnosti, koja ti nalaže da mimo živiš. Pokaži se stoga 
ponizan, pun vjere, velikodušno poslušan, pa ćeš postignuti dvo¬ 
struku krunu. Najveći sveci mišljahu kad ikad da nemaju pokajanja 
ni ljubavi, ali su u toj tmini junačkom poniznošću slijedili svjetlo 
poslušnosti. 

14. Ne misli da ti manjka pokajanja ili da ti nije dobra ispovijed, 
jer opet padaš u istu pogrešku. Moramo razlikovati pogreške: jedne 
dolaze od zle volje koja ljubi grijeh, hoće griješiti i u grijehu živjeti; 
te moramo svom odlučnošću istrijebiti; druge nastaju iz manjka 
promišljenosti, iz slaboće, iz bojažljivosti; one će nas djelomice 
pratiti do groba. 

* “Tržiš se”, piše svetac, “da se mnoge nesavršenosti i manj¬ 
kavosti miješaju u tvoj život, dok ti ipak gojiš želju za savršenošću i 
čistom ljubavlju prema Bogu. Odgovaram da nam je nemoguće biti 
posve slobodnima od svih napasti, dok ovdje putujemo. Stoga 
moramo uvijek sami sebe strpljivo podnositi, dok nas Bog u nebo 
nosi. Strpljivost moramo imati i ne utvarati sebi da se možemo za 
jedan dan osloboditi zlih navada, kojima smo privikli svojim slabim 
staranjem za spasenje svoje duše. Molim da ne gledaš ni ovamo ni 
onamo; tvoj pogled neka je upravljen na Boga i na tebe. Nikada 
nećeš vidjeti Boga bez dobrote, niti sebe bez bijede. Tvoja je bije¬ 
da predmet Njegove dobrote i milosrđa.” 

* “Bit će već nešto znamenito”, veli nas svetac, “ako se nekih 
pogrešaka oslobodimo četvrt sata prije smrti.” I opet: “Moramo 
nositi pogreške ne samo bližnjega, nego i svoje vlastite i vježbati se 
u strpljivosti, ako opazimo svoju nesavršenost.” Nastojmo popravi¬ 
ti se, ali bez bojažljivosti; jer prije vremena ne možemo postati 
anđeli. 

* Slično govori pobožni Fenelon: “Ne smijemo se uplašiti radi 
svojih pogrešaka niti izgubiti hrabrost. Moramo sami sebe strpljivo 
podnositi, ne gubeći ipak iz vida svoj popravak. Moramo sami za 
sebe činiti, što bismo učinili za drugoga. Čim opazimo da smo 
pogriješili, moramo se unutra osuditi i Bogu se obratiti da dobije¬ 
mo svoju pokoru; moramo puni pouzdanja svoje grijehe priznati 
čovjeku Božjem, u koga se pouzdajemo. Moramo iznova početi 
dobro činiti, kao da je to prvi dan i tako moramo svakodnevno 
iznova počinjati. Ništa ne može tako ganuti Srce Božje kao ta 
ponizna i strpljiva hrabrost. Ne smijemo se uplašiti ako trpimo 
kojekakve napasti i ako padnemo u razne pogreške. “Krepost se u 
slabosti usavršuje”, veli Apostol (II. Kor. 12,9.). Bogu dolazimo 
unutarnjim poniženjem i češćim obraćenjem Njemu, a ne 
osjetljivim užitkom i duhovnim utjehama.” 

15. Svaki put se u ispovijedi općenito potuži radi kojega grijeha 
iz prošlosti, koji osobitu mržnju pobuđuje u tebi. Reci npr.: “Tiižim 
se radi grijeha nečistoće (ili neprijateljstva ili osvetoljubivosti), što 
sam ih prije počinio.” Na taj način osiguravaš sebi potrebnu mate¬ 
riju za valjanost sakramenta. 

16. Odstrani svaki strah da si tobože ispustio grijehe u velikim ili 
u običnim ispovijedima, ili da ih nisi dosta jasno rekao. O toj stvari 
piše neki znameniti učitelj duhovnoga života: “Crkva, koja je na- 
vjestiteljica volje Kristove, ne traži za naše ispovijedi materijalnu 
potpunost, nego sakramentalnu.” Sakramentalna je potpunost 
tada, ako ispovjedimo svoje grijehe, kojih se sjećamo poslije raz¬ 
boritoga ispitivanja, koje je primjereno sadašnjem stanju duše. 
Materijalna potpunost nasuprot stoji u točnom nabrajanju naših 
grijeha, njihova broja i okolnosti, a da se ništa ne ispusti. Crkva 

zahtijeva sakramentalnu potpunost, jer ne nadilazi naše sile; a ne 
traži materijalnu, jer vrlo dobro zna da će nam, ma koliko se ispiti¬ 
vali, još uvijek nešto izmaknuti, odnosilo se to na same grijehe ili na 
njihov broj i okolnosti. Ukratko, ona traži od svojih vjernika samo 
ponizno i otvoreno priznanje svega onoga čega se sjećaju poslije 
dovoljnoga ispitivanja savjesti. Ona hoće da dobra volja nadomjesti 
nehotične pogreške pameti.” 

* Sv. Franjo Saleški opominje: “Ne prestraši se, ako se ne sjetiš 
svih slabosti, da ih ispovjediš. Ne. Jer kako često padaš, a da ne 
opaziš, tako se i opet dižeš poput pravednika, koji na dan sedam 
puta padne i digne se, a da to ni ne opazi. Ne brini se radi toga, 
nego idi i priznaj ponizno i iskreno, čega si se sjetio. A čega se nisi 
sjetio, prepusti to ljubaznom Milosrđu Onoga, koji zaštitnički pru¬ 
ža svoju ruku nad onima koji bez zlobe padaju da se ne ozlijede; i 
tako ih tiho i brzo digne, da niti ne opaze kada su pali, jer ih je u 
padu prihvatila ruka Božja; ni kada su se opet digli, jer se to odmah 
zbilo tako, da toga nisu bili svjesni.” 

17. Kada si dosta učinio za sakramentalnu potpunost, moraš od 
sebe odbijati svaki strah i svaku dvojbu, kao prave napasti. 

18. Ako bi ti se možda činilo kao da nisi upotrijebio dosta 
marljivosti, umiri se mišlju da je razborit ispovjednik ispitivanjem 
nadomjestio ono što je manjkalo. Nije li ništa pitao, to je dokaz da 
je dobio jasnu sliku tvojih grijeha i stanja tvoje duše, a to je svrha 
sakramentalne ispovijedi. 

19. Prema tome, u velikoj su zabludi oni koji uvijek hoće da 
obnavljaju velike ispovijedi, jer se boje da su pogriješili ispitivajući 
savjest ili pobuđujući pokajanje. Stoga su ukora vrijedni i ispovjed¬ 
nici, koji to dozvoljavaju. 

* “U tvojoj velikoj ispovijedi,” piše naš svetac nekoj bojažljivoj 
osobi, “našao sam sve znakove prave, dobre i ozbiljne ispovijedi, 
tako da nisam nikada čuo ispovijedi, sa kojom bih bio sasvim zado¬ 
voljan. To je jednostavna istina i vjerujem samo da ja tu stvar, oso¬ 
bito u takvim prilikama uzimam vrlo točno. Ako si što ispustila. 

pitaj se da li je to bilo namjerno; jer bi se tada bez sumnje morala 
iznova ispovijediti, ako je to bio smrtni grijeh, a ti si ga bila potpuno 
svjesna. A ako je bio laki ili smrtni grijeh, ali na koji nisi mislila, 
nemoj se brinuti. Tada nisi obvezna da ponoviš ispovijed. 

Ako bi čovjek mario za taj strah, morao bi čitav život provesti u 
ponavljanju velikih ispovijedi; jer bi se isti strah mogao uvijek 
vraćati pa i kod velikih svetaca, te bi tako ispovijed bila pravo 
mučilište za duše, što je sabor Tridentski izričito osudio kao krivo¬ 
vjerje. 

20. Sveci i učitelji duhovnoga života složno uče da se čovjek, 
pošto je iskreno i sa željom da se popravi obavio veliku ispovijed 
mora umiriti, te da je ni pod kakvim uvjetom ne smije ponavljati. 
Tko tako ne radi, priziva u pamet ono što bi trebao zaboraviti; 
umjesto da umiri duh, još ga više uznemiruje; “jer”, veli sv. Filip 
Neri, “čim čovjek više mete, tim se prah više diže.” 

21. Za umirenje duha neka također bude izreka svetaca, da 
strah pred grijehom prestaje biti spasonosan, ako je prevelik. 

vi. Sv. Pričest 


“Tko jede Tijelo moje i pije Krv 
moju, ima život vječni ” 

Iv. 6, 54. 

“I posla slugu svoga kazati 
uzvanicima da dođu, jer je već 
sve gotovo. I počeše se svi zaje¬ 
dno izgovarati ” 

Luka 14. 17. 18. 

“I ako ih pustim gladne kuća¬ 
ma njihovim, oslabit će na 
putu.” 

Marko 8, 3. 
“Osušilo se srce moje, jer sam 
zaboravio jesti kruh svoj. ” 

Ps. 101,5. 

1. Česta je sv. Pričest najuspješnije sredstvo da se sjedinimo s 
Bogom. “Tko jede Tijelo Moje,” veli Isus, “ostaje u meni i Ja u 
njemu.” (Iv. 6,57.) 

2. Sv. Bernard zove ovaj Sakrament ljubav Ljubavi. Teži stoga za 
češćim primanjem, da se napuniš tom božanskom ljubavlju. 

3. Po sv. Franji Saleškom moraju češće pristupiti k svetoj 
Pričesti: savršeni, da se približe praizvoru savršenstva; nesavršeni, 
da dođu do savršenosti; jaki, da ne zaspu; slabi, da se ojačaju; 

bolesni, da ozdrave; zdravi, da ne obole. Prigovorit ćeš: ja sam 
nesavršen, slab i bolestan i zato nevrijedan češće se pričešćivati. 
Ali, ja ti velim da upravo radi toga moraš ići češće na sv. Pričest, da 
bi se tako što tjesnije sjedinio sa praizvorom savršenstva, koji je 
tvoja jakost i tvoj lijek. Tako naš svetac. 

* Vrlo je važno da češće primanje sv. Pričesti ne smatramo, kako 
se to mnogo puta događa kao nagradu kreposti nego radije kao naj¬ 
jače sredstvo da se postigne krepost. Neki se mladić potužio nekom 
svećeniku družbe Isusove, da ga je sram često se u tjednu pričešći¬ 
vati, kako mu je ispovjednik dopustio, kada pomisli na sv. Alojzija, 
koji se je svaki tjedan samo jednom pričešćivao. “Gle, gle, odvrati 
pater, samo vi idite posve mimo na sv. Pričest; jer je vama potreb¬ 
nija nego sv. Alojziju.” Zato je dakle Spasitelj naredio presveti 
Sakrament, koji je zaista Tijelo Njegovo i Krv Njegova, da time 
budemo osigurani protiv duševne smrti i postanemo dionici 
blažene besmrtnosti. Stoga uvjerava sv. Franjo Saleški: “Tko taj 
sakrament često pobožno prima, učvršćuje zdravlje i život duše 
toliko, da je otrovanje zlim požudama gotovo nemoguće. Jer ne 
može se tim Tijelom Života biti hranjen i ujedno živjeti od požuda 
smrti. Kao što prvi ljudi bijahu tjelesno besmrtni pomoću ploda sta¬ 
bla života, koje bijaše zasađeno u sredini raja, tako možemo i mi 
snagom toga sakramenta života ostati sačuvani od duševne smrti... 
Filotejo, prokleti, koji bijahu kršćani, neće moći dati odgovora, 
kada im pravedni Sudac pokaže kako su počinili veliku nepravdu 
kada su se predali duševnoj smrti; premda im bijaše tako lako 
uzdržati život i zdravlje duše blagovanjem Njegova Tijela, što im ga 
je upravo u tu svrhu ostavio. Nesretnici, reći će im. Kruh Života bio 
vam je ponuđen, a vi ste ipak umrli!” 

* Na isti način osniva pisac knjige Nasljeduj Krista (IV, 10,) 
svoju opomenu za češće primanje sv. Pričesti: “Češće ti je dolaziti 
vrelu milosti i milosrđu Božjem, vrelu dobrote i sve čistoće, da se 
možeš izliječiti od svojih strasti i pogrešaka, da zavrijediš biti jači i 
oprezniji protiv svih napasti i spletaka đavolskih. Neprijatelj, znajući 
kako je koristan i probitačan lijek sveta Pričest, na svaki način i 
svakoj prilici gleda vjernike i pobožnike od nje odbiti i nju spriječi- 

ti... Ali ne treba ništa mariti za njegovu himbenost i opsjene, bile 
kako mu drago gadne i grozne, nego sve njegove utvare na glavu 
mu oboriti. Prezreti ih i kukavicu ismijati, pa ne treba poradi nje¬ 
govih nasrtaja i uzbuna što ih komu zadaje, ostaviti svetu Pričest.” 

* Sv. Ivan Zlatousti piše o češćoj sv. Pričesti: “Mnogi su vjernici 
slabi i bolesni; mnogi od njih spavaju. A kako, pitate vi, mi pri¬ 
mamo taj sakrament samo jedan put u godini, odakle dakle to zlo? 
Vi se jako varate. Jer vi mislite da zasluga nije možda u čistoj sa¬ 
vjesti, nego u duljem razmaku od jedne sv. Pričesti do druge; vi 
smatrate to najdubljim počitanjem i najvećom čašću, što ju iskazu¬ 
jete Sakramentu, ako samo rijetko pristupate toj nebeskoj gozbi... 
Preuzetnost ne stoji u čestom pristupanju k stolu Gospodnjem, 
nego u nedostojnom primanju, pa makar se to zbilo samo jednom 
u životu . . . Zašto dakle da odmjeravamo svoje pričesti prema 
duljini vremena? Čistoća savjesti trebala bi nas dovesti k sv. 
Pričesti. Ili zar ta tajna ima veće znamenje u vrijeme uskrsno, nego 
u drugo vrijeme? Uvijek je ista; uvijek je ista milost Božjega Duha. 
Uskrsno vrijeme traje kroz cijelu godinu. Vi, koji ste u to upućeni, 
razumijete dobro što kažem. Bila subota, bila nedjelja, bila svetko¬ 
vina mučenika, uvijek je isto uskrsno Janje, ista Žrtva... Gospodin 
nije htio odrediti svoju Žrtvu za stanovito vrijeme.” 

* Sv. Ambrozije piše: “Ako je to svagdanji kruh, zašto ga jedete 
samo na koncu godine? Primajte ga svaki dan, da vam svaki dan 
koristi. Živite tako da budete vrijedni svaki dan ga primiti. Tko nije 
vrijedan svaki dan ga blagovati, ne zaslužuje to ni na koncu godine 
... Ne znate li da se svaki put kad se prikazuje žrtva obnavlja smrt, 
uskrsnuće, uzašašće Gospodinovo, oproštenje grijeha? A ipak ne 
blagujete svaki dan toga Kruha Života! Tko je ranjen, traži lijek. 
Grijeh, koji smo prihvatili, naša je rana. Naš lijek je Nebeski i časni 
Sakrament” Da suzbijemo prigovor kako ono što je vrijedilo za 
prijašnja vremena nije više za naše vrijeme, navodimo nauk sv. 
Crkve riječima tridentskoga sabora: “Kršćani moraju vjerovati u 
ovaj Sakrament i štovati ga živom vjerom, takvom revnošću i 
pobožnošću, da postanu vrijedni često primati ovaj Kruh, koji nadi¬ 
lazi svako bivstvo, kako bi uistinu bio život njihovoj duši, postojano 

zdravlje njihovom duhu i kako bi snagom što je time dobivaju, iz 

kušnji ovoga života mogli pređi u pokoj vječne domovine_Sveti 

bi sabor želio da se vjernici koji su prisutni na svetoj Misi svaki put 
pričešćuju, ne samo na duhovni način, željom, nego pravim pri¬ 
manjem sakramenta, da budu u izobilju dionici plodova ove svete 
žrtve.” (Sess. 22. c. 6.) 

4. U predvečerje se malo saberi; misli na uzvišeni dar što ti ga 
Bog želi pokloniti i probudi pouzdano ufanje da se posvetiš. 

* “Već u predvečerje moraš se pripravljati na svetu Pričest 
kratkim molitvama i uzdasima; idi također prije na počinak, da se 
uzmogneš rano ustati. Probudiš li se po noći, posveti se nekim 
pobožnim riječima, da ti duša bude kao miomirisom napunjena za 
primanje Zaručnika, koji, dok ti spavaš bdije i sprema se da ti podi¬ 
jeli tisuću milosti.” 

5. Ali ne misli da su ti pričesti bez ploda, jer ti se čini kao da 
ništa ne napreduješ u kreposti. 

* Nema uistinu pravoga napretka u kreposti, bez napretka u 
poniznosti; čim je tko kreposniji, tim manje misli da je krepostan; 
čim si vrijedniji približiti se Bogu, tim ćeš dublje biti proniknut svo¬ 
jom nevrijednošću. Jer makar kako daleko došao čovjek u savrše¬ 
nosti, time će, budući da ovdje na zemlji može biti ipak samo 
bijedan i griješan, jasnije upoznati svoju neznatnost, čim su mu udi- 
jeljene veće milosti i prosvjetljenja. U tom smislu piše Fenelon: 
“Prije ti je manjkalo svjetlo da upoznaš u svojoj nutrini gibanja 
pokvarene naravi, koja se sada pred tvojim očima razvijaju. Čim je 
jasnije svjetlo, tim više upoznajemo svoju vlastitu pokvarenost; ali 
tomu se ne smijemo čuditi, niti izgubiti hrabrosti. Jer nismo postali 
gori nego li smo bili, nasuprot, postali smo bolji. Dok se naše 
pogreške umanjuju, raste svjetlo koje nam ih pokazuje.” 

Primanje sv. Pričesti služi tome da te uzdrži u milosti. Svaki dan 
uzimamo hranu, ali svaki nam se dan ne povećava snaga, inače 
bismo postali jaki kao Samson. Zar je možda zato hrana bez kori¬ 
sti? Nipošto; ako nam ne daje veće snage, to nam ipak uzdržava 
sile. Primijeni ovo hrani duševnoj. 

6. Ne smatraj se nepripravnim i ne boj se da ćeš zlorabiti 
Sakrament, ako ti se čini da si kod primanja hladan, ravnodušan i 
kao bešćutan. To su kušnje što ti ih šalje Gospodin da poveća tvoje 
zasluge. Ovdje vrijedi isto što je već rečeno o suhoći u molitvi. Goji 
čeznuće za najnježnijim duševnim raspoloženjem, kako ga nalazi¬ 
mo kod svetih. Bog nagrađuje, kako sam već prije kazao sa sv. 
Grgurom Velikim želju, kao i samo djelo. 

7. Ako bi propuštao češću pričest jer si nevrijedan, to se ne bi 
smio nikada pričestiti, jer nećeš nikada biti dostojan. Samo je Bog 
dostojan Boga primiti. Ti ne bi smio nikada ići u crkvu, nikada 
moliti; jer kukavni čovjek nije vrijedan da stupi u kuću Božju, da s 
Bogom razgovara, što se ipak u molitvi zbiva. 

* “Koliki se bojažljivi kršćani”, s pravom se tuži Fenelon, 
“uzdržavaju od ove hrane, te su postojano bolesni. Uništavaju se 
mislima i neplodnim naprezanjima. Boje se, drhću, uvijek su u sum¬ 
nji i uzalud traže sigurnost, koju ne mogu u ovom životu postići. 
Unutrašnje pomazanje njima je strano. Hoće za Isusa živjeti, a da 
ne žive od Njega. Osušeni su, bez snage, oslabljeni i padaju u nesvi¬ 
jest. Nalaze se pri izvoru Žive Vode i umiru od žeđi. Sve će izvana 
učiniti, ali se ne usuđuju unutra okrijepiti. Hoće nositi jaram 
zakona, a da zato ne crpe snagu i jakost iz molitve i češće pričesti.” 

8. Ne zadržavaj se stoga kod promatranja svoje bijede, nego 
stani kod Božje milosrdnosti. Oni, koji su došli na tajanstvenu 
večeru, ne bijahu odličnici i velikani, nego slijepi i hromi, slika naše 
bijede. Tko imade svadbeno ruho, znak milosti, ne treba se isključi¬ 
vati od te večere. 

9. Tko ide na sv. Pričest iz poslušnosti, prima ju u takvu stanju, 
koje je Bogu osobito milo. Dopušta li ti poslušnost primanje, to 
pristupi pun pouzdanja; zabrani Ii ti, ustegni se u poniznosti. 

10. Ne možeš li se pričestiti, a da ne budeš na teret poglavarima, 
ili da ne zanemariš druge dužnosti pravednosti i ljubavi, to se po 
savjetu našega sveca zadovolji duhovnom pričešću. lo duhovno 

mrtvljenje biti će Bogu neizmjerno miio. Sveti pustinjaci nisu se 
posvećivali mnogim pričestima, nego savjesnim obavljanjem 
dužnosti svoga zvanja. Sv. se pustinjak Pavao za čitavoga svoga 
dugog života pričestio samo dva puta. A ipak, kako velik bijaše u 
očima Božjim! Stoga nam daje naš svetac ovaj lijepi naputak: “U 
onoj mjeri, u kojoj si spriječen činiti dobro što ga želiš, obavi tim 
većom revnošću dobro što ga ne želiš; jer to vrijedi više. Sv. Ivan 
Krstitelj mnogo je srdačnije pristajao uz Isusa nego apostoli, a ipak 
mu se nije pridružio, jer je njegovo zvanje zahtijevalo nešto drugo. 
To je najveći čin samozataje, koji je poznat u životu svetaca.” 

* Sv. Franjo Saleški piše: “Ako možeš ići na svetu Pričest, a da 
ne budeš na teret svojoj gospodi, idi koliko puta ti ispovjednik to 
savjetuje. A bojiš li se da će se gospodari uznemiriti, to se zadovolji 
sa duhovnom pričešću. Vjeruj mi, ovo duševno mrtvljenje, ovo 
oskudijevanje Boga bit će Gospodinu izvanredno milo, pa će se tim 
tjesnije sa dušom sjediniti. Moramo kadikad stupiti jedan korak 
natrag, da uzmognemo time dobiti više maha za skok. Cesto sam se 
divio potpunoj samozataji sv. Ivana Krstitelja, koji življaše dugo 
vremena u pustinji i to posve blizu Spasitelja, a da se nije potrudio 
da Ga vidi, čuje, ili slijedi. I kako to bijaše moguće, da, pošto Ga je 
vidio i krstio, nije mu se uistinu pridružio, premda njihova srca 
bijahu međusobno tako tijesno povezana? Ali on je znao da služi 
svome Gospodinu upravo tim svojim odricanjem zajedničkoga ži¬ 
vota. Ovime hoće reći da ti možeš Bogu služiti i tako, ako se str¬ 
pljivo odrečeš sakramentalne Pričesti, da stečeš ljubav pretpostav¬ 
ljenih, koje ti je dao. Bit će mi na veliku utjehu, ako te ove moje 
upute nikako ne uznemire. Vjeruj mi, ova podložnost, ova 
samozataja bit će ti vrlo korisna.” 

11. Ne propusti sv. Pričesti, jer te muče napasti. Jer ako to pro¬ 
pustiš iz toga razloga, predaješ se pobijeđen u ruke svoga nepri¬ 
jatelja. Čim je žešća borba, tim više treba jakosti i oružja. Krijepi se 
stoga hranom jakih, pa ćeš pobijediti. 

12. Čuvaj se ići na sv. Pričest samo zato jer i drugi idu. To zove 
naš svetac pustim i ljubomornim oponašanjem, koje se obično u 
žena nalazi. Samo iz ljubavi moramo primati Isusa Krista u Pričesti, 
jer se on nama samo iz ljubavi daruje. 

13. Nije za sve da jedanko često primaju sv. Pričest. Doduše svi 
moraju imati pred očima isti cilj, naime sjedinjene s Bogom; ali svi 
ne moraju upotrijebiti ista sredstva. Razborita poslušnost odlučuje 
što je za svakoga pojedinca najbolje. 

14. Jedna dostoja sv. Pričest može nas učiniti svetima. Stoga nas- 
toj uvijek sveto primiti sv. Pričest, kad god ti to dopusti poslušnost; 
ne srdi se nikada, ako ti se uskrati. 

* Glede sv. Pričesti drži se upute svoga ispovjednika. U toj stvari 
ima on jedino pravo odlučiti. Ti nećeš pri tome ništa izgubiti; jer što 
ti izmakne time što ne primaš sakrament, naći ćeš u podvrgavanju 
i poslušnosti.” Sv. Franjo Saleški. 

Na drugom mjestu piše svetac: “Što se tiče sv. Pričesti, to za 
sada, budući da nije prema želji muževoj, ne prekoračuj granica što 
smo ih utvrdili. Ostani postojana i pričešćuj se duhom; Bog će 
primiti pripravnost srca, umjesto broja.” I opet: “Dobro si uradila 
što si poslušala svoga ispovjednika kada ti je uskratio utjehu često 
se pričešćivati bilo za to da te kuša, ili jer se nisi dosta trudila da se 
ostaviš svoje nestrpljivosti. Mislim da je on iz obadva razloga tako 
postupio. Ustraj dakle u toj pokori dokle god je naređuje, jer ima 
dosta razloga misliti da on ništa ne čini, dok nije zrelo promislio. 
Nastaviš li dalje ponizno slušati, to će ti biti jedna sv. Pričest mnogo 
korisnija, nego li inače dvije ili tri. Jer nikada nam hrana bolje ne 
koristi, nego kada je uživamo s tekom i poslije rada. Svakako će ti 
odgađanje dati veći tek i rad oko svladavanja tvoje nestrpljivosti, 
novu snagu tvojem duhovnom želucu. Ponizi se ipak i probudi često 
čin ljubavi radi svoga vlastitoga poniženja. Stavi se koliko možeš u 
raspoloženje žene Kananajke: “Da, Gospodine, ja nisam vrijedna 
da jedem kruh djece.” Ja sam zaista psić, budući da svoga bližnjega 
bez razloga vrijeđam svojim nestrpljivim riječima. Ali ako i psići ne 
dobivaju čitavoga kruha, ipak se hrane mrvicama koje padaju sa 
gospodareva stola. Isto tako, slatki moj Gospodine, molim te, ako 
ne za Tvoje presveto tijelo, a ono barem za blagoslov što ga raspro- 
stireš nad onima, koji mu se iz ljubavi približuju. Takvim se čuvstvi¬ 
ma možeš baviti u dane, u koje običavaš primati svetu Pričest.” 

VII. Svetkovanje nedjelja i blagdana 


“Subota je radi čovjeka, a ne 
čovjek radi subote. ” 

Marko 2, 27. 


1. Svaki dan mora biti upotrijebljen za proslavu Božju. Ali je 
ipak Bog izabrao neke dane, za koje traži posebnu proslavu. To su 
nedjelje i blagdani. 

2. Ti se dani trebaju posvećivati češćim djelima ljubavi, sluša¬ 
njem svete Mise i propovijedi, primanjem svetih sakramenata, 
pobožnim čitanjem. 

3. Ali se treba čuvati prenatrpanosti i neka se duh ne umara 
premnogim pobožnostima. Jer se u tim stvarima treba pokuditi 
prekomjemost. Gdje počima prekomjemost, tu prestaje krepost. I 
tu vrijedi isto što je prije rečeno o molitvi. 

4. Primjeren posjet, šetnja za oporavak, razborita rastresenost 
prikažu se Bogu i služe svetkovanju blagdana. Isto tako nisu djela 
što ih traži čovječji život, kao objed, počinak, san protivna onima 
što ih na blagdane želi svetost kršćanina. 

* “Dobri Bože”, kliče sv. Franjo Saleški, “kako se često varamo! 
Još jednom ovo opetujem: moramo paziti ne na vanjštinu djela, 
nego na nutrinu; moramo gledati da li su Bogu ugodna ... Ne 
gledaj na vrijednost djela što ih obavljaš, koju imaju u sebi, nego na 
čast koja im se daje; jer ma bila ona kako bijedna i kukavna u sebi, 
može ih Bog htjeti, mogu ići u red Njegove providnosti, mogu biti 

određena Njegovom mudrošću. Ukratko, mogu biti Bogu mila; 
komu bi dakle mogla smetati?” 

5. To kažem za pouku onima koji se upravo ludo naprežu 
svetkovanjem blagdana, za koje se čini da više slijede farizejsko 
praznovjerje glede prijašnje subote, nego svetu slobodu što nam ju 
je dao Isus Krist u Svomu evanđelju. Mora se izbjegavati isto tako 
velika rastresenost, kao i prekomjerno moljenje. 

6. Budeš li spriječen prisustvovati kršćanskom nauku, tada čitaj 
svake nedjelje i blagdana neko vrijeme iz katekizma, da ne zabo¬ 
raviš istine naše svete vjere. 

7. Moraš li putovati na koji blagdan ili obaviti koji nepredviđeni 
posao, ne trebaš se uznemiravati radi propusta običnih Bogu milih 
djela. Nadomjesti ih češće se služeći kratkim molitvicama, koje, 
kako je već rečeno nadopunjuju sve druge molitve. 

8. Na koncu primjećujem da čovjek može svetkovati nedjelju i 
blagdan također slušanjem jedne svete Mise, ako se radi o osoba¬ 
ma koje moraju ostati kod kuće, čuvati djecu i dvoriti bolesne, pa 
ne mogu osobno prisustvovati sv. Misi. 

* “Zemaljske se predodžbe uvijek miješaju u naše misli. U kući 
kneževskoj mnogo manje vrijede sluge koje poslužuju u kuhinji, 
nego one koji poslužuju u sobama, ali u kući Božjoj često prve vri¬ 
jede mnogo više. Pa ako se i zamažu, biva to iz ljubavi prema Bogu, 
jer on to hoće i nalaže. Božja volja, a ne vanjština daje našim djeli¬ 
ma njihovu vrijednost. Tko uistinu ljubi volju Božju kod obavljanja 
svojih dužnosti, nije to ni na koji način na uštrb njegovu nagnuću k 
duhovnom, pa se i ne žalosti ako bude u tomu spriječen bolešću ili 
kakvom drugom zgodom. Ne velim da takav ne ljubi tih čina, nego 
samo da nije o njima ovisan.” Sv. Franjo Saleški. 

Takva mu djela nalažu dužnost i ljubav. U tim slučajevima vrije¬ 
di zaposlenost koja je sveta toliko, koliko mnoge molitve. 

* “Ne smije biti čovjek nepravedan, moja draga kćeri i tražiti od 
sebe nešto što ne može. Ako nam tijelo nije zdravo, smijemo tražiti 

od svojega duha samo da se podvrgne, dragovoljno snosi nametnu¬ 
ti mu teret i uopće vlastitu volju sjedinjuje sa voljom, kako se ona 
očituje u najvišem dijelu duše.” Tako sv. Franjo Saleški. 

A na drugom mjestu: “Ako vi, kćeri moja, ne možete za bolesti 
svoje i svoga gospodina supruga obavljati drugih molitava, tada 
dajte neka vam bude vaša boležljivost molitva, prikazujući je 
Onomu koji naše slaboće tako jako ljubi, da On u dan svadbe i 
Svoje svete radosti od njih pravi vijenac i njime se diči.” 

* “Ljubiš li baš od srca poslušnost i podložnost, želim”, piše naš 
svetac na drugom mjestu, “ako se dogodi radi dužnosti ili ljubavi, 
te propustiš svoja vježbanja, da to bude neka vrst poslušnosti i taj 
manjak nadomješten ljubavlju. Ja sam već jednom rekao: čim 
manje živimo po svomu ukusu i manje biramo kod svojih djela, tim 
su ona bolja i viša prema pravoj bogoljubnosti. Kad ikad moramo 
ostaviti svoga Boga, da drugima služimo iz ljubavi prema Njemu.” 

O bolesnima ne govorim, jer ih njihova zaslužna strpljivost 
posvećuje svaki dan. 

vili. Kršćansko ufanje 


“Svu svoju skrb bacite na 
Gospodina, jer se On brine za 
vas.” 

I. Petr. 5,7. 
“Neka bude Milosrđe Tvoje 
Gospodine na nama, kao što se 
uzdama u Te. ” 

Hvalospjev sv. Ambrozija. 

1. “Blago čovjeku”, veli Duh sveti, “koji se uzda u Gospodina” 
(Ps. 33, 9.). Gdje nema ufanja, nema ni kreposti. 

2. Ne zaboravi nikada velike istine: tko se ničemu ne nada, ništa 
ne dobiva; tko se malo nada, malo dobiva; tko se svemu nada, sve 
dobiva. 

3. Božje je Milosrđe neizmjerno veće, nego svi grijesi svijeta. Ne 
smijemo dakle ostati kod svojih grijeha, nego se moramo svagda 
uzdizati do Milosrđa Božjega. 

* “Pogreške, koje nam je najteže podnositi”, piše Fenelon, 
“nama su za spas, ako ih upotrijebimo zato da se ponizimo, ne po¬ 
puštajući u težnji za popravkom.Malodušnost ne pomaže protiv 
nikakvoga zla, ona je samo očaj srditoga samoljublja. Pravo sred¬ 
stvo da se dobro okoristimo poniženjem radi svojih grijeha, jest da 
ih gledamo u čitavoj njihovoj grdobi, a da ne dozvolimo da nam 
oslabi ufanje u Boga i da se nikada ničemu ne nadamo od samih 

sebe. Prijeko je potrebno za nas da nas naše pogreške ponize; samo 
će tako Bog smrviti našu oholost i posramiti našu drzovitu mudrost. 
Kad je jednom Bog odstranio svako ufanje u vlastitu pomoć, tada 
će on podignuti Svoju zgradu; dotle će sve rušiti i dapače zato 
upotrijebiti naše vlastite pogreške. Pustimo ga neka gospodari; mi 
ponizno radimo dalje, samo se ne oslanjajmo na svoje vlastite sile. 
Nepouzdanje u našu slaboću, koja se ne da popraviti i pouzdanje u 
Boga pravi su temeljni stupovi duhovne zgrade.” 

4. Jako zgodno kaže sv. Toma Villanovski: “ŠTO SE BOJIŠ? 
SUDAC KOJI ĆE TI SUDITI JEST ISUS KRIST, KOJI JE NA 
KRIŽU UMRO DA TE NE OSUDI.” 

5. Naše kukavštine i grijesi ne smiju nam se militi, ali nas ne 
smiju ni prestrašiti, niti nam oteti hrabrost. Kad je Petar rekao 
Isusu da ode od njega, jer je grešnik, odgovori Krist: “Ne boj se!” 
U sv. pismu, kako kaže sv. Augustin, uvijek se više govori o ufanju 
i ljubavi, nego o strahu. 

* “Ne bojmo se dakle da će nas naša nevjemost i naše pogreške 
učiniti nevrijednima Božjega Milosrđa. Došao je s Neba na Zemlju 
da traži grešnike, a ne pravednike. Došao je tražiti one što bi bez 
Njega bili izgubljeni. Liječnik traži bolesne. O, kako jako Bog ljubi 
one, koji pouzdano dolaze pred Njega u svojim zamazanim i 
razderanim prnjama, te Ga kao svoga Oca mole za odijelo koje je 
Njega dostojno!” Fenelon. 

6. Sv. Franjo Saleški ide još dalje i veli: naše su kukavštine pri¬ 
jestolje Božjega Milosrđa; jer kada ne bi bilo kukavština, kada ne 
bi bilo grijeha koje treba brisati. Bog bi doduše bio milosrdan u 
Sebi, ali ne izvana; jer ne bi bilo nikoga komu bi mogao pokazati 
Svoje milosrđe. Stoga upravo kaže Krist da nije došao na svijet radi 
pravednika, nego radi siromašnih grešnika. 

* “Čim jasnije uviđamo svoju bijedu, tim se čvršće ufamo u 
dobrotu Božju; jer između Milosrđa Božjega i naše bijede postoji 
tako tijesan vez, da jedno bez drugoga ne može biti. Da Bog nije 
stvorio čovjeka, bio bi neizmjerno dobar, ali ne pun milosrđa u 

djelu, jer se milosrđe može očitovati samo prema nevoljniku. Vidiš 
dakle da imamo tim više razloga pouzdavati se u Boga, čim nam je 
jasnija naša bijeda i čim točnije spoznajemo da nemamo ničega na 
što se možemo osloniti.” Sv. Franjo SaleškL 

7. Doduše, Bog ne ljubi naših pogrešaka, ali ljubi nas. Majci koja 
ljubi ne mile se slaboće i kukavštine djeteta, ali uza sve to ljubi 
dijete, osjeća sućut prema njemu i pomaže mu. Da, čim je veća sla¬ 
bost, tim je veća i pomoć što mu ju majka pruža. 

* Sv. Franjo Saleški piše: “Pitaš me da li naš Spasitelj misli na 
tebe i da li te gleda s ljubavlju. Da, misli On na tebe i ne samo na 
tebe, nego i na najmanju vlas na tvojoj glavi. To je članak vjere, u 
koji se ne smije sumnjati. Dobro znam da ti u to ne sumnjaš, nego 
da je samo stanje suhoće, tvrdoće, neosjetljivosti, u kojemu čami 
niski dio tvoje duše krivo što tako pitaš... Nemaš razloga sumnjati 
da te Bog s ljubavlju gleda; ta On ljubazno gleda na najveće 
grešnike, ako imaju samo malenu težnju da se obrate . . . Naše 
nesavršenosti ne smiju nam samo smetati, nego moramo reći sa 
Apostolom (Rim 7, 24.): Mene nesretnika! Tko će me izbaviti iz 
tijela smrti ove? Ali se čuvajmo da gledajući ih ne klonemo duhom 
i ne postanemo malodušni; poznavanjem naših nesavršenosti 
moramo se naučiti podložnosti, poniznosti i nepouzdanju u same 
sebe, a ne malodušnosti, zabrinutosti srca, a najmanje nepouzdanju 
u ljubav Božju prema nama. Bog se ne mile naše nesavršenosti i 
laki grijesi, ali nas usprkos njima nježno ljubi. Kao što se majci ne 
mili slabost i boležljivost djeteta, ali je zbog toga nježnija prema 
djetetu, isto tako ne prestaje Bog ljubiti nas. Stoga je imao pravo 
David, kada je rekao: “Smiluj mi se Gospodine, jer sam slab” (Ps. 
6,3.). 

8. Imamo ljubaznog velikog svećenika, veli sv. Pavao (Hebr. 4, 
15.), koji je sućutan prema našim slabostima, lo je Isus Krist, naš 
brat i posrednik. Čim više upoznajem svoju slabost, tim je veće 
moje pouzdanje u najvećega liječnika. 

* Pobudne riječi sv. Pavla glase: “Ne samo da imamo velikoga 
svećenika, koji može sudjelovati u našim slabostima, nego koji je 

iskušan u svemu kao i mi, osim u grijehu. Pristupajmo dakle pou¬ 
zdano k prijestolju milosti, da postignemo milosrđe i dobijemo 
milost, kada nam je nužna pomoć.” 

9. Ne uznemiruj se radi svoga predodređenja (praedestinatio); 
ono je u ruci Božjoj; tu počiva bolje nego u tvojoj ruci. 

* “Jedno je od glavnih pravila duhovnog života”, piše Fenelon, 
“ograničiti se na sadašnji čas, a da se ne gleda preko njega. Poznato 
je da su Izraelci u pustinji išli za stupom oblaka i vatre, da nisu znali 
kamo ih je vodio, da su mogli sabirati manu samo za jedan dan, jer 
se ostalo pokvarilo. Ne radi se o tome da sada brže idemo, nego da 
mislimo na to kako ćemo ugraditi u zgradi čvrste temelje, duboko 
ih iskopati posvemašnjim odricanjem i potpunim podvrgavanjem 
odredbama providnosti. Poslije će Bog na tom čvrstom temelju 
sazidati zgradu, kako mu se bude mililo. Predajmo mu se zatvo¬ 
renih očiju. Kako je krasno to putovanje u vjeri, kada idemo poput 
Abrahama, a da ne znamo kamo! Koliko nam blagoslova to pri¬ 
bavlja! Tada će biti Bog naš vođa; on će s nama putovati, kako je 
putovao sa Izraelcima; da ih korak po korak kroz pustinju uvede u 
obećanu zemlju!” - Slično piše sv. Franjo Saleški: “Odlučimo čvrsto 
da ćemo Bogu služiti cijelim srcem i čitavoga svoga života; za drugi 
dan nećemo brinuti. Mislimo samo na dobri “danas” i kada drugi 
dan osvane, zvati će se također danas i tada ćemo na nj misliti. 
Moramo i u tom pogledu imati veliko pouzdanje u Božju provid¬ 
nost i samo za jedan dan sakupljati manu, čvrsto uvjereni da će Bog 
dati da nam pada sutra i prekosutra i kroz sve dane našega puto¬ 
vanja.” A s obzirom na jednu posebnu vježbu kreposti, piše svetac: 
“Nikada nećemo ustrajati u pravom postu dok mislimo da ćemo 
dva puta postiti. Ustrajmo u sadašnjem kao da bi bio zadnji, pa 
ćemo uspjeti.” 

10. Tko se prekomjerno boji da će biti proklet, dokazuje, kako 
veli sveti Franjo Saleški da mu treba više poniznosti i podložnosti, 
nego dokazivanja. 

* “Prema opomeni sabora Tridentskoga (Sess. 6. c. 13.) moramo 
svu svoju nadu stavljati u Boga, koji će spasenje što ga je u nama 

započeo dovršiti, samo ako se mi ne iznevjerimo milosti. Jer onaj 
koji je rekao uzetome: “Idi, ne griješi više,” neće mu uskratiti 
jakosti da izbjegava ono što mu je zabranio. Bog ne bi nikada 
vjernika opominjao na ustrajnost, kada ne bi bio pripravan dati mu 
potrebnu jakost. “Budi vjeran sve do smrti, pa ću ti dati krunu 
života,” govorio je biskupu u Smirni (Otkr. 2, 10.). “Bdijte, čvrsti 
budite u vjeri, radite muževno i budite jaki. Sve što radite, neka 
bude u ljubavi” (I. Kor. 16,13.14.). “Trčite tako da dobijete,” piše 
Pavao Korićanima (I. Kor. 9, 24.). Moramo dakle sa kraljem 
Davidom moliti Boga za dar ustrajnosti i nadati se da će nam ga 
dati.” (Ps. 70, 9.) 

11. Kad je jednom napasnik natjerao sv. Bernarda da bude oča¬ 
jan, odgovori svetac: “Ja ne zaslužujem raj, ali ga je Isus Krist za 
mene zaslužio. On ne treba mojih zasluga; on ih je sabrao za mene, 
ostavlja ih meni, a ja ću u Njemu i po Njemu postići blaženstvo.” 

12. Teži za velikim stvarima i visokim krepostima; jer po riječi¬ 
ma sv. Terezije Bog ljubi velikodušne duše, samo ako se u sebe ne 
pouzdavaju. Đavao nastoji, kako bismo mislili da je oholo ako 
težimo za visokim stvarima i hoćemo nasljedovati velike svece. Ne 
vjeruj njegovim varkama. Težnja za visokim ciljem podaje veliku 
jakost; s druge strane ruga se đavao neodlučnim i malodušnim 
dušama. Tako sv. Terezija. 

* Riječi svetičine glase: “Gospodin ljubi srčane duše, ako samo 
žive u poniznosti, bez pouzdanja u same sebe. Nikada nisam naišla 
da je jedna od njih zaostala na putu, niti da je plašljiva duša, prem¬ 
da bijaše ponizna, kroz mnoge godine tako daleko napredovala, 
kao što su srčane duše u kratko vrijeme. Divim se prekrasnoj koristi 
koja odatle proizlazi, da na tom putu pred sebe stavimo visoki cilj. 
Jer ako duša ovamo i ne dospije jednim poletom, nego se umori i 
počiva kao mlada ptica koja je još nevješta letenju, ipak je već zna¬ 
tno kročila naprijed.” Kao daljnji razlog za velikodušnu odluku 
navodi svetica nemoć opakoga neprijatelja: “Drugi razlog koji nas 
treba ponukati na čvrstu velikodušnu odluku, jest taj, što opaki 
neprijatelj nema tako velike moći da na nas navaljuje. Ta on se boji 
odlučnih duša, jer znade iz iskustva da mu nanose veliku štetu, da 
je sve što on izmisli za njihovu štetu, njima na koristi i mnogim 
drugim dušama, tako da on odlazi iz borbe s gubitkom.” 

IX. Prisutnost Božja 


“Hodaj preda mnom i budi 
savršen. ” 

I. Mos. 17, 1. 

“Uzdigoh oči svoje k bregovi¬ 
ma, odakle će mi doći pomoć. ” 

Ps. 120,1. 


1. Misao na prisutnost Božju sredstvo je savršenosti, što ga je 
sam Bog pokazao patrijarhu Abrahamu. Tu misao moramo nasto¬ 
jati probuditi posve mirno, bez naprezanja i sile. Bog mira hoće da 
se sve obavi mimo i u ljubavi. 

2. Samo ćemo u Nebu neprekidno misliti na Boga, što je na 
zemlji nemoguće. Poslovi, potrebe, mašta, vuku nas od tih misli. Ne 
smijemo dakle htjeti da budemo prije reda jednaki anđelima i 
svećenicima. 

3. Često se bojimo da nismo u prisutnosti Božjoj, jer na Boga ne 
mislimo. To je međutim varka. Ako ne misliš na Boga, tada radiš za 
Boga po prijašnjoj dobroj nakani, pa je tvoje djelo dragocjenije 
nego misao. Dok liječnik ili ljekarnik priređuje lijek za bolesnika, 
možda ne misli na bolesnika, ipak je za bolesnika njegovo djelo 
mnogo korisnije i ugodnije, nego da misli na njega. Dok ti učiš, 
čitaš, jedeš, govoriš, ne misliš na Boga, ali radiš za Boga; a to je 
dosta da budeš miran i da ti svako djelo bude zaslužno. Sv. Pavao 
ne zapovijeda da moramo s mišlju na Boga jesti, piti i raditi, nego 
s namjerom da Boga slavimo i slušamo (I. Kor. 10, 31.). A to 

postižemo dobrom nakanom što je učinimo ujutro i drugim vjer¬ 
skim činima. 

4. U toj namjeri upotrebljavaj često strelovitu molitvu, o čemu 
smo govorili kod molitve. 

* “Često moramo uzdići srce svoje k Bogu”, opominje Fenelon, 
“On će ga očistiti, rasvijetliti i ravnati. To bijaše dnevna vježba sve¬ 
toga proroka Davida: imao sam, govori on (Ps. 24,15.) Gospodina 
uvijek pred očima! Govorimo često i mi te krasne riječi toga pro¬ 
roka: što tražim na nebu i što drugo hoću na zemlji osim Tebe, Bože 
moj? Ti si Bog moga srca i dio moj uvijek (Ps. 72,55.). Ne smijemo 
čekati slobodne trenutke, dok budemo mogli za sobom vrata 
zatvoriti. Čas, u kojemu žalimo što se ne možemo sabrati, možemo 
odmah pribrojiti unutarnjoj sabranosti. Moramo svoje srce usmje¬ 
riti na Boga jednostavnim povjerljivim načinom, punim pouzdanja. 
Svi časovi, makar i jako prekidani dobri su u svako vrijeme, dapače 
i kada jedemo i druge slušamo kada govore. Nepotrebne i duge 
pripovijesti ne samo da nam tada ne dosađuju, nego nas dapače 
okrjepljuju, jer daju zgode i slobode sabrati se. I tako onima koji 
Boga ljube, obraća se sve na dobro.” (Rim. 8, 28.) 

Neka se zbiva to uzdignuće k Bogu ovakvim molitvi čama, ali bez 
prisile, one neka budu izražaj tvoga pouzdanja i ljubavi. 

* “Ova vježba”, piše sv. Franjo Saleški, “nije nipošto teška, 
budući da ne samo što ne priječi naše poslove, nego ih dapače 
promiče. Kao što putnik, koji stane da malo pije vina, time ne pre¬ 
kida svoje putovanje, nego se okijepljuje, da ga tako lakše i sigur¬ 
nije završi. Ima mnogo takvih kratkih molitava, koje su veoma 
dobre i korisne. Ipak mislim da je bolje ako se odviše ne držimo 
određenih oblika, nego da prepustimo srcu neka ono govori. Ako 
je vruće, nikad mu neće uzmanjkati riječi. Međutim, ima također 
riječi koje imaju stanovitu snagu, kao što su psalmi Davidovi ili 
zazivanje svetoga Imena Isusova.” 

5. Ne uznemiruj se ako dulje vremena nisi mislio na Boga, ako 
se nisi prema Njemu uzdizao. Sluga je dobro izvršio svoju dužnost, 

ako je ispunio volju gospodarevu, premda nije na gospodara mislio. 
Ne zaboravi nikada da više vrijedi djelo nego misao, da misao služi 
djelu, a ne djelo misli. 

* Fenelon piše: “Ako smo zabavljeni vanjskim poslom i ako nas 
dužnosti što nam ih nameće Providnost nagone u neizbježive ras- 
tresenosti, nosimo uvijek u svojoj unutrašnjosti vatru, koja se nika¬ 
da ne gasi, koju hrani tiha molitva, koja je poput svjetiljke bez 
prestanka zapaljena pred prijestoljem Božjim. Ako mi spavamo, 
srce nam je budno.” - A na drugom mjestu: “Otac koji nježno ljubi, 
ne sjeća se uvijek jasno i određeno svoga sina; tisuću stvari rastre- 
saju mu duh i maštu. Ali njegove rastresenosti ne prekidaju nikada 
njegovu očinsku ljubav. Kad god se sjeti svoga sina, ljubi ga i osjeća 
u dubini srca svoga da nije ni časa prestao ljubiti ga, premda nije na 
njega mislio.” 

X. Poniznost 


‘Ako se ja sam slavim, slava je 
moja ništa." 

Iv. 8, 54. 

“Evo grešan sam već rođen, u 
grijehu me začela majka moja. ” 
Ps. 50, 7. 

1. Samo ih malo ispravno poima ovu krepost. Mnogi ju zamje¬ 
njuju sa slaboćom i malodušnošću. 

* Fenelon piše: “Dvije se stvari moraju sjediniti, da od njih na¬ 
stane poniznost. Prva je bezdan bijede, kojemu nas je moćna ruka 
Božja otela i nad kojim nas još sada pušta lebdjeti; druga je prisut¬ 
nost Boga, koji je sve. Samo ako Boga gledamo i Njega bez pre¬ 
stanka ljubimo, zaboravljamo sami sebe i jasno spoznajemo ništa- 
vilo koje nas je zasljepljivalo; samo se tada učimo da radosno posta¬ 
nemo maleni pod uzvišenim veličanstvom, koje obuhvaća sve. 
Ljubimo Boga pa ćemo biti ponizni. Ljubimo Boga, pa nećemo više 
sami sebe ljubiti neurednom ljubavlju.” - “Što je poniznost?” pita 
sv. Franjo Saleski. “Je li ona poznavanje te bijede i siromaštva? Da, 
veli sv. Bernard. Ali je to ćudoredna i čovječja poniznost. A što je 
dakle kršćanska poniznost? To je ljubav prema siromaštvu i prezi¬ 
ranju, kad promotrimo ono što je naš Spasitelj pretrpio... Mi smo 
samo prosjaci. Čim je bijednije naše stanje, tim bolje. Oko Božjega 
Milosrđa milo gleda na nj.” 

2. Poniznost je u tome da damo Bogu što Mu pripada, tj. sve 
dobro, a i da sebi pripisujemo što je naše, tj. svako zlo. Struji li dah 

milosti, uzdižem se u visine; prestane li strujanje, opet padam na 
zemlju, te budem jadni prah što ga prolaznici gaze. 

* Poslušajmo glas poniznoga iz knjige Nasljeduj Krista: “Znam 
i ispovijedam da Ti se ne mogu ni za najmanji dar dostojno zahva¬ 
liti i slaviti Te. Premalen sam za svako dobro što si mi ga iskazao; 
ako mislim na Tvoju velikodušnost, duh mi se budi pred Tvojom 
veličinom. Sve što imamo u duši i tijelu, što posjedujemo vani ili 
unutra, na naravni ili vrhunaravni način, dar je Tvoje dobrote i slavi 
Tebe, dobrostivog, ljubaznog i dobrog darovatelja, od koga smo 
primili svako dobro. I ako je primio jedan više, drugi manje, ipak je 
sve od Tebe i bez Tebe ne može nitko ni najmanje stvari imati. Onaj 
koji je više primio, ne može se hvaliti svojom zaslugom niti uzdiza¬ 
ti nad druge, niti se time ponositi pred manje nadarenima. Jer je 
samo onaj veći i bolji, koji sebi manje pripisuje, poniznije i srdačni- 
je zahvaljuje. I koji se među svima drži najmanjim i najnedostojni- 
jim, tim je sposobniji primiti veće milosti.” 

3. Kako je Bog sve proizveo iz ništa, tako hoće da od priznanja 
našega ništa i naše slaboće postavi temelj našoj duhovnoj zgradi. 
Stoga kaže sv. Bonaventura: “Ako je Bog sve, nipošto me ne boli 
što ja nisam ništa.” 

4. Tko je uistinu ponizan, od srca se kaje za svaku pogrešku ali 
se radi toga ne uznemiruje; jer se ne čudi što je bijeda bijedna, 
slaboća slaba, a bolest bolesna; dapače Bogu zahvaljuje što nije 
dublje pao. Stoga običavaše sv. Katarina (Genovska) kada bi god 
pogriješila, posve mirno reči: “To je korov iz moga vrta.” 

* Pogreške koje najteže podnosimo”, piše Fenelon, “koriste 
nam ako ih upotrijebimo za to da se ponizimo i neprekidno radimo 
oko svoga popravka. Pravo sredstvo da se poniženjem radi naših 
pogrešaka okoristimo za svoj spas, je u tome da ih gledamo u čita¬ 
voj njihovoj grdobi; ali pri tome ne smije nam oslabiti pouzdanje u 
Boga, niti ne smijemo išta od sebe očekivati. Nama je svakako 
potrebno da budemo poniženi svojim pogreškama: samo tako će 
Bog uništiti našu oholost i posramiti našu drsku mudrost. Kada 
nam je Bog uzeo svako ufanje u našu vlastitu moć, tada će on 

podići svoju zgradu; sve dotle razarati će sve i za to upotrijebiti 
naše vlastite pogreške.” 

Taj je nauk od najveće važnosti, zato piše sv. Franjo Saleški: 
“Moramo strpljivo podnositi svoje nesavršenosti, da polučimo 
savršenstvo; strpljivim podnošenjem hrani se poniznost.” 

* Fenelon piše: “Glede pogrešaka što ih tek opazimo kada smo 
ih učinili, nemir i zlovolja samoljublja nisu nipošto zgodna sredstva 
da ih popravimo. Nasuprot, ova je zlovolja samo nestrpljivost oho¬ 
losti, što gledamo stvar koja nas posramljuje. Jedino kako se može¬ 
mo tim pogreškama poslužiti, jest to da se radi njih mimo poni¬ 
zimo. Velim “mirno”, jer se ne ponizuje onaj koji posramljenje 
prima sa zlovoljom i negodovanjem. Moramo osuditi svoje pogre¬ 
ške, moramo uzdisati radi njih i već prema stanju duše činiti za njih 
pokoru, a da ne tražimo ispričavajući se za sebe ublaženje; trebamo 
sami sebe gledati u tom posramljenju pred Bogom, ali ne da bude¬ 
mo sami protiv sebe ogorčeni i malodušni, nego da poniženje radi 
svojih pogrešaka mimo upotrijebimo u vlastitu korist. Tako od 
same zmije dobivamo sredstvo da se izliječimo od njezina ujeda. 
Duša, koja strpljivo podnosi posramljenje radi grijeha, time pribav¬ 
lja lijek protiv grijeha; ali tko je zlovoljan radi poniženja, ne može 
se nadati da će ikada postići poniznost.” 

5. Neki, da budu ponizni, ne žele u sebi vidjeti ništa dobro ili 
kakvu sposobnost. A ipak, po riječima sv. Tome iz poznavanja daro¬ 
va rađa se zahvalnost spram darovatelja. Kadikad se na konje i 
magarce natovari zlato; uza sve to oni ne prestaju biti nerazumne 
životinje. Veći broj primljenih milosti umnožava dužnost primate¬ 
lja. 

* “Uvažavanje dobročinstva pravo je sredstvo da se uzdignemo 
do ljubavi Božje; čim ga više upoznajemo, tim ćemo ga više ljubiti; 
i budući da osobita dobročinstva jače pokreću našu ćud, moramo ih 
i pažljivije promatrati. Svakako nas ne može ništa tako duboko 
poniziti pred Milosrđem Božjim, kao veličina Njegove dobrote: 
ništa nas ne može više poniziti pred Njegovom pravednošću, nego 
množina naših grijeha. Ne trebamo se bojati da će nas naduti po- 

znavanje onoga što nam je darovao, samo ako se uvijek držimo 
istine: “Sto je dobro u nama, ne dolazi od nas!” Pa koje dobro 
imamo, a da ga nismo primili? A ako smo primili, zašto se radi toga 
hvalimo. Upravo najživlje razmatranje primljenih milosti čini nas 
poniznima; jer poznavanje vodi zahvalnosti.” Sv. Franjo Saleški. 

6. Hvala nam se naravno više mili nego ukor. U tome nema ništa 
grešno, nego se samo javlja glas našega naravnoga nagona. Stoga je 
dosta hvalu dati onomu komu ide, naime Bogu, čije darove na 
nama hvale i komu mi tim više dugujemo, čim smo više primili. 

* Sv. Franjo Saleški veli: “Pravo se dobro pozna, kao što se 
pozna balzam. Pravi se pokus da se pušta da balzam kaplje u vodu; 
ako pada na dno i na dnu ostane, smatra se vrlo finim. Hoćemo li 
znati da li je koji čovjek uistinu mudar, plemenit i velikodušan, 
moramo gledati da li je uz svoja dobra svojstva također i ponizan. 
Ako svojstva plivaju i pokazuju se, manje su prava, čim se više žele 
sjati.” 

7. Prava je ponizna duša i najvelikodušnija. Čim se manje na 
sebe oslanja, tim se više pouzdaje u Boga koji je jača, pa govori sa 
sv. Pavlom: “Mogu sve u Onomu koji me jača” (Filip, 4, 13.). Iz 
toga dokazuje sv. Toma da je kršćanska poniznost početak i temelj 
velikodušnosti i srčanosti. 

* Kriva je poniznost”, veli Fenelon, “ako se čovjek ne usuđuje 
očekivati dobrotu Božju, zato što spoznaje da je nije vrijedan. 
Prava je poniznost u tome, da upoznajemo svu svoju nevrijednost i 
da se posve predamo Bogu, ne sumnjajući da On može u nama 
učiniti najveće stvari. Ako bi Bog morao za svoja djela naći već kod 
nas temelje, tada bismo imali razloga bojati se da bi naši grijesi sve 
razorili, da bismo bili nevrijedni što nas je izabrala Njegova 
Mudrost. Ali Bog ne treba da što nađe u nama; pa ni ne može ništa 
naći, nego ono što je Njegova milost u nas stavila. Idemo još dalje, 
pa tvrdimo da mu se mili izabrati nevjernu i svakoga dobra lišenu 
dušu, da joj očituje svoje Milosrđe. Tako Bog po riječima 
Apostolovim (I. Kor. 1,27.) izabire što je slabo u ovomu svijetu, da 
posrami jako.” 

Tko se usteže od spasonosnih djela, iako su velika i sjajna, uza 
sve to što ga Bog zove nije ponizan, nego malodušan i plašljiv. 
Poslušnost je najsigurnije sredstvo da upoznamo poziv Gospo¬ 
dinov. 

* Sv. Franjo Saleški opominje: “Moramo imati plemenitu i 
velikodušnu poniznost, koja ništa ne čini da bude pohvaljena, ali i 
ne propušta ništa od dužnosti, iz straha pred pohvalom.” 

* “Najuzvišeniji darovi”, piše Fenelon, “najpogibeljniji su otrov, 
čim se i najmanje njima ponesemo i čim se počnu militi našemu 
samoljublju, lo je grijeh odbačenih anđela. Oni promatrahu samo 
svoje slavno stanje, pa im se to grešno mililo, te su u isti čas srušeni 
s Neba i u vijeke postali neprijatelji Božji.” 

* I opet: “Uistinu ponizne duše misle da nisu sposobne same od 
sebe išta dobro učiniti; ali, jer su ujedno velikodušne, kliču sa sv. 
Pavlom: mogu sve u onomu koji me jača. Poniznost nam ulijeva 
nepouzdanje u naše vlastite sile, ali velikodušnost rađa u nama 
pravo pouzdanje u Boga. Vidiš dakle kako su obje te kreposti tako 
tijesno među sobom povezane, da se ne čine jedna od druge odi¬ 
jeljene, niti se mogu odijeliti.” 

8. Čim više dobra činimo, tim se više moramo bojati taštine. 
Ostale opačine pasu na grijesima, taština pase na kreposti. Najveći 
među anđelima, Lucifer, postade radi taštine najstrašniji davao. 

Da ne podlegnemo taštini, veoma je spasonosna misao koju je 
predočio sv. Franjo Saleški: zlo što radim, uistinu je zlo, pa je baš 
moje vlastito jelo; ali dobro što ga proizvodim, niti je sasvim dobro, 
niti je posve vlastito moje. 

9. Ponizni ne prezire nikoga, ma bio on i najveći grešnik. Jer se 
grešnik može obratiti i postati velik u Kraljevstvu Nebeskom, dok 
mi možemo saći s pravoga puta i na vijeke postati robovi pakla. 
Juda bijaše velik apostol, a Pavao bijesan progonitelj crkve. A ipak, 
kako su se jako promijenili! 

* Sv. Franjo Saleški piše: “Dobra je vježba poniznosti, ako djela 
svojih bližnjih promatramo sa nakanom da opazimo u njima kre- 

posti, ali nikada da opazimo nesavršenosti. Dok nam dužnost ne 
nalaže da pazimo na tuđe pogreške, moramo od njih odvraćati 
svoje oči, a još više svoje misli. Što vidimo da radi bližnji, moramo 
ako je ikako moguće, njemu u korist tumačiti. U dvojbenim sluča¬ 
jevima zahtijeva kršćanska ljubav da to što smo opazili zlo ne shva¬ 
timo, nego da nas na takvu sumnju potiče samo naša nesavršenost. 
Time se odstranjuje jedno od najpogibeljnijih zala, krivo suđenje, 
koje je veoma zlo. Očita opaka djela našega bližnjega trebaju 
probuditi našu sućut i ponukati nas da se ponizimo radi njegovih 
pogrešaka, isto tako kao radi naših vlastitih, da se Bogu molimo za 
njegov popravak isto takvom srdačnošću, kao što bismo to učinili za 
svoj vlastiti, kada bismo počinili iste pogreške.” 

10. Ne zamijeni nikad prave poniznosti sa krivom. Prava 
poniznost nastoji sakriti druge kreposti, a najviše samu sebe. 
Najoholiji je, koji se hoće prikazati poniznim. 

11. Hvale je vrijedno i kadikad dapače potrebno očitovati od 
Boga primljene darove, kao i dobro, što smo ga njegovom milošću 
učinili, ako to traži slava Božja, dobro crkve i spas duša. Tom na¬ 
mjerom govorio je sv. Pavao u svojim objavljenjima i apostolskom 
djelovanju. 

* Apostol piše Korinćanima (II. Kor. 12,1. si.): “Ako se hvaliti 
treba . . . doći će na djelo i objave Gospodnje. Znam čovjeka u 
Kristu, koji prije četrnaest godina - da li u tijelu, ne znam, ili izvan 
tijela, ne znam. Bog zna - bi odnesen do trećega neba; i znam da 
takav čovjek - da li u tijelu ili izvan tijela, ne znam, Bog zna - bi 
odnesen u raj i ču tajne riječi, kojih čovjeku nije slobodno govoriti. 
Ume ću se hvaliti, a sobom se neću hvaliti, osim slabostima svo¬ 
jim.” - Glede svoga rada priznaje isti Apostol (I. Kor. 15, 10.): 
“Milošću Božjom jesam što jesam, i milost Njegova nije u meni 
ostala uzalud; jer sam više radio nego svi drugi; ali ne ja, nego 
milost Božja u meni.” 

12. Pri kraju utisni sebi vrlo duboko ove izreke sv. Pisma i sv. 
otaca: “Oholost je kći ludosti, poniznost kći mudrosti; prva je svo- 

jina niskih duša, druga duša velikodušnih. - Oholi svjetski čovjek 
rob je svojih strasti; onaj, koji je prema evanđelju ponizan, njihov 
je gospodar. - Tko zna biti ponizan po nauku evanđelja, najmudri¬ 
ji je među mudracima, najvelikodušniji među ljudima. - U NEBU 
NEMA OHOUCE, U PAKLU NEMA PONIZNOGA.” 

XI. Podvrgavanje voui Božjoj 


“Dobro Oče, jer je takva bila 
volja Tvoja. ” 

Luka 10, 21. 

“Oče moj, ako je moguće neka 
me mimoiđe ovaj kalež; ali ne 
kako ja hoću, nego kako Ti 
hoćeš. ” 

Mat. 26, 39. 

1. U svemu što ti se dogodi, spoznaj volju Božju. Sva ljudska i 
đavolska zloba ne može učiniti da nas snađe nešto, što neće Bog. 
Stoga uči Isus (Luka 21,18.), da bez volje nebeskoga Oca ne padne 
ni vlas sa naše glave. 

* “Ništa se na zemlji osim grijeha ne zbiva, a da Bog to ne želi. 
On je taj koji sve radi, sve uređuje, koji daje svakoj stvari sve što 
ima. Izbrojio je vlasi na našoj glavi, Ušće na svakom drvetu, pijesak 
na obalama morskim i kapljice vode u pučini oceana. Kada je 
stvarao svijet, izmjerila je i vagnula njegova mudrost i zadnji atom. 
On je taj, koji nam svaki čas donosi i obnavlja oživljujući dah života. 
Izbrojio je dane naše i u svojim svemogućim rukama drži ključeve 
groba, da ga zatvori ili otvori.” Fenelon. 

2. Ako te dakle bolest pohodi, napasti ti dosađuju, ako ti tko 
uvredu nanese: u svim zgodama uzdigni svoje srce i promotri kako 
je to Bogu milo, pa reci srca ponizna i puna ljubavi: “Neka bude 


71 



volja Tvoja! Gospodin neka sa mnom radi što hoće, kako hoće, 
gdje hoće!” 

* “Javljaš mi da groznica poput vatre sažiže tvoje tijelo i da je 
vatra poput groznice uništila tvoju kuću. Svakako, to je mnogo 
vatre odjednom, ali vatra Božje ljubavi nadam se osvojit će i tvoje 
srce, tako da ćeš u svim zgodama govoriti: Gospodin mi je dao 
zdravlje i kuću. Gospodin mije obadvoje uzeo. Kako se Gospodinu 
svidjelo, tako se dogodilo: Njegovo sveto ime bilo blagoslovljeno.” 
Sv. Franjo Saleški. Na drugom mjestu tješi isti svetac ovim riječima: 
“Sačuvaj zaručniku svoga srca svoju ljubav na postelji boli; na toj 
postelji, na postelji križa načinio je On već unaprijed u Svojoj 
božanskoj odluci tvoje srce, još prije nego li doista bijaše stvoreno 
za svijet. Da, ljubazni Spasitelj izbrojio je sve tvoje boli, sve tvoje 
muke i cijenom svoje Krvi kupio je tebi takvu strpljivost i ljubav 

kakvu trebaš, da tvoje nevolje budu Bogu na čast, a tebi na spase- 

_ * » 
nje. 

3. Time postaju i teške stvari lake. “Ne osjećate li”, govoraše sv. 
Marija Magdalena Pazzis, “koliku slatkoću skriva u sebi jedna riječ: 
volja Božja?” Ona zasladuje najveće gorkosti, kao što je drvo koje 
je Mojsiju pokazano učinilo gorku vodu slatkom. (II. Mos. 15, 25.) 

* “Križ što ga ljubimo”, piše Fenelon, “samo je pola križa, jer 
ljubav sve zasladuje; zato mnogo trpimo, jer manje ljubimo. O, 
kako je blažen koji dobro trpi, Kako nesretan koji ne trpi sa Isusom 
Kristom!... Kako je sretan koji trpi, ako hoće rado trpjeti i zado¬ 
voljiti Pravdi Božjoj! Kako smo Mu mnogo dužni i kakve kazne 
zaslužujemo prema Njegovoj strogosti! Vječnost punu muka, koja 
se zamjenjuje lakim bolestima! Gubitak Boga, bijes i očajanje 
opakih duhova, što se sve mijenja u mirnu i krotku bol, gdje se 
klanjamo ruci koja iz milosrđa udara! - Takvi križevi zaslužuju da 
budemo za njih zahvalni, a ne da se radi njih tužimo. To su milosti 
što ih moramo priznati srcem, koje je taknula dobrota Božja. Da 
nas je udario i samom gubom, ipak bi nas poštedio; guba oholosti, 
grijeh, obožavanje samoga sebe puno je strašnije.” 

4. Gdje nema ljubavi i žive vjere, postaje rad nesnošljiv. Stoga 
govoraše sv. Filip Neri: “Ovdje na zemlji nema čistilišta, nego ili 

nebo ili pakao. Jer onaj koji boli strpljivo podnosi, već unaprijed 
posjeduje raj; onaj koji ih strpljivo ne prima, trpi već ovdje paklene 
muke.” 

* Sveti Franjo Saleški opisuje to stanje: “Nitko neće imati mira, 
okrenuo se on kuda mu drago, ako se posve ne podvrgava. Onima 
koji su u groznici, nije nijedna postelja dobra. Jedva što su četvrt 
sata u jednoj postelji, već bi htjeli u drugu. Nije tomu kriva poste¬ 
lja nego groznica, koja ih posvuda muči. Komu nije vlastita volja 
grozničava, zadovoljan je sa svime, samo ako time Bogu služi. Ne 
brine se kako Bog s njime postupa, samo ako se Njegova Božanska 
volja vrši. Tada mu je svejedno.” 

5. Bol ne dolazi samo od Boga, nego je on i upravlja za naše 
dobro. Bolesniku se doduše ne mili lijek, uza sve to propisuje ga 
dobri liječnik, jer liječi bolest. Ti bi se dakle tužio na ono, radi čega 
bi imao biti zahvalan. 

* “Ništa ne dolazi iz poklona dostojne ruke Božje, a da ne bi 
donosilo koristi bogobojaznim dušama; one se mukama ili 
pročišćuju ili utvrđuju u Njegovoj ljubavi.” Sv. Franjo Saleški. 

* Fenelon piše: “Bog, koji se čini dušama tako strog, ne pušta ih 
nikada trpjeti zato što bi mu godile njihove muke. Bolna operacija 
odjeljuje zlo koje se treba odstraniti. Bog ne bi učinio nijedan 
zarez, kad bi sve bilo zdravo. On reže samo ono što je mrtvo i upa¬ 
ljeno. Dakle, nama naše pokvareno samoljublje prouzrokuje boli; 
ruka Božja priređuje nam ih tako malo, kako je samo moguće. 
Spoznajmo kako duboke i kako otrovne moraju biti naše rane, 
kada nam Bog daje ipak tako jako trpjeti, uza sve to što je tako 
milostiv spram nas.” 

6. Križ, veli naš svetac, kraljevska su vrata kroz koja ulazimo u 
hram svetosti. Drugoga puta nema onamo. 

* “Pobožnost (bogoljubnost) bez križa samo je umišljena 
pobožnost... Križevi su svagdanji kruh. Naša duša treba svaki dan 
stanovitu mjeru boli da se riješi sebe i stvorova, kao što tijelo treba 
svaki dan stanovitu mjeru hrane. Mi ne bismo ništa vrijedili, kada 

se ne bi Bog skrbio kako će nam svijet i život promijeniti u gorčinu, 
da nas od njih oslobodi.” Fenelon. 

Sveti Franjo Saleški tako je visoko cijenio boli, da je pisao: 
“Koliku ipak vrijednost imaju nevolje, koje se čine da nas teško 
tište! Kada bi moglo biti zavisti u kraljevstvu vječne ljubavi, anđeli 
bi zavidjeli ljudima radi dviju izvrsnosti, koje su sastavljene od dva 
reda boli. U jednom su redu muke što ih je naš Gospodin na Križu 
za nas pretrpio, a u drugom patnje ljudi za našega Gospodina: 
muka Gospodinova za ljude, bol čovjekova za Boga.” 

Jedan pogled na križ više vrijedi, nego sve radosti u raju. - 
Blaženstvo nebeskih stanovnika je u posjedovanju Boga, blažen¬ 
stvo zemaljskih putnika u trpljenju iz ljubavi prema Bogu. Stoga uči 
božanski Spasitelj: “Blago onima koji se žaloste, jer će se utješiti” 
(Mat. 5, 5.), i to za vijeke u domovini. 

7. Rekao sam: blaženstvo zemaljskih putnika je u trpljenju iz 
ljubavi prema Bogu. Jer kako sv. Augustin pravo primjećuje, nitko 
ne ljubi trpljenje, ali svakako ljubi što trpi. Ljubi krepost strp¬ 
ljivosti, zaslugu, plod što ga rađa trpljenje. Prema tomu naravno 
nastojanje da se oslobodimo boli ne protivi se najsavršenijem pod¬ 
vrgavanju. Jer je glas naravi što ga milost ne uništava, nego sve više 
usavršuje. I Isus moljaše na Maslinskoj gori da ga mimoiđe kalež 
Njegove Muke, da time pokaže kako bijaše pravi čovjek. “I otišavši 
malo, pade na lice Svoje moleći i govoreći: Oče Moj, ako je moguće 
neka Me mimoiđe čaša ova; ali ne kako Ja hoću, nego kako Ti 
hoćeš” (Mat. 26, 39.). 

* Na taj veličanstveni primjer podvrgavanja pokazuje sv. Franjo 
Saleški riječima: “Misli na veliku osamljenost što ju trpljaše naš 
Učitelj u maslinskom vrtu i gledaj kako ovaj ljubazni Sin, pošto je 
zamolio svoga Oca za utjehu i spoznao da mu je neće udijeliti, više 
ne misli na to, ne traži Ga više, nego kako veselo i hrabro, kao da 
nije ni molio, izvršava djelo našega spasenja. Pošto si dakle zamo¬ 
lio Oca za utjehu, ne misli više na to, ukoliko Mu se ne svidi uslišati 
tvoju molitvu; nego očeliči svoju hrabrost da izvršiš svoje djelo na 
drvetu križa, kao da ga ne bi smio nikada više ostaviti.” - Takvo se 

mišljenje nalazi u knjizi Nasljeduj Krista: (III. 15.): “Gospodine, 
ako je Tvoja volja, budi tako. Gospodine, ako vidiš da je to dobro 
za me i da mi je korisno, daj mi da se Tebi na čast time služim. No 
ako bi mi to na štetu bilo, te spasenju moje duše ne bi koristilo, 
takvu mi želju oduzmi... Gospodine, ti znaš kako je bolje; da li ovo 
ili ono, kako Ti hoćeš. Daj što Ti hoćeš, koliko hoćeš i kada hoćeš. 
Upravljaj sa mnom kako znaš i voliš, samo neka je Tebi na čast. 
Postavi me kamo Ti hoćeš i čini sa mnom u svemu, kako Ti je 
drago. U Tvojoj sam ruci, okreći me i obraćaj. Evo me sluge Tvoga, 
pripravna na sve; jer ne želim živjeti sebi, nego Tebi: ah, da to mogu 
dostojno i savršeno!” 

* Potpuno podvrgavanje volji Božjoj proizlazi iz uvjerenja da je 
naše vječno spasenje cilj našega života i da je sve što se nas tiče 
samo sredstvo za postignuće toga cilja; da dakle ništa nema apso¬ 
lutne vrijednosti i da se stvari trebaju samo toliko cijeniti, koliko se 
pokazuju pogodnima za postignuće našega određenja. Prema tomu 
je svejedno došli mi do svrhe bogatstvom ili siromaštvom, zdrav¬ 
ljem ili bolešću, duhovnim utjehama ili suhoćom duha, čašću i ugle¬ 
dom kod ljudi, ili prezirom. Dakako da se putenost opire toj ravno¬ 
dušnosti, ali ju razum i vjera zahtijevaju. “Dao Bog”, piše sveti 
Franjo Saleški, “da smo samo malo gledali na put na koji stupismo, 
nego da smo uvijek upirali oči na put koji vodi u blaženu zemlju, u 
tu zemlju kamo nas vodi. Što te briga ideš li kroz pustinju ili kroz 
ugodna polja, samo ako Bog ide s tobom i ti ideš u raj?... Ukratko, 
na slavu Božju umiri se potpuno uz Njegovu volju i ne misli da bi 
mu mogla na drugi način bolje služiti. Jer nikada ne služimo Bogu 
dobro, ako mu ne služimo kako on hoće. Ali sad on hoće, da mu ti 
ne služiš po svom nagnuću i svojoj volji, nego dapače i protiv volje, 
te uz žestoko opiranje. Doduše, tebi se ne mili takva služba, ali je 
Njemu mila; nije ona dakako po tvome ukusu, ali je svakako po 
Njegovom . .. Veselo se dakle mrtvi i čim si više spriječena činiti 
dobro koje želiš, tim savršenije izvrši dobro koje ne želiš. Ti ne želiš 
toga samoprijegora, ti hoćeš radije drugi; pođvrgni se prvome, jer 
je dragocjeniji... Napokon, budimo što Bog hoće, budimo mu od 
srca odani i ne želimo biti ono što On neće. Jer kad bismo bili i 

najizvrsniji stvorovi Nebeski, što bi nam koristilo ako ne bismo bili 
po volji Božjoj.” U tom smislu pisaše svetac nekoj gospođi, koja se 
htjede posvetiti samostanskom životu, ali je naišla na zapreke: “Vi 
se morate posve predati u ruke našega dobroga Boga. On će, uko¬ 
liko ste vi učinili svoje za izvršenje vaše odluke, primiti milostivo 
sve, pa i najmanje što učinite. Svakako morate odvažno poduzeti da 
postanete redovnica, jer vam je Bog udijelio milost da za tim tako 
jako težite. A ako vam ne bi koristila sva vaša naprezanja, ne 
možete bolje Bogu ugoditi, nego da mu žrtvujete svoju volju i da se 
mimo, ponizno i pobožno posve predate Njegovoj božanskoj volji i 
ostanete pokorni. Tu ćete volju dovoljno upoznati ako ste sve 
učinili, a ipak ne možete svojoj želji udovoljiti. Jer naš dobri Bog 
kuša kadikad našu hrabrost i ljubav i ne daje nam ono što bi pri¬ 
vidno ili doista moglo koristiti našoj duši. Ako vidi da se revno trsi¬ 
mo kako bismo postigli svoj cilj, ali da smo uz to ponizni, mirni i 
odani uza sve što ne postizavamo što želimo daje nam kad oskudi¬ 
jevamo željenim dobrom obilniji blagoslov, nego bi nam dao da ga 
posjedujemo. Jer u svemu i posvuda ljubi Bog one, koji u svim zgo¬ 
dama i protivštinama ponizna i prostodušna srca govore: “Budi 
volja tvoja!” 

Prema tomu nije nužno da po primjeru stoika budemo ravno¬ 
dušni ili bešćutni, nego samo da se po uputi evanđelja strpljivo i 
radosno podvrgavamo. To traži razum čovječji i vjera kršćanska. 

* “Stoici su stavljali svu svoju mudrost u to da se uzdrže i pod¬ 
nesu, da se odriču i trpe, to jest da se uzdrže zemaljskih radosti, 
naslada, časti i njih se odreknu, da podnesu i trpe sramotu, napore 
i neudobnosti. Kršćanska nauka nasuprot, koja je jedina prava 
mudrost, stavlja tri načela u kojima je sadržano sve što ona od nas 
traži: moramo sami sebe zatajivati, a to je više nego uzdržati se od 
veselja; moramo nositi svoj križ, a to više znači nego podnositi i trp¬ 
jeti; napokon moramo slijediti svoga Spasitelja i to ne samo da se 
zatajivamo i križ nosimo, nego u svemu što se tiče vršenja dobrih 
djela.” 

* Sv. Franjo Saleški piše: “Mi nismo svetiji od svetoga Pavla 
apostola, koji u svomu srcu osjećaše dvostruku volju. Jedna je 

htjela da dade prevlast starome čovjeku i ljudskoj mudrosti, pa je 
dala da je veoma jako oćuti; druga je težila za duhom Božjim i 
manje se opažala. Ipak je zadnja nadvladala, jer je sv. Pavao po njoj 
živio. Zato se tužio (Rim. 7, 24.): “Mene nesretnika! Tko će me 
izbaviti iz tijela smrti ove?” A na drugom mjestu (Gal. 2, 20.) kliče: 
“Živim ja, ali ne ja, nego živi Krist u meni.” Moramo se dakle na 
svakom koraku podvrgnuti volji Božjoj i reći (Mat. 26, 39.): “Oče, 
ne moja, nego Tvoja volja neka bude!” 

XII. Kršćanska savršenost 


“Vodi me, Gospodine putom 
Svojim i koračati ću u istini 
Tvojoj. ” 

Ps. 85,11. 

“Ako Gospodin kuću ne gradi, 
uzalud se muče graditelji ” 

Ps. 126, 1. 

Sv. Alfonzo Liguori piše: “Sva se naša savršenost sastoji u 
ljubavi prema našem preljubaznom Bogu. A sva savršenost ljubavi 
prema Bogu sastoji se u sjedinjenju naše volje s Njegovom presve¬ 
tom voljom. . .” Bogu se sviđaju mrtvljenja, razmatranja, pričesti, 
djela ljubavi prema bližnjemu, ali kada? Kada su prema Njegovoj 
volji. Kada naprotiv, nisu prema Božjoj volji, ne samo da Mu ne 
gode, nego se nad njima gnuša i kažnjava ih. To je ono što smo mi 
naučili: činiti dobro koje Bog hoće. Činiti neko dobro koje Bog 
neće jest zlo. Govorio je i sveti Vinko Paulski: “Dobro je zlo kada 
ga se čini ondje gdje ga Bog neće.” 

Svi su sveci uvijek nastojali činiti Božju volju, uočivši dobro da 
se u tome sastoji sva savršenost duša. Govorio je blaženi Henrik 
Susone: “Bog neće da mi obilujemo rasvjetljenjima, nego da se u 
svemu podlažemo Njegovoj volji.. 

Dok je blažena Štefanija iz Soncina, dominikanka, u viziji 
provodila jedan dan u Nebu vidje među serafinima i neke pre¬ 
minule osobe koje je poznavala, a bilo joj je rečeno da su uzdignute 

u toliku slavu zbog savršene podudarnosti s voljom Božjom na 
zemlji. 

Govorio je sv. Vinko Paulski: “Podudarnost s Božjom voljom 
blago je kršćanina i lijek za sva zla jer ono sadrži odricanje sebe, 
jedinstvo s Bogom i sve kreposti.. 

Neke su pobožne duše o ekstazi sv. Terezije, sv. Filipa Neria i 
drugih svetaca dobile želju da postignu i imaju ova nadnaravna 
sjedinjenja. Takve želje treba protjerati. Ako hoćemo biti sveti 
moramo željeti pravo jedinstvo s Bogom, koje jest posvemašnje 
sjedinjenje naše volje s Božjom. 

Sv. Alfonzo Liguori kaže da je “Nebo” zakon zemlje. Na ovoj 
zemlji moramo od blaženih naučiti kako ljubiti. Čista i savršena 
ljubav, kojom blaženi na Nebu ljube Boga jest u savršenom sjedi¬ 
njenju s Njegovom voljom. Kada bi serafini shvatili da je Njegova 
volja da kroz cijelu vječnost gomilaju pijesak sa žalova i čupaju 
travu, rado bi to činili i sa svim užitkom... Baš to nas je Isus Krist 
naučio moliti, tj. da izvršavamo Božju volju na zemlji kako je čine 
sveti na Nebu: “Budi volja Tvoja, kako na Nebu tako i na zemlji.” 
(Mt 6,10).” 

Svetac tvrdi: “Čin savršenog poistovjećivanja s Božanskom 
voljom dostatan je da načini jednog sveca.” . . . Postoji tu jedna 
rečenica utješna za one koji misle da je malo ono što mogu dati 
Bogu, da imaju slabe snage da ljube i u napasti su zavidjeli 
mučenicima, misionarima, junacima. 

“Onaj koji daje dobra milostinjom, krv bičevanjem, hranu po¬ 
stovima, daje Bogu dio onoga što ima; ali onaj koji Mu daje svoju 
volju, daje mu sve jer mu daje samoga sebe i zato mu može reći: 
Gospodine, siromašan sam, ali ti dajem sve ono što mogu.” 

Svetac razlikuje usklađivanje i poistovjećivanje s božanskom 
voljom. Ako se dakle, hoćemo potpuno svidjeti Božjem Srcu, 
pobrinimo se da se u svemu uskladimo s Njegovom voljom i da se 
poistovjetimo s onim što Bog određuje. Usklađivanje uključuje 
sjedinjavanje naše volje s Božjom voljom, dok poistovjećivanje 
uključuje više, tj. da mi od Božje i od naše volje načinimo samo 

jednu, da ne želimo drugo nego ono što Bog hoće i da sama Božja 
volja postane našom... “ 

Ponekada smo smućeni zbog onoga što se događa nama ili oko 
nas. A tome je uzrok činjenica što ne znamo da su događaji, koji su 
nas zadesili, Božja volja. Što se toga tiče sv. Alfonz Liguori kaže: 
“Sigurno je i prema vjeri, da ono što se događa u svijetu, događa se 
po božanskoj volji... Sam Isus je rekao sv. Petru da Njegova muka 
i smrt ne dolaze toliko od ljudi, koliko od Oca Njegova: Zar nećeš 
da pijem kalež koji Mi daje Moj Otac?” 

“Kada glasnik ode do Joba da mu kaže kako su Sabejci uzeli sva 
njegova dobra, što je odgovorio svetac? Nije rekao: Gospodin mi je 
dao dobra i djecu, a Sabejci su mi ih uzeli. Nego je rekao: Gospodin 
mi ih je dao i Gospodin mi ih je uzeo.” One koji žive s ovim 
uvjerenjem Bog izdašno blagoslivlja. 

Cezarije priča da je neki redovnik, iako se izvanjski ni u čemu 
nije razlikovao od drugih, dospio do tolike svetosti, da je sa mim 
dodirom svoje odjeće ozdravljao bolesnike. Njegov poglavar, čude¬ 
ći se zbog toga, upita ga jednog dana kako čini tolika čudesa. . . 
Redovnik mu odgovori da se i on tome čudi i da ne zna zašto je to. 
Ali, kakvu pobožnost vršite? upita ga poglavar. Dobri redovnik 
odgovori da čini malo ili ništa, ali da se uvijek puno brine da vrši 
volju Božju... Uspjeh me, kaže, nije uzdizao, niti su me neuspjesi 
zaustavljali. . . sve moje molitve teže ovome cilju: neka se Božja 
volja ispuni u meni savršeno. S obzirom na onu štetu, nastavi 
poglavar, koju nam je prekjučer učinio neprijatelj, podmetnuvši 
vatru u dvorištu gdje smo imali žitarice i stoku, te nas lišio našega 
uzdržavanja, vi niste imali nikakvog zlopamćenja? Ne, oče moj, 
odgovori on, naprotiv, zahvalio sam Bogu za to ... znajući da Bog 
sve zna ili dopušta, na Svoju slavu i na naše veće dobro i tako živim 
uvijek zadovoljan svime što se događa! Kad je opat to čuo, vidjevši 
u toj duši toliko podudarnosti s voljom Božjom, nije se više čudio 
da je činio tolika čudesa. 

Što hoće drugo naš Bog, ako ne naše dobro? Koga možemo naći 
da nas ljubi više od Boga? 

Također i kazne, kaže sv. Judita, ne dolaze nam od Boga na našu 
propast, nego da se popravimo i spasimo. A često u onima koji 
pripoje Božju volju Bog čini ono što oni hoće. 

Svetac primjećuje da je onaj koji čini Božju volju uvijek isti. 
Česte i nagle promjene raspoloženja znak su nesavršenosti. 

Upozorava nas Duh Sveti: “Ne povijajte se sa svakim vjetrom.” 
(S.r 5,11). Neki se ponašaju kao zastave koje se okreću kako ih 
tjera vjetar, ako je vjetar povoljan, kako oni žele, radosni su i blagi; 
ali ako je vjetar suprotan i stvari ne idu kako bi oni htjeli tužni su, 
nestrpljivi, srditi, neraspoloženi i kažu da su nesretni u životu. 

Sv. Alfonz Liguori kaže da je plod poistovjećivanja s Božjom 
voljom unaprijed posjedovano Nebo. Isti svetac, kao i drugi sveci, 
poziva da molimo kako bismo ispunjavali volju Božju. 

“Kada se osjetiš smućen zbog nekog neprijatnog događaja, 
pomisli da je to došlo od Boga; zato odmah: tako hoće Bog i smiri 
se. Moj Bože, evo me, čini sa mnom i sa svim što je moje što Ti 
hoćeš.” Ovo je bila neprestana vježba sv. Terezije. Bar pedeset puta 
na dan svetica se prinosila Gospodinu, da s njom raspolaže kako 
mu se bude svidjelo. 

Sv. Marija Magdalena de Pazzi govorila je da sve svoje molitve 
ne trebamo usmjeravati drugom cilju, nego da postignemo od Boga 
milost, slijediti u svemu Njegovu svetu volju. 

Svetac potanko objašnjava u kojim se stvarima moramo pois¬ 
tovjetiti s Božjom voljom: Moramo se poistovjetiti u naravnim 
stvarima koje se događaju oko nas, kao kada je jako vruće, velika 
hladnoća, kiša, glad, epidemija i si. Čuvajmo se da ne bismo rekli: 
kakva nesnosna vrućina, dokle će ta kiša, bilo bi bolje da je ovako 
ili onako ili druge riječi koje pokazuju protivljenje Božjoj volji. 
Jedan je Božji čovjek svako jutro, kada bi otvorio prozor, bez obzi¬ 
ra kakvo je vrijeme bilo, uzviknuo: “Ah, kako divan dan!” I u tom 
raspoloženju bi susretao sve ljude u tome danu. 

Moramo se poistovjetiti i u onome što se događa u nama; kad 
trpimo glad, žeđ, siromaštvo, osamljenost, obesčašćenja itd. Ako 
imamo kakav naravni nedostatak; slabo pamćenje, malu sposob- 

nost, slabo zdravlje i si, ne kukajmo zbog toga. Tko zna, ako bismo 
imali veći talenat, bolje zdravlje, ljepši izgled, možda bismo bili 
izgubljeni? Potrebno je da budemo predani, posebno u tjelesnim 
slabostima. Moramo doduše upotrebljavati redovito lijekove, ali 
ako oni ne koriste sjedinimo se s Božjom voljom, što će nam 
pomoći mnogo više od zdravlja. Sigurno, u bolestima je veća kre¬ 
post ne kukati zbog boli, ali ako nas one jako muče nije mana otkri¬ 
ti ih prijateljima i također moliti Gospodina da nas od njih oslobo¬ 
di. I Isus je otkrio svoju bol učenicima rekavši: “Duša mi je na smrt 
žalosna.” (Mt 26). Molio je svoga Oca da Ga od nje oslobodi, ali 
sam nas je Isus naučio ono što moramo učiniti poslije takvih moli¬ 
tava, tj. prepustiti se Božjoj volji. 

“Ali ne, kako Ja hoću, nego kako 11 hoćeš.” 

Još predanije moramo živjeti kada smo osamljeni u duhu. Kada 
se neka duša preda duhovnome životu. Gospodin je običava ispuni¬ 
ti utjehama. Poslije, kada je vidi duhovno čvršću, povlači svoju ruku 
da iskuša njezinu ljubav i tada duša gledajući se, lišena osjetne 
prisutnosti svoga Boga ne može, a da zbog toga ne kuka, kada se 
zbog toga i sam naš Otkupitelj tužio na križu: “Bože moj. Bože moj, 
zašto si me ostavio?” (Mt 22). Ali se u svojoj muci moramo uvijek 
predati volji svojega Gospodina. 

Potrebno je nadalje, da se sjedinimo s voljom Božjom i što se 
tiče naše smrti, bez obzira kada je i u koje vrijeme Bog poslao. 
Sveta Gertruda, penjući se jednog dana na brežuljak posklizne se i 
padne u jarak. Kasnije su je prijateljice pitale da li bi se bojala 
umrijeti bez sakramenata? Svetica je odgovorila: “Mnogo želim 
umrijeti sa sakramentima, ali više vodim računa o volji Božjoj.” 

Konačno, potrebno se poistovjetiti s Božjom voljom s obzirom 
na stupnjeve milosti i slave. Moramo željeti da ljubimo Boga više 
od serafina, ali ne smijemo potom htjeti drugi stupanj ljubavi osim 
onoga koji je Bog odredio da će nam dati. 

Alfonz Liguori podvlači također važnost poslušnosti poglavari¬ 
ma. Sv. Vinko Paulski kaže: “Više se Bogu sviđa žrtva naše volje, 
koju Mu činimo podvrgavajući se u poslušnosti, nego sve druge 

žrtve koje bismo Mu mogli prikazati, jer u drugim stvarima mi daje¬ 
mo Bogu naše stvari, ali u darivanju svoje volje dajemo Mu sama 
sebe.” 

Ako iz poslušnosti prema svojim poglavarima sadimo drveće i 
naopačke. Bog koji ljubi poslušnost iznad svega, može dati da i ko- 
ijenje prolista. 

Zato ćemo svome Bogu uvijek, u svakom trenutku, i u svakoj 
situaciji reći, sa Presvetom Djevicom: “Evo službenice Gospodnje, 
neka mi bude po riječi Tvojoj!” Nasljeđujući Mariju u Njezinim 
krepostima krećemo najsigurnijim putem prema savršenosti. 

1. Kršćanin nije dužan biti savršen, nego neprestano težiti za 
savršenošću, to jest postojano i iz svih sila raditi da napreduje u 
kreposti. Tko ne napreduje u dobru, nazaduje. 

* Sv. Franjo Saleški piše: “Bog nam je zapovijedio da učinimo 
što možemo, da bismo polučili krepost; prema tomu ne smijemo 
propustiti ono, što nas može dovesti do cilja. Međutim, ne smijemo 
zaboraviti, pošto smo mi sadili i zalijevali, da jedino Bog može dati 
da uspijevaju naše dobre sklonosti i odluke. Moramo od Njegove 
providnosti očekivati plod naših pobožnih želja i našega rada. Ako 
ne osjećamo napredak u pobožnosti kako želimo, zato ne smijemo 
biti nemimi, nego trebamo ostati u miru. Mir mora uvijek vladati u 
našemu srcu. Nećemo prigovarati seljaku ako ne može spremiti 
obilnu žetvu u svoje žitnice, ali ćemo ga koriti ako nije dobro obra¬ 
dio i posijao svoje polje. Ne dajmo se smesti što smo u vršenju kre¬ 
posti uvijek novaci; i čitav je život vrijeme kušnje (novicijat). Nema 
očevidnijega znaka da čovjek nije samo novak, nego dapače zaslu¬ 
žuje biti istjeran iz samostana ako se drži savršenim. Nismo nikada 
potpuno izvršili svoj zavjet dokle god nešto preostaje za izvršiti. 1 
nikada, sve do smrti ne prestaje dužnost Bogu služiti i u ljubavi 
napredovati.” 

* Svetac pojašnjava pobliže našu dužnost ovako: “Tri stvari tre¬ 
bamo činiti, draga kćeri: moramo imati čistu nakanu, da u svim 
stvarima tražimo čast Božju i Njegovu slavu; moramo malo, što je 
u našoj vlasti činiti u tu svrhu, po naputku svoga duhovnoga oca; 

brigu za sve drugo moramo prepustiti Bogu. Tko radi za Boga i čini 
ono što može, zašto se uznemiruje i zašto je u strahu? Čega se 
plaši? Ne, Bog nije strašan za one koje ljubi. On je zadovoljan s 
malim, jer zna da mi ne možemo mnogo davati.” Opet opominje 
isti svetac: “Daj Bogu da te vodi i ne misli toliko na samu sebe. 
Napravi općenitu odluku da ćeš služiti Bogu što budeš mogla bolje, 
te nemoj ispitivati koji je najbolji način Bogu služiti. To je oholost 
lukavoga duha, koji bi htio tiranizirati volju i lukavo je istražiti... 
Znaš da Bog zahtijeva da mu služimo ljubeći Ga iznad svih, a 
bližnje kao same sebe. Osobito hoće da izvršavaš dužnosti svoga 
staleža. To je dosta. Moraš ih vjerno obavljati, kako se to obično 
zbiva ovdje na zemlji, gdje nema savršenosti, očekujući dan kada 
možeš poput anđela na božanski način raditi, kako se to zbiva u 
vječnosti. Ne ispituj previše, da li imaš savršenosti ili ne; jer takvo 
istraživanje nije ni za što; kada bismo bili i najsavršeniji na ovoj 
zemlji, ne bismo to smjeli znati niti priznati, dapače bismo se 
morali uvijek držati nesavršenima. Ne smijemo također ispitivati 
da li smo nesavršeni; jer u to ne smijemo nikada sumnjati. Iz toga 
zaključujemo da se ne smijemo prestrašiti, ako opazimo svoje 
nesavršenosti; jer u ovom životu ne smijemo se nikada drugčijima 
smatrati, nego nesavršenima; ne smijemo se radi toga ni žalostiti, 
jer to ne liječi naše slabosti, nego se moramo radije poniziti, jer 
time popravljamo svoje pogreške; moramo nastojati da se malo po 
malo popravimo; jer su zato naše nesavršenosti.” 

2. Sredstvo da napredujemo u kreposti i tako se trsimo oko 
vlastitoga usavršenja, ne stoji u umnažanju molitava, postova i 
drugih dobrih djela. Veoma zgodan bijaše odgovor što ga dade sv. 
Franjo Saleški nekim redovnicama, koje su tijekom cijele godine tri 
puta na tjedan postile i mislile da ih savršenost obvezuje da u novoj 
godini poste četiri puta na tjedan: “Ako u novoj godini morate 
četiri puta postiti da zadovoljite želji za savršenošću, tada ćete 
morati u slijedećoj godini iz istoga razloga pet puta postiti, onda 
šest puta, zatim čitav tjedan. Iz istoga ćete razloga da rastete u 
savršenosti morati nadalje postiti dva puta na dan, onda tri puta, 
četiri puta, a koja dugo poživi biti će obvezna činiti to na dan šezde- 

set puta, sedamdeset puta, osamdeset puta.” - Što vrijedi za post, 
vrijedi za sva druga pobožna djela. 

* Stoga opaža naš svetac: “Mi nemamo dosta duševne topline da 
sve što ugrabimo, za svoju savršenost dobro prokuhamo, a ipak ne 
želimo odstraniti tu preveliku revnost, koja nas nagoni da činimo 
jako mnogo. Htjeli bismo čitati mnogo duhovnih knjiga, osobito 
novijih, često govoriti o Bogu i Božjim stvarima, da u sebi pobož- 
nost probudimo, prisustvovati mnogim propovijedima i duhovnim 
opomenama, češće se pričešćivati i još se češće ispovijedati, bole¬ 
sne dvoriti, govoriti o onom što se zbiva u našoj nutrini: sve zbog 
toga, da brzo dođemo do savršenosti. Nisu li to posve prikladna 
sredstva da nas učine savršenima? Dakako, samo ako se sve zbiva 
pravim redom i u neprestanoj ovisnosti o milosti Božjoj, tj. ako ne 
stavljamo svoj oslonac na ta sredstva, ma kako ona bila dobra, nego 
na Boga, koji jedini može učiniti da se njima okoristimo. Ta pro¬ 
matrajte život velikih svetaca u pustinji, npr. svetoga Antuna, koji 
je bio radi svoje divne svetosti omiljen kod Boga i ljudi. Kako je 
došao do te svetosti? Možda je mnogo čitao, mnogo razgovarao o 
duhovnim stvarima, vrlo često primao sv. Pričest, slušao mnogo 
propovijedi? Nipošto; jer nije znao čitati, nije imao prilike slušati 
propovijedi. A kako je ipak uza sve to došao do svetosti? Okoristio 
se primjerom svetih pustinjaka; od jednoga se naučio mrtvljenju, 
od drugoga strpljivosti. Poput marljive pčele lijetao je naokolo, 
sabirući kreposti slugu Božjih, da iz toga napravi med svetoga 
uzdizanja. To isto vrijedi za sv. Pavla, prvoga pustinjaka, za sv. 
Pahonija i tolike druge, koji su bili pravi uzori savršenosti... “ 

3. Umjesto da umnažaš svoja pobožna djela, koja, ako se češće 
opetuju mnogo više tište duh, nego li uzdižu, radije misli o tome da 
svoje svagdanje vježbe što je moguće savršenije obaviš, što je 
moguće većim duševnim mirom, podvrgavanjem srca i čistom na¬ 
mjerom. 

* “Većina ljudi”, piše Fenelon, “ako se hoće popraviti, misli više 
na prenatrpavanje stanovitih teških djela, nego na čistoću svoje 
nakane i popravak svojih naravnih sklonosti, koje se opažaju u 

najobičnijim djelima njihova staleža. Prečesto se varaju na taj 
način. Ne smijemo previše mijenjati djela, nego radije mišljenje 
srca, iz kojega proizlaze. Jesmo li na pravom putu, živimo li ured¬ 
nim životom, moramo pravo kršćanski živjeti, mijenjati ne toliko 
vanjštinu, nego nutrinu. Gospodina Boga ne zadovoljavamo kla- 
panjem ustiju, držanjem tijela, niti vanjskim obredom. On traži 
volju, koja nije više razdijeljena između Njega i stvorenja, volju 
koja se dade vijati u Njegovoj ruci... koja bez ustezanja hoće sve 
što hoće On i koja neće nikada, pod nijednom izlikom ništa što 
neće On. Takvu prostodušnu Bogom napunjenu volju, pokazujte 
posvuda, kamo vas vodi Njegova providnost... Same zabave, koje 
su bez ikakve koristi, pretvorit će se u dobra djela ako ih prihvatite, 
jer to traži uljudnost, da se tako pokažete podložni volji Božjoj. 
Kako se širi srce, kada Bog otvori taj put prostodušnosti! Hodamo 
kao dijete o ruci matere, koje se dade voditi ne brineći se kamo ona 
ide. Zadovoljni smo što smo poslušni, pa smo isto tako zadovoljni 
što smo slobodni. Pripravni smo govoriti, pripravni smo šutjeti. Ne 
znamo li reći stvari poučnih, to barem govorimo drage volje o 
malenkostima, tako se šalama odmaramo mi a i drugi. Reći ćeš 
možda da više cijeniš ozbiljniji i važniji posao. Odgovaram: ah se 
ovaj više Bogu mili, jer je On za tebe odredio ono što ti ne bi 
izabrao. Znaš dobro da je Njegov ukus finiji od tvoga. Ti bi našao 
obilniju utjehu u ozbiljnim poslovima koji te vesele; ali upravo tu 
utjehu hoće ti uzeti, to veselje, premda dobro i spasonosno hoće u 
tebi umrtviti. I kreposti u njihovim vježbanjima moraju se pročisti¬ 
ti, a to se zbiva nenadanim zgodama što ih Bog šalje, da odstrani 
svaku ljagu samovolje. A kako je pobožnost jednostavna, blaga, 
ljubazna, promišljena i sigurna u svim svojim koracima, ako se 
oslanja jedino na Božju volju, pa zato ne traži savjet ni u ukusu ni 
u naravnim sposobnostima, ni u navalama pretjerane revnosti! 
Takav živi skoro kao drugi ljudi, bez kićenosti, bez sjene strogosti, 
na društveni način, ali u postojanom podvrgavanju svim svojim 
dužnostima, u postojanom odricanju od svega što se ne slaže sa 
odredbama Božjim glede nas i napokon u čistom gledanju Boga, 
komu prinosi kao žrtvu sve nesavršenosti svoje naravi. To je kla- 

njanje u duhu i istini što ga traže Krist i Njegov nebeski Otac. Sve 
je drugo samo religija, ceremonija i više sjena kršćanstva, nego 
pravo kršćanstvo.” 

Pa ako ti je nemoguće da obaviš sve pobožne svagdanje vježbe, 
skrati ih i mimo obavi. Duh savršenosti, kako veli sv. Bernard, ne 
stoji možda u vršenju velikih i mnogih djela, nego u obavljanju 
običnih svagdanjih djela. 

* Fenelon piše: “Sa pobožnošću je kao i sa upravljanjem vre¬ 
menitim dobrima; ako se tu točno ne gleda na sve, tada čovjek 
propada prije radi malih i beskorisnih izdataka, nego radi većih 
svota, koje se izdaju za važne stvari. Tko god znade, kako u 
duhovnim tako i u svjetovnim stvarima upotrijebiti malenkosti, 
stiče veliki imetak. Sve su velike stvari postale od množine malih, 
brižno sabranih stvari. Tko ne da da mu išta propadne, bit će usko¬ 
ro bogat.” 

4. Prije svega pazi na to da svoje staleške dužnosti obavljaš što 
je moguće savršenije; jer je u tome najveća svetost. 

* “Pitaš me, koja su poniženja najbolja. “Bez sumnje ona”, 
odgovara sv. Franjo Saleški, “koja nismo izabrali i koja su nam naj¬ 
manje mila, ili ona prema kojima nemamo sklonosti, ona, što ih 
zahtijeva naše zvanje i naš stalež.” I na drugom mjestu: “Kako li je 
velika ludost onih koji željno čeznu da postignu u Indiji mučeničku 
krunu, a nije im ni najmanje do toga da čine ono što im nalaže nji¬ 
hov stalež!” 

Bog je zapovijedio kod stvaranja da sve biljke donose plodove, 
ali svaka svoju vrstu. Tako mora ona tajanstvena biljka, naša duša, 
donositi plodove svetosti, ali svaka po svojoj vrsti, tj. svomu staležu. 
Ilija u pustinji i David na prijestolju morali su biti pobožni i sveti, 
ali na različite načine; i vježbe koje su Samuela u hramu posvetile, 
nisu mogle posvetiti Jozue pod oružjem. Stoga piše sv. Franjo 
Saleški: “Moramo nasljedovati te pobožne muževe; i to tako da se 
vrlo revno i ponizno prihvatimo svojih poslova, tj. onoga što Bog u 
našemu staležu od nas traži, da ne mislimo na nešto drugo. 
Moramo znati da ne možemo naći bolje sredstvo za svoje usavrša- 

vanje, nego li je baš to.” Ova je uputa vrlo važna za one koji bi rado 
živjeli u svijetu kao redovnici, ili na kraljevskim dvorovima kao 
pustinjaci. Doduše, plodovi su veoma lijepi, ali nisu prema biljci na 
kojoj rastu. 

* Tom pravilu opire se tako često vlastita volja “koja hoće vla¬ 
dati”, kako to lijepo nosi sv. Franjo Saleški, “i koja posve zabacuje 
stvari, jer su joj zapovijeđene, dok bi ih možda željela, kada ne bi 
bile zapovijeđene. Od stotine dragocjenih plodova izabrala je Eva 
jedini, koji joj bijaše zabranjen. Da joj je bilo dopušteno, bez sum¬ 
nje ga ne bi jela. Mi dakako hoćemo Bogu služiti, ali po svojoj volji, 
a ne po Njegovoj. Saul je dobio zapovijed da uništi i istrijebi sve što 
nade kod Amaleka. Uništio je sve i žrtvovao, samo je sebi zadržao 
dragocjenosti. Ali Bog je izjavio da On neće žrtvu nego POSLU¬ 
ŠNOST. Dok mi Bog zapovijeda da služim dušama, hoću se baviti 
razmatranjem. Ali razmatrajući je život samo onda dobar, kada se ne 
protivi poslušnosti. Nije naše da po svojoj volji biramo. Mi moramo 
htjeti što Bog hoće; i ako Bog hoće da mu služim u kojoj stvari, to 
mu ne smijem htjeti služiti u nekoj drugoj. Bog hoće da mu Šaul 
služi kao vojskovođa, a Saul hoće da mu služi kao svećenik. Ovo 
zadnje je bez sumnje samo po sebi odličnije, ali Bog drugčije raču¬ 
na. On hoće da ga slušamo. Sličan je ovaj slučaj: Bog je dao djeci 
Izraelovoj vrlo dragocjenu hranu: manu. Ali oni je neće, nego žele 
egipatski češnjak i crljenac. To je oznaka naše krhke naravi, da uvi¬ 
jek hoće da se ne izvrši volja Božja, nego njezina. Čim manje 
imamo vlastitu volju, tim lakše slijedimo volju Božju.” 

5. Svrha savršenosti samo je jedna, naime ljubav prema Bogu; ali 
su različiti putovi koji tamo vode. I sveci su pazili na različite 
putove. Dok je sv. Bernard zabranio svojim monasima da pitaju 
liječnika za savjet i uzimaju lijekove, sv. Ignacije najtočnije se poko¬ 
ravao liječniku. Sv. Benedikta ne vidješe nikada da se smije, dok se 
sv. Franjo Saleški smijao sa svojom okolinom i bio uvijek obuzet 
svetom radošću. Sv. Hilarion držao je pretjeranom nježnošću 
mijenjati svoje pokomičko odijelo, sv. Katarina Sienska običavala 
je govoriti da je čistoća tijela, slika čistoće duše. Pitaš li sv. 

Jeronima, čini se kao da je samo strogost poznavao; pitaš li sv. 
Augustina, čuješ od njega samo jezik ljubavi. Kao što je različita 
vanjština ljudi, tako im je i duševno uređenje različito. Milost 
doduše po malo usavršuje narav, ali je ne mijenja. Prema tomu ne 
smijemo različite načine u radu svetaca niti osuditi niti u svemu 
nasljedovati, moramo dapače sa psalmistom govoriti: “Svaki dah 
neka hvali Gospodina!” (Ps. 150. 6.) Tvoj duhovni vođa reći će ti 
što je dobro za tebe, a što nije. 

* “Ne trati vrijeme tuđim stvarima”, piše sv. Franjo Saleški. “Ne 
sij svoje želje u vrt drugih, već obradi svoj vrt dobro. Ne želi da ne 
budeš ono što jesi, nego želi da to budeš u cijelini. Upravljaj svoje 
misli na to da se sve više usavršiš i da strpljivo nosiš sve križeve, 
velike i male, koji te snađu u tvomu staležu. Vjeruj mi, stara je i 
istinita riječ, ali koja nije još što se tiče duhovnoga života dosta 
shvaćena: većina ljudi ljubi samo ono što je prema njihovim sklo¬ 
nostima i mušicama, a samo ih malo ljubi ono što je prema nji¬ 
hovim dužnostima i volji Gospodinovoj. Što koristi nama zemalj¬ 
skim stanovnicima graditi kule u zraku?” 

6. Ne boj se ići drugim putom, nego putom savršenosti, ako 
padneš u nesavršenosti i pogreške. 

* “Mi smo slični koralju koji je u oceanu, svojem rodnom mjes¬ 
tu, zelenkasta, slaba, gipka tvar, ali koji se kad se izvadi iz mora 
pretvara u tvar krutu i kamenitu, pa se njegova zelenkasta boja 
promijeni u živo crvenilo. Tako smo i mi, dok smo u moru ovoga 
svijeta, u svom rodnom mjestu, podvrgnuti najrazličitijim promje¬ 
nama; naginjemo, pokrenuti Božjim nadahnućima sad desno, k 
nebeskoj ljubavi, a sad opet zavedeni napastima lijevo, k zemaljskoj 
ljubavi. Ali kada jednom budemo otrgnuti toj umrlosti, tada će se 
blijedo zelenilo našega bojažljivog ufanja pretvoriti u živo crvenilo 
sigurnoga uživanja, pa ćemo uvijek nepromjenjljivo ustrajati u 
ljubavi prema najvišemu Dobru.” 

* “Radi”, opominje sv. Franjo Saleški, “kao malena djeca. Dok 
ih majka za ruku drži, veselo koračaju, živahno poskakuju i ne paze 
ako se koji put malo spotaknu. Na slični način koračaj i ti veselo 

naprijed, ne preplaši se radi malenih udaraca i padova koji te 
zadese, dok Bog drži tvoju dobru volju i čvrstu odluku Njemu 
služiti. Ne trebaš se radi toga srditi, nego se moraš od časa do časa 
baciti u Njegov naručaj i poljubiti Ga poljupcem ljubavi. Koračaj 
dakle što je više moguće veselo naprijed otvorena srca, ili barem 
ako nestane veselje, ođvažno i vjerno.” 

Takve nesavršenosti i pogreške nalaze se i kod velikh svetaca, pa 
su i oni morali po riječima sv. Augustina priznati sa sv. Ivanom (I. 
Iv. 1, 8.): “Ako kažemo da nemamo grijeha, zavaravamo sami sebe 
i nema istine u nama.” Tko je grijehom došao na ovaj svijet, ne 
može po sv. Grguru Velikom u svijetu živjeti bez grijeha. 

* “Tužiš se”, veli sv. Franjo Saleški, “da još imaš mnogo nesavr¬ 
šenosti. Moguće da je tako, ali dobra sestro moja, ne nastojiš li ti 
da ih od časa do časa u sebi umrtviš? Ta poznata je stvar da nam 
uvijek nešto manjka, dokle god smo u lupini zemaljskoga tijela, 
koje je tako tromo i podvrgnuto napastima. Ne znam da li sam te 
već upozorio na to da moramo biti sa svima strpljivi, a najviše sa 
sobom, jer smo sebi više na teret, nego tko drugi, otkako smo se 
naučili razlikovati između staroga Adama i novoga, između 
unutrašnjega čovjeka i vanjskoga.” 

7. Kada smo govorili o ispovijedi, primijetili smo već da treba 
dobro razlikovati pad u manjkavosti i pogreške radi prirođene sla¬ 
bosti, od pada iz nagnuća prema njima. Samo zadnje priječi 
savršenost. Stoga su najprosvjetljeniji oci razlikovali dvostruku 
mlakost duha; jedna je kojoj se ne da izbjeći, a druga kojoj se može 
izbjeći. Zadnja se nalazi kod onih koji ljube grijeh, dok se prva 
pokazuje kod onih koji padaju zbog prenaglosti i slaboće, kako se 
to i svecima događalo. 

* O tim pogreškama piše veoma lijepo sv. Franjo Saleški: “Kćeri 
moja, ispitaj odmah kada si pala u koju pogrešku stanje svoga srca 
i pitaj ga ima li uvijek živu i čvrstu odluku Bogu služiti. Nadam se 
da će ti odgovoriti da bi radije tisuću puta umrlo, nego li prekršilo 
tu odluku. Tada pitaj dalje: a zašto sada kolebaš? Što si tako plašlji¬ 
vo? Odgovorit će: bilo sam zatečeno, ne znam kako; ali sada 

osjećam veliki teret na sebi. Ah, kćeri moja, moramo mu oprostiti. 
Jer nije pogriješilo iz nevjemosti, nego iz slaboće. Moramo ga 
mimo i blago nastojati popraviti, a ne tjerati ga u srdžbu i tjeskobu. 
Moramo mu reći: srce moje, drago moje, u ime Božje hrabro budi, 
koračajmo naprijed, budimo oprezni i uzdignimo se k Onomu, koji 
je naša pomoć, k Bogu našemu. Moramo osjećati sućut za svoju 
dušu i ne smijemo je koriti kada vidimo da nije pogriješila iz zle 
nakane.” 

8. Mjesto da se radi takvih manjkavosti, koje su neizbježne zbog 
naše krhke naravi uznemiruješ, neka ti oni radije pomažu kod pro¬ 
dubljenja poniznosti. Radi toga razloga, kako veli sveti Gregur 
Veliki, dopušta Bog često u prosvijetljenim dušama velike pogre¬ 
ške, kakve se nalaze u početnika, da tim više porastu u poznavanju 
samih sebe i pouzdanju u Boga. 

* Stoga opominje Fenelon: “Ako ti se uz tvoju živahnost pri- 
krade koji odviše naravni pokret oholosti, ispraznoga samoljublja, 
pouzdanja u sama sebe ili nestrpljivosti, ne gubi zato hrabrosti 
nego mimo nosi pred Bogom poniženje radi svojih pogrešaka, ne 
dajući se zaustaviti na svom putu gorkom zlovoljom, što ti je budi 
samoljublje zbog slaboće. Samo uvijek idi pouzdano i ne daj se 
uznemiriti srdžbom neopažljive oholosti, koja to ne može podnosi¬ 
ti, kada vidi vlastitu nesavršenost. Tim unutrašnjim posramljenjem 
pomaže ti tvoja pogreška da sam sebi umreš i da se pred Bogom 
rasplineš u ništa.” “Umiremo malo po malo”, opaža sveti Franjo 
Saleški, “i tako moramo dati da i naše nesavršenosti s nama izum¬ 
ru: dragocjene nesavršenosti, koje nam daju upoznati našu bijedu, 
vježbaju nas u poniznosti, u preziranju samih sebe, u strpljivosti i 
marljivosti, uz koje ipak Bog gleda na spremnost našega srca, kao 
savršenu!” 

Sv. Augustin piše: “Bog je smatrao da se bolje podudara sa 
Njegovom neizmjernom mudrošću da crpi dobro iz zla, nego li da 
samo zlo spriječi.” Ako ti dakle crpiš poniznost iz svojih pogrešaka, 
onda odgovaraš uzvišenoj svrsi njegove neizmjerne mudrosti. 

9. Ako te strah zaokupi da tobože ne ideš putom savršenosti, 
pitaj svoga duhovnog vođu i budi posve miran na njegovu riječ. Ta 

koji je svetac bio pošteđen od toga straha? Ali su se svi umirili 
gledajući na dobrotu Božju i pokoravajući se svome duhovnom 
vođi. Sveti Franjo Saleški piše: “Premda smo bijedni, ipak nije naša 
bijeda tako velika, kao Milosrđe Božje prema onima koji imaju 
volju ljubiti Ga i koji su u Njega stavili svoje ufanje. Zar bismo mi 
smjeli još tada gojiti najmanje nepouzdanje?” 

10. Navodno dospijeva čovjek na goru savršenosti tek dugim 
putovanjem. Ima kipova, veli sv. Franjo Saleški na kojima su umje¬ 
tnici radili dulje od trideset godina. Savršenost duše puno je 
savršenije djelo. Ta pouka sv. Franje Saleškoga mogla bi biti za sve 
zgodna: “Vidim da se u tvojoj duši nalaze sva godišnja doba; sad 
osjetiš zimu neplodnosti, rastresenosti, ogavnosti, zlovolje i neizre¬ 
cive dosade; sad te osvježi rosa svibanjska i miomiris svetoga cvi¬ 
jeća; sad se javlja vrućina ljeta, žarka želja Bogu omiljeti. Još pre- 
ostaje samo jesen, od koje, kako ti tvrdiš ne opažaš mnogo plodo¬ 
va; ali se nerijetko zbiva da se kod vršenja pšenice ili prešanja 
grožđa pokaže veće obilje, nego li se moglo očekivati te jeseni. Ti 
bi voljela da bude uvijek proljeće i ljeto; ali ne, mora biti izmjena, 
isto tako u unutrašnjosti, kao i vani. Tek u Nebu prestaje ta pro¬ 
mjena; tamo će biti uvijek proljeće radi ljepote, jesen radi uživanja, 
ljeto radi ljubavi, samo zime neće tamo biti. Ali ovdje nam je 
potrebna zima za vježbanje u pregaranju i u tisuću drugih kreposti 
koje se dadu vježbati u vrijeme duhovne suhoće. Moramo se stoga 
predati želji za savršenošću mimo i Bogu odano. Uvijek će nam biti 
pri ruci ono što želimo, ako to posjedujemo u vrijeme kada je Bogu 
milo, da nas time nagradi.” 

* Posve zgodno piše Fenelon: “Gojimo neku nestrpljivu revnost 
za svoju vlastitu savršenost. Htjeli bismo odmah u početku sve vi¬ 
djeti i sve žrtvovati; ali nam je neprispodobivo korisnije ponizno 
čekanje pod rukom Božjom i krotko podnašanje samih sebe, da 
sami sebi umremo, nego li sva ta nemirna naprezanja, da promiče¬ 
mo svoju savršenost. Zadovoljimo se dakle time da slijedimo svjet¬ 
lo koje nam se daje od časa do časa, a da ne želimo dalje gledati. 
Ovo je svagdanji kruh što ga Bog daje za svaki dan. To je također 

mana. Tko od nje sabere dvostruku mjeru i hoće da ima zalihu za 
slijedeći dan, taj se jako vara. Jer će pod rukama njegovim sagnjiti 
i neće ništa više jesti nego onaj koji je sabrao samo za danas. Bog 
nas hoće podvrći toj ovisnosti djeteta o svomu ocu, i to također u 
duhovnim stvarima. On dijeli unutarnje rasvijetljenje, kao što 
mudra mati dijeli kćeri posao. Tek joj onda daje novi, kad je prvi 
završila. Pustimo dakle neka Bog ravna; zadovoljimo se da vjerno 
slijedimo svjetlost slijedećega časa. I taj lanac milosti, koji se poput 
karika u lancu jedna druge drže, pripravlja nas malo po malo za 
udaljene žrtve, kojih iz daleka ne vidimo.” 

XIII. Duhovno štivo 


“Blago čovjeku koga Ti pou¬ 
čavaš, Gospodine i svome Za¬ 
konu učiš. ” 

Ps. 93, 12. 

“Svako pismo Bogom nada¬ 
hnuto, korisno je za nauk u 
pravednosti ” 

II. Tim. 3,16. 


1. Duhovno je štivo duši, što je hrana tijelu. 

* Zato veli sv. Franjo Saleški: “Poželjno bi bilo da ne propustiš 
dan, a da ne upotrijebiš bar pola sata ili cijeli sat za čitanje kakve 
duhovne knjige.” 

* Fenelon piše: “Po mome mišljenju treba svemu kao temelj biti 
duhovno čitanje i molitva. Ne govorimo ovdje o čitanju iz zna¬ 
tiželje, da se poučiš o raznim prepirkama vjerskim; ništa nije 
ispraznije, ništa se ne može manje savjetovati, ništa nije pogibeljni- 
je. Ja bih želio samo čitanje jednostavnih knjiga, koje su jedno¬ 
stavnije od svih, pa i najmanjih mudrolija i ograničavaju se na takve 
stvari, koje se odnose na praktični život, te su prikladne da hrane 
srce. Izbjegavaj sve što podražuje duh i dovodi do toga da izgubiš 
blaženu prostodušnost, koja čini da je duša poučljiva i poslušna u 
svemu što crkva uči. Kada se baviš čitanjem, ne da više znadeš, 
nego da time bolje naučiš u sebe se ne pouzdavati, tada će ti to biti 
od koristi.” 

Moramo izabirati knjige koje su bliske našoj duši. Stoga, neka ti 
je osobito milo čitanje djela sv. Franje Saleškoga. 

*Kad je sv. Franjo Saleški g. 1599., prije nego je bio podignut na 
čast biskupsku došao papi Klementu XIII., zagrli ga ovaj razdragan 
velikom mudrošću njegova govora, pa ga otpusti riječima sv. Pisma 
(Prov. 5,15.): “Pij, sinko moj, vodu iz svoga zdenca i iz izvora svoga 
srca! Punina te vode neka se razlije po svim zemljama, da čitav svi¬ 
jet uzmogne od toga piti i time se krijepiti.” - Učeni papa Benedikt 
XIV. nalazio je u spisima sv. Franje Saleškoga znanost, koja iz Neba 
potječe, prema kojoj se je ravnao u mnogim teškim odlukama. - 
Glasoviti propovjednik Bourdaloue govori: “Crkveni oci pisali su 
svoja djela, da brane našu vjeru, bogoslovi, da rastumače naše 
tajne, povjesničari, da sačuvaju predaju crkve, a sva su ta djela u 
svojoj vrsti izvrsna; ali što se tiče obrazovanja vjerske ćudi. Što se 
tiče utemeljenja prave bogoljubnosti u dušama, nema nitko takvih 
darova, kao biskup u Genfu. Nauk njegov nije zemaljska hrana, 
nego kruh nebeski, koji poput mane može sve nahraniti istim 
bivstvom. Uz dužno štovanje što ga dugujem drugim piscima, smi¬ 
jem tvrditi da nijedno djelo poslije sv. Pisma nije tako jako 
promicalo pobožnost u srcima vjernika, kao spisi sv. biskupa.” - 
Pobožni Fenelon dao je savjet: “Marljivo čitaj djela sv. Franje 
Saleškoga; što korisnije možeš čitati? Tu je sve utješljivo i milo; sve 
se osniva na iskustvu, primijenjeno je svagdanjem životu, te je 
proisteklo iz mišljenja i načela koja su railošću rasvijetljena.” - 
Stoga papa Pio IX. u dekretu od 19. srpnja 1877. kojim sv. Franju 
Saleškoga uzdiže na čast crkvenoga učitelja, proteže na njega riječi 
sv. Pisma: “Mnogi će hvaliti Njegovu mudrost i nikada je neće nes¬ 
tati. Uspomena Njegova neće se izgubiti i ime Njegovo ponavljat će 
se od koljena do koljena. Mudrost Njegovu slave puci, i slavu 
Njegovu razglasuje općina.” (Crkv. 39,12-14.) 

2. Kad čitaš duhovno štivo, smatraj nauk što ga odatle crpiš, kao 
riječi samoga Boga. 

3. Ne goji osobite ljubavi za životopise svetaca, u kojima se 
nalaze izvanredne i čudnovate stvari. To dovodi mnoge pobožne 

duše do škodljivih želja, te bi svaka željela okusiti otkrivenja sv. 
Brigite, čudnovata uznesenja sv. Josipa Kupertinskoga, pokorničku 
revnost stilita (tako su se zvali oni, koji su na visokom stupu 
provodili život). Dok tako beskorisno teže za izvanrednim stvari¬ 
ma, na svoju vlastitu štetu zaboravljaju obična djela što ih dužnost 
traži. 

* Ne smijemo željeti vanrednih milosti, kao npr. da nam Bog 
uzme naše srce i nama Svoje dade, kako je to bilo kod svete 
Katarine Sienske. Moramo samo željeti da naša bijedna srca i dalje 
žive pod vlašću Srca našega Spasitelja. Tada nasljedujemo koliko je 
moguće sv. Katarinu. Tada ćemo biti krotki, ponizni, puni ljubavi 
... Prava svetost stoji u ljubavi prema Bogu, a ne u smušenosti naše 
mašte, ne u ushitima koji hrane samoljublje i mogu postati škodljivi 
poslušnosti i poniznosti. Pogrešno je težiti za ushitima. Ostanimo 
kod vježbanja prave krotkosti i podložnosti kod samozataje, 
poslušnosti srca, kod susretljivosti spram drugih. To je pravi i 
najmiliji ushit slugu Božjih.” Sv. Franjo Saleški. 

A ipak ih ima mnogo kojima se više mili kod svetaca ono što 
zaslužuje divljenje, nego ono što bismo trebali nasljedovati. 

4. Isto tako se čuvaj takvih asketskih knjiga, kojih je na žalost 
velik broj, koje nisu napisane potrebnom jasnoćom, u kojima se 
miješa ono što se savjetuje, s onim što dužnost traži; koje ne 
označavaju točno kreposti koje zadržavaju čitatelje u pobožnim 
malenkostima i vanjštini, koje su prikladnije da laskaju samo¬ 
ljublju, nego da poprave naše srce. 

5. Po uzoru glasovitoga duhovnog učitelja Dubina služili su se 
krivovjerci novijega vremena upravo tim loše sastavljenim asket¬ 
skim knjigama da se bore protiv naše svete vjere i njoj se rugaju. 

6. Stoga je napisao neki vrlo spretni pisac: “Tko hoće da piše o 
askezi, mora biti više od dobrog čovjeka; jer i dobar čovjek može 
napisati krivo i izgubiti se u smušenostima; nego mora biti učen i 
iskusan, inače će zalutati ili u naukama ili u njihovoj uporabi.” 
Poznata je riječ što je pripisuju sv. Tomi: “Dobra i sveta osoba neka 

za nas moli; učena neka nas poučava.” Hoće li tko da još dublje u 
propast ne strmoglavi svijet, mora mu dati jasan nauk; jer netočne 
pouke rađaju kod slabih bojažljivost, prigovor kod učenih, ruglo i 
sramotu kod bezbožnika. 

7. A ipak, koliko se netočnosti stalno ne iznosi u asketskim 
knjigama! Budi stoga vrlo obazriv u biranju takvih knjiga, da duh i 
srce ne pokvariš, umjesto da ih posvetiš. 

XIV. Ljubav 


“Po tome će poznati da ste Moji 
učenici, ako se budete među¬ 
sobno ljubili " 

Iv. 13, 35. 

“Tko veli da je u svjetlu, a mrzi 
svoga brata, u tmini je sve do 
sada." 

/. Ir 2, 9. 

1. Isus nas je učio da će se njegovi učenici poznati po međusob¬ 
noj ljubavi. Ona nam daje da ljubimo bližnjega u Bogu, stvorenje u 
Stvoritelju. 

* Naš svetac piše: “Tko bližnjega ne promatra kroz po njegov 
odnos prema Spasitelju, bit će u pogibelji da ga ne ljubi čistom, 
postojanom i umjerenom ljubavlju. Ali tko ima pred očima taj 
odnos, ljubit će bližnjega i podnositi, trpjeti će njegove nesavrše¬ 
nosti, neće mu bližnji biti neugodan i dosadan. Ikj naš bližnji 
zatvoren je u grudima Spasiteljevim; on ga ljubi savršeno, tako 
jako, da Ljubitelj iz ljubavi za nj daje Svoj život, onaj Ljubitelj, čija 
se ljubav u smrti pokazuje i čija je smrt posljedica Njegove ljubavi.” 

* “Prava ljubav”, piše sv. Franjo Saleški, “daje nam da ljubimo 
Boga nadasve, a bližnjega svoga kao sama sebe; i to ne putenom, 
naravnom, sebičnom ljubavlju, nego čistom, srdačnom, nepro¬ 
laznom ljubavlju, koja ima u Bogu svoj temelj... Ljubim osobu 
radi njezine krotkosti i prijaznosti, ako ona mene ljubi i obvezuje, 

opet je radi toga ljubim. U tom slučaju osniva se moja ljubav na 
sjetilnosti i putenosti. Jer životinje, koje nemaju dušu, nego samo 
tijelo i osjetila ljube svoje dobročinitelje kao i one koji s njima po¬ 
stupaju ljubazno i prijazno. No ako je koja osoba gruba, odurna i 
neuglađena, ali vrlo bogobojazna i prožeta željom da bude ljubaz¬ 
na i uglađena, moja ljubav prema njoj ne proizlazi iz ugodnosti što 
mi ju pripravlja, niti iz sebičnosti, nego samo zato što je Bogu mila. 
To je duhovna ljubav, u kojoj tijelo nema udjela.” 

2. Pomaži u potrebama bližnjemu gdje možeš, prema svome 
staležu i pravilima razboritosti; drugo nadomješta dobra volja. 

* Sv. Franjo Saleški piše: “Upamti dobro da naš božanski 
Spasitelj, koji je za nas učinio sve što je učiniti mogao, hoće također 
da mi trebamo jedan za drugoga učiniti sve što god se može, bez 
grijeha: to traži i pravilo savršenosti. Stoga mora naše prijateljstvo 
biti tako čvrsto, iskreno i dobro osnovano, da se nikada ne ustru¬ 
čavamo za svoga bližnjega žrtve prinositi, ako to zahtijevaju okol¬ 
nosti. Moramo mu duši i tijelu koliko možemo dobro činiti, moleći 
se za nj, pomažući mu kad god nam se zato ukaže prilika jer ljubav 
koja se očituje samo u lijepim riječima ne vrijedi ništa. Drukčije 
raditi znači ne ljubiti onako kako je nas ljubio Spasitelj, koji se nije 
zadovoljio time da nas uvjeri u svoju ljubav, nego nam je dao prave 
dokaze Svoje ljubavi.” 

* “Naš Božanski Spasitelj nije nas samo uvijeka ljubio, nego je 
Svoju ljubav iskazao i onima koji ga razapeše na križ, koji su 
svakako počinili najstrašniji od svih grijeha i pokazali đavolsku 
zlobu. Njegovo Srce uz sve to bijaše puno ljubavi spram Njegovih 
krvnika. Dok su ga divljačkom okrutnošću pribijali na križ, oprav¬ 
davao ih je, moleći za njih od Svoga nebeskoga Oca oproštenje. 
Thko nam je umirući dao najuzvišeniji primjer ljubavi. Ah, kako 
smo mi bijedni! Jedva možemo nakon dugog vremena posve zabo¬ 
raviti nanesenu nam uvredu, iako znamo da onaj koji svoga 
bližnjega s ljubavlju blagoslivlja, najuzvišenije nasljeduje našega 
Spasitelja.” Sv. Franjo Saleški. 

3. Ako te je bližnji uvrijedio, ipak nije prestao biti slika Božja i 
Njemu određen; upravo zato moraš ga i tada ljubiti. Možda onaj 


99 



koji te je uvrijedio ne zaslužuje oproštenje, ali ga zaslužuje Isus 
Krist, tim više jer on nama tako često oprašta mnogo veće uvrede. 

* Sv. Franjo Saleški običavaše govoriti da je žetva kreposti u 
tome da trpimo poruge i uvrede, jer su tu sadržane mnoge kreposti, 
da imamo u njima dijela i da se u njima vježbamo, a) Pravednost. 
Jer tko je čist od grijeha i ne zaslužuje kazne? Budeš li uvrijeđen, 
sjeti se kako ti često Boga vrijeđaš, kako je pravedno da te zato 
kazne Njegovi stvorovi, kao oruđe Njegove Pravednosti, b) Razbo¬ 
ritost. Uvrede koje preziremo, rasplinjuju se i nestaju; ako im se u 
srdžbi opiremo, pokazujemo da smo krivi, c) Promišljenost. U prat¬ 
nji je razboritosti i tu vrši svoje djelo smirenja, d) Jakost i veliko¬ 
dušnost sile nas da se svladamo, e) Umjerenost. Stavlja strastima 
uzdu i brnjicu, da se ne izrode, f) Poniznost Vjerna svojoj naravi 
daje nam upoznati našu ništavnost i dapače je ljubiti, g) Vjera. Po 
riječima sv. Pavla zatvara ralje lavu i pokazuje nam Krista kao 
početnika i završitelja naše vjere, svraća naš pogled na Isusa, koji 
usred najsramotnijega izrugivanja poput gluhoga zatvorio uho 
Svoje i poput nijemoga ne otvara usta Svojih da prigovori, h) 
Ufanje nam daje da za kratko vrijeme nevolje što ih sada trpimo, 
veselo očekujemo neuvenuli vijenac života, i) Ljubav. Strpljiva, 
krotka, dobrostiva i prijazna sve vjeruje, svemu se nada, sve trpi, 
sve podnosi. Kako bismo veselo ljubili sramotu i uvrede, kada 
bismo ozbiljno mislili na svoje spasenje! Kako bi nam dobro došle 
takve zgode, jer nam pružaju priliku da u jednom času vršimo 
tolike kreposne čine. Bogu ugodne. 

4. Ipak nije u našoj vlasti da ne osjetimo zlovolju protiv uvre- 
ditelja i opakih ljudi. Moramo dobro razlikovati osjećaj od privole. 

Kada nam se zapovijeda da ljubimo neprijatelja i uvreditelja, 
tada ta zapovijed smjera na više duševne sile, ne na niže. 

* Sv. Franjo Saleški piše: “Ljubavi protivan osjećaj budi se samo 
u nižemu dijelu duše, dok djela što ih vršim imaju svoj temelj u 
razumu, u višemu dijelu duše. Da, kada bi oni kojima ja iskazujem 
ljubav također znali da pri tome osjećam nesklonost prema njima, 
ne bi se smjeli radi toga osjećati uvrijeđenima, morali bi ih još više 


100 



cijeniti, nego da su proistekle iz naravne sklonosti; jer nesklonost 
(antipatija), ako je ne slijedimo nije loša, nego je dapače sredstvo 
za vršenje mnogih kreposti; i našemu se Spasitelju više mili ako s 
negodovanjem ljubimo Njegove noge, nego ako to činimo sa 
slašću.” 

5. I ako je zabranjena unutarnja mržnja i vanjska nesklonost 
prema uvrediteljima i opakim ljudima, nije nam zabranjeno da 
prema njima upotrebljavamo nužnu opreznost: to je više plod raz¬ 
boritosti, koja je tako potrebna. Kršćanska nas ljubav uči da našu 
dragu braću ljubimo i dobro im činimo, ali ne da opake štitimo; te 
niti same sebe, niti nevinost i prostodušnost drugih predajemo na 
milost i nemilost njihovim lukavštinama i zlobi. “Budite jednos¬ 
tavni kao golubovi”, uči Isus, ali “budite također mudri kao zmije.” 

6. Budite oprezni prema pogreškama bližnjega i ne podmećite 
njegovim djelima zle nakane. 

* “Ne sudi djelima drugih”, opominje sv. Franjo Saleški, “niti se 
brini za ono što bi oni morali činiti. Promatraj radije njihova djela 
prostodušnim, dobrim i prijaznim okom. Ne traži od njih veće 
savršenosti nego od samoga sebe, pa se ne zgražaj radi njihovih 
mnogih nesavršenosti.” 

Jedan te isti čin, veli sv. Franjo Saleški, može imati stotinu 
strana. Čovjek, pun ljubavi, gleda ga uvijek s najljepše strane, opaki 
sa zle. 

7. Vrlo će teško dobar kršćanin sa sigurnošću osuditi bližnjega, 
ako nema dovoljno razloga. Sumnja i strah, za koje su dosta i manji 
razlozi, javljaju se češće. 

* “O kako su jako mrski Gospodinu krivi sudovi! A sudovi ljudi 
su krivi, jer oni nisu suci ni drugima, jer si prisvajaju vlast 
Gospodinovu kada sude; krivi su, jer je zloba grijeha u mišljenju 
srca, koje je za nas tajna; krivi su, jer svaki ima dosta posla da sam 
sebi sudi... Oni koji su zabrinuti za svoju savjest, ne padaju lako 
u pogreške, da lakoumno druge osuđuju; kao što se pčele za obla¬ 
čna vremena povlače u svoje košnice, tako se misli plemenitih ljudi 

ne bave tamnim i često zamršenim prilikama bližnjega, nego se 
povlače u svoju unutrašnjost i rade oko vlastitog popravka.” Sv. 
Franjo SaleškL 

8. Sumnja je dozvoljena, ako joj je svrha osobna opreznost. Jer 
kršćanska ljubav zabranjuje zlobne misli, ali nipošto budnost i 
opreznost. 

9. Sumnja nije samo dozvoljena, nego kadikad s dužnošću spo¬ 
jena, za takve koji trebaju drugima upravljati, kao za očeve, glede 
njihove djece, za gospodare, glede njihovih sluga, ako se treba 
stanovito zlo odstraniti ili spriječiti. 

10. Ne zamijenimo strah sa sumnjom. Strah je bol, koja je bez 
našega sudjelovanja u nama. Sumnja je slobodan čin našega duha. 

XV. REVNOST ILI GORLJIVOST 


“Ako li u srcu svom nosite 
gorku zavist i sebičnost, nemoj¬ 
te se ponositi i lagati protiv 
istine! Ta mudrost ne dolazi 
odozgo, već je ona zemaljska, 
ljudska, đavolska. ” 

Jak. 3,14.15. 
“Jer čovječja srdžba ne čini što 
je pred Bogom pravedno. ” 

Jak. 1, 20. 

1. Revnost za duše veoma je uzvišena krepost. Ipak je mnogo 
pogrešaka i grijeha, koji se počinjaju pod lijepim naslovom revno¬ 
sti. "Čovjek nikada ne čini tako mirno zlo”, veli sv. Franjo Saleški, 
“kao kad krivo misli da radi za slavu Božju.” 

2. Isti sveci su u toj nježnoj točki griješili, kako to vidimo kod 
apostola Jakova i Ivana, koje je ukorio Krist što su zaželjeli da vatra 
padne na Samaritance. 

* Sv. enađelist Luka (9, SI-56.) pripovijeda ovu zgodu: "Kada su 
se navršili dani da bude uznesen, krenu Isus sa svom odlučnošću 
prema Jeruzalemu. I posla glasnike pred sobom. Oni odoše i uđoše 
u neko samarijansko selo da mu priprave mjesto. No ondje ga ne 
primiše, jer je bio na putu u Jeruzalem. Kada to vidješe učenici 
Jakov i Ivan, rekoše: "Gospodine, hoćeš li da kažemo neka oganj 
siđe s neba i uništi ih?” No on se okrenu i prekori ih. I odoše u 
drugo selo.” 


103 



3. Moramo stoga vrlo temeljito promatrati prava obilježja ove 
krasne kreposti, jer ima mnogo više krive revnosti, nego prave. Ima 
revnosti nerazborite, ohole, nepravedne, gorke. Vođeni iskustvom, 
istražimo ova zastranjenja. 

4. U svakoj obitelji ima tmja; jer na svakom, pa i najboljem 
polju, naraste po koji korov. Nerazborita revnost namjeravajući trn 
odstraniti, samo ga još dublje zabada u meso i čini da je rana veća 
i da jače boli. 

* “Ne mogu”, piše sv. Franjo Saleški, “a da vam draga kćeri ne 
kažem svoje iskreno mišljenje. Možda ste vi dali svome dobrom ocu 
i svome dobrom mužu povod da se umiješaju u vršenje vaše 
pobožnosti i da se radi nje tuže. Ako ste im možda dodijavali, te i 
njih htjeli na to privoljeti, sada morate nastojati da to ublažite.” 

Moramo stoga raditi s najvećom opreznošću. Duh sveti veli 
(Prop. 3, 7.): “Ima vrijeme za govor i vrijeme za šutnju.” Mudra 
revnost govori samo tada, kada uviđa da je govor korisniji od šut¬ 
nje. 

* O tome piše naš svetac: “Potpuno se slažem što želiš da vidiš 
svoje revne u službi Božjoj i u težnji za kršćanskom savršenošću. 
Vrlo rado učinit ću ti po želji i u tu svrhu svoje slabe molitve sje¬ 
diniti sa tvojima. Ali moram otvoreno priznati kako se bojim da bi 
se takvim željama, koje se ne tiču spasenja naše duše ni našega 
usavršavanja, mogle dodati male pobude samovolje i samoljublja; 
tako da se previše zaustavljamo kod takvih težnji koje nisu nedo¬ 
puštene; svojoj duši ne ostavljamo dosta prostora za težnje koje su 
nam potrebnije i korisnije, kao npr. vježbanje u poniznosti, u 
podložnosti, u krotkosti; ili da revno nastojeći oko tih težnji 
padamo u nemir i žurbu; ili napokon da se ne predajemo volji 
Božjoj kako trebamo. Thkvih se stvari bojim kod te težnje. Stoga te 
zaklinjem: čuvaj se tih nezgrapnosti; te samo polagano i blago udo¬ 
voljavaj svojim željama, ali tako da ne dodijaš o nima koje želiš do 
ove savršenosti dovesti; dapače, ne dopusti da upoznaju želju, 
budući da bi to prije stvar uzdrmalo, nego li unaprijedilo. Moramo 
primjerom i biranim riječima posijati sjeme, koje služi ispunjenju 


104 



želja, izbjegavati i samu sjenu, kao da bismo htjeli dotične osobe 
poučiti ili pridobiti i tako ih nastojati malo po malo navesti na svete 
misli. Na taj ćeš način, osobito ako mu pridodaš molitvu, mnogo 
dalje doći, nego na koji drugi.” 

5. Drugi svojom revnošću prodiru čak u druge obitelji i žele u 
njima uvesti red i novotarije, odakle nastaju ogorčenja i prepirke. 
Na taj način postaje lijek što ga upotrebljavaju škodljiviji od bolesti 
koju biju željeli izliječiti upravo zato, jer nepromišljeno rade. Prava 
revnost, veli sv. Bernard, zahtijeva da se mi sami popravimo i da 
molimo za popravak drugih. Velika je drskost kada želimo biti 
apostoli u tuđoj kući, dok sami još nismo dobri i poslušni učenici. 
Svakako trebamo biti revni za dobro drugih, ali nikada nerazbori¬ 
to. 


6. Ima ih koji iz same revnosti žele da svi prihvate pobožnosti 
koje se njima mile. Tko je osobito štovatelj muke Isusa Krista ili 
Presvetoga oltarskog sakramenta, htio bi da drugi dulje vrijeme 
provede pred nogama Raspetoga ili pred Svetohraništem. Tko 
bolesne posjećuje ili poslužuje, htio bi da se svi bave tim spasonos¬ 
nim djelom. Ali to nije prosvjetljena revnost. “Marta i Marija”, veli 
sv. Augustin, “dvije su sestre, a ipak se jedna bavi razmatranjem, a 
druga poslom. Da su obadvije prvo činile, ne bi imao tko pripravi¬ 
ti jelo za Isusa i Njegove učenike. Njihovo bi razmatranje tada nala- 
galo božanskom učitelju strogi post To isto vrijedi za druga dobra 
djela. Svatko neka slijedi poticaj mnogovrsne milosti Božje; oko 
koje vidi, ali ne čuje, ne smije zavidjeti uhu koje čuje, ali ne vidi. 
Sve što dahom diše, neka hvali Gospodina.” 

7. Revnost će biti uvijek kriva revnost, makar te vodila i k sjaj¬ 
nim djelima, koja međutim nisu prema tvome staležu i prouzroku- 
ju neposlušnost, smutnju i neugodnost u obitelji. I najsvetija djela 
ne mile se očima Božjim, ako se ne mogu složiti sa posebnim 
dužnostima tvoga staleža. 

* “Ustraj u tome da samu sebe nadvladaš u svim malim pro- 
tivštinama svagdanjega života. Na to obrati najveću pozornost u svo- 

jim težnjama. Budi uvjerena da Bog sada od tebe ništa drugo ne 
traži. Ne sij svoje želje u tuđem vrtu, nego se trsi da svoj vrt vrlo 
brižno urediš. Ne želi da budeš ono što nisi. Upravljaj svoje misli na 
to da se u tom smjeru usavršuješ, da svaki križ što ga pri tom nađeš, 
bio velik ili malen, mimo nosiš. Vjeruj mi daje vrlo velika, ali samo 
malo razumljiva istina za duhovno vodstvo u riječima: Svatko voli 
raditi po svomu ukusu, a najmanje ih je koji vole vršiti svoje dužnosti 
po ukusu našega Gospodina. Što nam koristi graditi gradove u 
Španjolskoj, ako moramo živjeti u Francuskoj!” Sv. Franjo SaleškL 

8. Sv. Pavao kori kršćane, koji su se hvalili svojim učiteljima i 
vođama, dok je jedan osobito isticao Petra, drugi Pavla, treći 
Apola. “Zar je”, pita Apostol, “Krist razdijeljen? Zar je Pavao za 
vas raspet bio? Ili ste u ime Pavlovo kršteni?” (I. Kor. 1, 13.) - Ta, 
ukora vrijedna slabost nalazi se često kod inače dobrih osoba, koji 
da predoče svoje duhovne vođe kao najsvetije i najučenije muževe, 
baš mnogo ne peče savjest ako druge umanje. - A ipak je svaki 
pojedinac u istinu velik onoliko koliko je u Bogu velik, veličini, sve¬ 
tosti, a mi nemamo u ruci vage za svetost, da izmjerimo kako se 
visoko podigla svetost i mudrost drugih. Imaš li dobroga duhovnog 
vođu, zahvali se Bogu, njega slušaj, ali ne sudi o tuđoj zasluzi. 

9. Ako je tvoja revnost gorka, tada tvoja mudrost nije više 
nebeska, nego zemaljska, ljudska, đavolska, kako piše sv. Jakov. Te 
riječi apostolove neka dobro promotre osobe koje sebe smatraju 
pobožnima, ali se uza sve to lako razgnjeve i odbojne su u svomu 
ponašanju. Tikve se osobe ne nazivaju baš krivo: “anđeli u crkvi, a 
đavoli kod kuće.” 

10. Revnost je tvoja tim vrijednija, ako je strpljivija i ljubaznija. 
Ona je dijete ljubavi i prema tome mora biti slična materi, koja je 
po sv. Pavlu (Kor. 13, 4-5.) strpljiva, dobrostiva, bez častohleplja i 
samoljublja. 

* “Vi ne morate biti samo pobožni i ljubiti bogoljubnost, nego je 
učiniti svima milom, korisnom i ugodnom. Bolesni će ljubiti vašu 
pobožnost ako ih ljubazno tješite; vaša će je obitelj ljubiti, ako više 

mislite na općenito dobro, ako ste blaži u raznim zgodama, 
ljubazniji, ako se što treba popraviti itd. Vaš će vas muž više cijeni¬ 
ti, ako prema njemu postanete srdačniji i ljubazniji, čim ste 
pobožniji. Svojim roditeljima i prijateljima biti ćete miliji, ako slo¬ 
bodnije radite, ako se pokazujete strpljivijom i tako se više 
podlažete njihovoj volji, ukoliko se ona ne opire volji Božjoj. 
Ukratko, vi morate svoju pobožnost učiniti što je moguće više 
privlačnom.” To je po sv. Franji Saleškom prava revnost. 

11. “Tvoja revnost”, opominje sv. Franjo Saleški “neka te ne 
učini prenaglom u kažnjavanju drugih, što se smije dogoditi samo u 
prikladno vrijeme. Ako odgodiš kaznu, ostaje ti još uvijek vremena 
za nju; a ako je nepromišljeno izvršiš, samo povećavaš zlo što si ga 
željela odstraniti.” 

12. Revnuj dakle gdje možeš oko dobra bližnjega; ali tvoja 
revnost neka se ravna po propisima otaca: neka bude osnovana na 
istini, praćena sućuti, vođena blagošću, upravljana razboritošću. 

* “Prema volji Božjoj”, piše sv. Franjo Saleški, “moram ono što 
svakodnevno trebam činiti smatrati kao djelo što nam ga Bog 
nalaže i posvetiti mu se revnošću koja je dostojna Boga, tj. točno i 
mimo. Ne smijemo ništa zanemariti, ništa strastveno obavljati; jer 
je pogibeljno djelo Božje nemamo činiti ili prihvaćati ga iz 
sebeljublja ili krive revnosti. Jer tada čovjek radi po vlastitoj volji i 
stoga radi zlo; stavlja to sebi na čast, trudi se, hoće dospjeti do cilja. 
Čast Božja izlika je, iza koje sami sebe skrivamo. Pod krinkom 
revnosti skriveno samoljublje bude ražalošćeno i uvrijeđeno, ako 
ne može svoje djelo izvršiti. Bože, udijeli mi milost da budem vje¬ 
ran u djelu i ravnodušan prema uspjehu. Moje je djelo u tome da 
tražim Tvoju volju, da se saberem u Tebi i u svojim poslovima. 
Tvoje je da mojim naprezanjima dadeš plod koji je tebi po volji, ili 
pak da ne dadeš, ako ti se tako hoće.” 

XVI. KROTKOST 


“Blago krotkima, jer će baštini¬ 
ti zemlju. ’’ 

Mat. 5, 4. 

“Naučite se od mene, jer sam 
krotka i ponizna srca. ” 

Mat. 11, 29. 

1. Krist je uzor svih kreposti, a osobito krotkosti. Stoga govo¬ 
raše: “Naučite se od mene, jer sam krotka i ponizna srca.” 

* Sv. Franjo Saleški naziva stoga krotkost “krepost nad kreposti¬ 
ma, koju nam je naš Gospodin prije svega preporučio”, pa tome 
dodaje praktičnu uputu: “Ako se dogodi da protiv toga pogriješiš, 
ne daj se smesti, nego se uzdigni pun pouzdanja, da što prije izno¬ 
va uznastojiš oko mira i krotkosti.” 

2. Moramo dakle biti krotki srcem i krotki u svojim vanjskim 
djelima. Krist ne kaže: ne smijete osjećati srdžbe; jer to nije u našoj 
vlasti. On veli samo: ne smijemo joj popustiti. Po sv. Jeronimu čov¬ 
jeku je u naravi da ga srdžba napada; ali je odlika kršćanina da se 
ne da od nje pobijediti. 

* Stoga opominje sv. Franjo Saleški neku gospođu: “Morate 
osobito paziti da odstranite nestrpljivost u kućnim zgodama i da se 
pri tome posve krotko vladate. Kada ujutro ustanete, kada dolazite 
sa molitve, sa svete Mise ili sa sv. Pričesti, ukratko uvijek kada se 
vraćate svojim kućnim poslovima, pobrinite se da počnete vrlo 


108 



krotko. Pogledajte uvijek u svoje srce, da li je krotko. Ako nije 
krotko, morate ga prije svega ukrotiti. A ako je krotko, zahvalite 
Bogu i prenesite tu krotkost na sve poslove koji vas snađu, te se 
pobrinite da ne nestane dobrog raspoloženja . . . Prizovite često 
jedinoga lijepoga goluba, Nebeskoga Zaručnika, da vam dade 
pravo golubinje srce, kako ne biste bili golubica samo u letu 
molitve, nego u svomu gnijezdu i prema svima koji su oko vas.” 

3. Sv. Bernard veli da kršćanin mora, ako nema nikoga tko bi mu 
dodijavao, svakako nekoga potražiti da uzmogne vježbati str¬ 
pljivost i krotkost. Ako ti se za to pruži prilika bez tvoga sudjelo¬ 
vanja, okoristi se njome za vršenje tih krasnih kreposti. 

4. Sv. Franjo Saleški daje ova vrlo važna pravila: sklopi savez sa 
svojim jezikom da ne progovori ni riječi kada je duh uzbuđen. Tko 
je srdit misli da pametno govori, ali uistinu ne događa se to nikada. 
Tko se dade srdžbom zavesti, ne može biti liječnik za liječenje 
drugih; jer je on sam bolestan i treba liječnika i lijeka. Čekaj stoga 
dok ti se srce opet smiri; tada ćeš uspješno govoriti. Pa ako imaš 
dužnost očinski opominjali, moraš čekati dok se umiriš ti, kao i tvoj 
podložnik. Inače će lijek samo škoditi bolesniku. 

* “Svakako se moramo”, opominje sv. Franjo Saleški, “opirati 
zlu i pogreškama onih koji su povjereni našoj skrbi, ustrajno se pro¬ 
tiviti, ali ujedno krotko i mimo. Ništa prije ne ukroćuje bijesnoga 
slona, nego kad vidi janje; i silu gruboga naboja ne lomi ništa tako 
lako kao vuna. Strastveni ukor, pa bio i tekako osnovan, ne prima 
se nikada tako dobro kao opomena, koja samo iz razboritosti 
proistječe. Jer razumna duša osjeća se po naravi podložna razumu, 
opire se strasti kao silništvu, a pokorava se samo pritisku i sili. 
Stoga razum praćen strašću postaje mrzak, a ako se sjedini sa sil- 
ništvom postaje njegovo zakonito gospodstvo... Dok on sam vlada 
i mimo dijeli svoje opomene, ukore i kazne, pa makar strogo i 
točno, posvuda nailazi na odobravanje. Ima li u svojoj pratnji 
srdžbu, ljutnju i bijes, koje sv. Augustin zove njegovim vojnicima, 
zadaje tada više straha nego ljubavi, pa i vlastito srce bude potišeno 
i mučeno.” 

5. Prije nego ćeš svoga bližnjega opomenuti i ukoriti, moli Boga 
da On govori srcu onoga, čijim ušima želiš govoriti. 

6. Ipak, sa sv. Gregurom Velikim i sv. Tomom zapamti; ako 
bližnji zlorabi tvoju krotkost i blagost, imaš pravo posve slobodno 
govoriti i potisnuti njegovu raspuštenost. Stoga opominje Duh 
sveti: “Odgovori luđaku prema njegovoj ludosti, da ne misli kako je 
mudar.” (Prič. 26, S.) Kazna je lijek; a lijek mora biti prema potre¬ 
bi bolesnika. 


110 



XVII. Druženje 


“Niti se užiže svjetiljka i meće 
pod varićak, nego na svijeć¬ 
njak; da svijetli svima koji su u 
kuću Tako da svijetli vale svjet¬ 
lo pred ljudima, da vide vaša 
dobra djela i slave Oca vašega, 
koji je na nebesima." 

Mat. 5, 15. 16. 
“Ne prepiri se riječima; jer služe 
samo na propast slušateljima ” 
II. Tim. 2, 14. 

1. U općenju moramo uvijek pokazivali svetu radost. Stoga uvi¬ 
jek mora biti tvoje raspoloženje jednako, mimo, dobrohotno. Sveta 
radost ugodnom čini pobožnost i one koji su pobožni. Sv. Antonij 
pokazivaše uvijek veselo lice, uz sva izvanredna pokornička djela, 
tako da je razveseljivao sve koji su ga pogledali. 

2. U općenju ne smije se odviše govoriti, ali niti previše šutjeti. 
Tko previše govori, prikazuje se nepromišljenim i nametljivim; tko 
previše šuti čini se da ne ljubi društvo u kojemu se nalazi, ili da 
hoće drugima imponirati. 

* “Čuvaj se”, piše sv. Franjo Saleški, “odmah prezirati općenje, 
u kojemu se baš točno ne pazi na propise bogoljubnosti. Jer u 
svemu mora vladati ljubav i rasvjetljivati nas, da budemo na usluzi 
volji bližnjega gdje god se to može dogoditi, bez povrede Božjih 
zapovijedi.” 

3. Jednako bi bilo smiješno kada bismo hodajući htjeli brojiti 
korake i govoriti. U našemu druženju mora vladati neprisiljena 
umjerena veselost i sveta sloboda. 

* “Moramo se veseliti sa veselima i žalostiti sa žalosnima. 
Moramo također pokazati svojim prijateljima da smo zadovoljni 
što smo kod njih, ako su dokazi naše naklonosti nevini i ako se Bog 
time ne vrijeđa, nego hvali i slavi. Sv. Franjo SaleškL 

4. Ne uznemiruj se ako čuješ o tuđim pogreškama. Mogu one 
biti općenito poznate i istinite ako ti i ne znaš za njih; ako sigurno 
znadeš da su klevete, bilo da tko lažno tvrdi, skriveno očituje, ili 
istini dodaje, tada na zgodan način reci što je potrebno za oprav¬ 
danje tvoga bližnjega, pokaži svoje negodovanje ozbiljnom Šutnjom 
ili tako da već prema okolnostima svratiš razgovor na drugi pred¬ 
met. Za tvoje umirenje dodajem još da nikada ne sudjeluješ u 
tuđim pogreškama glede bližnjega, ako na njih ne pristaješ i to ne 
pokazuješ. 

* “Što se tiče zabave”, piše naš svetac, “neka te ne boli što se tu 
govori ili radi. Jer ako je dobro, moraš zato Boga hvaliti; ili ako nije 
dobro, imaš priliku Bogu služiti tako da svoje srce od toga odvratiš, 
ne praveći se kao da se diviš ili da si uvrijeđena. Jer ti nemaš krivn¬ 
je u tome i nemaš dosta upliva da odvratiš zao govor onih, od kojih 
proizlazi. Oni će nasuprot još gore govoriti, ako bi tko pokušao da 
ih spriječi. Radi tako, pa ćeš usred siktanja zmija ostati poput 
jagode, netaknuta od otrova opakih jezika koji te okružuju.” 

5. Ne smiješ se pribrajati onima koji iz bojažljivosti hoće braniti 
svaki grijeh i svakoga grešnika. Pravo zlo mora biti pokuđeno, a 
krivci koji svojim primjerom ili naukom mogu štetno djelovati, 
moraju se izbjegavati. “Na vuka dići hajku”, veli naš svetac, “koristi 
ovcama.” 

6. Moramo poštivati ljude, ali ne njihove strasti. Ako dakle u 
općenju opaziš što nedolično, čuješ nedolične ili dapače bezbožne 
razgovore i riječi, ne odobravaj to ni izrično ni šuteći, da sama sebe 
ne obeščastiš. Uistinu dobar, pošten čovjek ne poznaje laskanje, pa 

ne pokazuje ni kod najvećih knezova svoje pristajanje uz ono što 
zaslužuje ukor. Tko tuđim grijesima daje pravo istine i razuma, ne 
zaslužuje da se zove čovjek. 

7. Ako si u društvu više njih, nastoj da svima, koliko je to 
moguće iskažeš pozornost, pa makar samo da s pojedincima pro¬ 
govoriš, da ih što pitaš ili nešto kažeš, što im može biti ugodno. Sv. 
Franjo Saleški svojom ljubaznom i obzirnom pojavom otvorio je 
put u srca mnogih grešnika i krivovjeraca, a ti ćeš barem doprinjeti 
da se pobožnost štuje sve više. Službenicima crkvenim iskazuj uvi¬ 
jek osobito štovanje radi njihova visoka dostojanstva. 

8. Prepirke, zajedljive primjedbe, odbojno ponašanje, otrov su 
ugodnoj zabavi. U općenju sa drugima moramo poput pčela sabi- 
rati med, a ne poput osa bosti i trovati. 

* “Preporučam vam iskrenu i obzirnu uljudnost, koja nikoga ne 
vrijeđa, a svakoga obvezuje; koja traži više ljubav nego čast, niko¬ 
mu se ne ruga ili vrijeđa zagrižljivim riječima, nikoga ne potiskuje i 
nije nikada potiskivana; ako bi se to kada i dogodilo, svakako samo 
rijetko, da ne bude časnim priznanjem odlikovana.” 

9. Imaj uvijek pred očima ovaj mudri nauk, koji ne potječe 
možda od svetaca, nego od mudraca: u općenju iskazuj starijima 
poštovanje, ljubav jednakima, snizi se do onih koji su niži. 

10. Općenito, ne zaslužuju nikakve hvale oni koji izbjegavaju 
dobra društva, primjerena njihovu staležu. Bog, učitelj kreposti, 
također je početnik društva. Ako je koja osoba opaka, dobro je ako 
se od drugih odstrani; a ako je ćudoredna, korisno je ako se dade 
vidjeti. S druge strane mora svijet naučiti da za vršenje evanđelja 
nije potrebno da se skrivamo: da onaj koji sa Bogom živi, znade 
također živjeti i sa ljudima, Božjim slikama; da pobožni život ne 
čini čovjeka mrkim i žalosnim, nego dapače prisutnim i ugodnim; i 
da onoga koji živi u svijetu ne priječi u društvenom općenju; da 
takav život ne škodi niti smeta urednom druženju, nego ga usavršu- 
je; da čovjek može i mora živjeti u svijetu, a da ne bude svjetski. 

* Naš svetac daje ovaj mudri nauk: “Revno tražiti društvo i izb¬ 
jegavati ga, dvije su krajnosti, koje se jednako imaju kuditi za osobe 
koje žive u svijetu. Zadnje je znak preziranja drugih, a prvo dokaz 
neradina, beskorisna života. Moramo ljubiti bližnjeg kao samog 
sebe. Da pokažemo kako ih ljubimo, ne smijemo ih izbjegavati, a 
da dokažemo da sebe ljubimo, moramo rado biti sami. Misli najpri¬ 
je na samoga sebe, veli sv. Bernard, a onda na druge. Ako te dakle 
ništa ne sili da ideš u posjete ili da ih primaš, ostani sam i zabavljaj 
se sa svojim vlastitim srcem; a trebaš li primati posjete ili vraćati, idi 
u ime Božje, pa gledaj svoga bližnjega prijaznim okom.” 

11. Kad bi svi duhovni vođe bili složni o tom važnom nauku, 
mnoge bi dobre duše koje žive odviše skrovito, u žalosnoj i pretje¬ 
ranoj samoći, u građanskom ophođenju bile kao svjetli primjeri od 
velike koristi: pa se ne bi u svijetu više tako mnogo rugalo 
pobožnosti i pobožnima. 

* Taje načela vrlo odlučno zastupao i Fenelon: “Ima ih više koji 
hoće da nad svime uzdišemo i neprestano se trudimo probuđivati u 
sebi mržnju prema zabavama, kojima smo obvezni prisustvovati. Ja 
iskreno priznajem da se ne mogu nikako složiti s tom strogošću. 
Ljubim više ono što je jednostavnije i mislim da i Bog to mnogo više 
ljubi. Ako su zabave po sebi nedužne i ako im prisustvujemo jer to 
traži stalež, tada mislim da je dosta da u njima sudjelujemo umje¬ 
reno, s pogledom na Boga. Suho, ukočeno, neljubazno i zatvoreno 
ponašanje ne bi imalo nikakve druge svrhe, nego da svjetovnim 
ljudima dade krivi dojam o pobožnosti; a to treba tim više izbjega¬ 
vati, budući da su i bez toga protiv pobožnosti, pa bi vrlo lako mogli 
pomisliti da se Bogu može služiti samo mrkim i mučnim životom. 
Zaključujem dakle gospodine, ako Bog stavi ljude na stanovita 
mjesta kojima nalaže dužnost da se vladaju prema drugima kako je 
to u vašem slučaju, da tada ne treba ništa drugo činiti nego ostati u 
miru, ne mučeći se neprestano radi tajnih razloga koji se mogu 
neopaženo uvući u srce . . . Tko je u najravnodušnijim stvarima 
(koje nisu po sebi ni dobre ni zle) u prisutnosti Božjoj, ne prestaje 
nikada vršiti djelo Božje, makar se činilo da ne čini ništa znameni- 

to i ozbiljno. Bog zahtijeva volju koja nije razdijeljena između 
Njega i nekoga stvora, volju, koja se dade vijati Njegovim rukama, 
koja ništa ne traži i ništa ne odbija, koja bez sustezanja hoće sve što 
On hoće i nikada i ni pod kojom izlikom neće ništa što On neće. 
Uzmite gospodine ovu jednostavnu, voljom Božjom ispunjenu 
volju sa sobom posvuda kamo vas povede Njegova providnost. 
Tražite Boga u onim časovima koji se čine tako prazni i oni će biti 
za vas puni jer će vas Bog uzdržati. Dapače, i najbeskorisnije 
zabave će se obratiti u dobra djela kada ih prihvatite samo iz uljud¬ 
nosti i zato da se ravnate po određenju Božjem. O, kako se srce širi 
kada Bog otvori taj put jednostavnosti. Čovjek ide poput djeteta 
koje majka za ruku vodi i koje se dade voditi, ne brineći se za 
mjesto kamo ide. Čovjek je zadovoljan što je podložan, a isto je 
tako zadovoljan što je slobodan. Pripravan je govoriti i šutjeti. Ne 
može li govoriti što bi uzdizalo, neka isto tako rado govori neznatne 
stvari; zabavlja se stvarima što ih sv. Franjo Saleški naziva veselice 
i time razveseljuje sebe i druge.” 

12. Osim vremena što ga upotrebljavaš za potrebni odmor ne 
budi nikada bez posla. Lijenost je korijen nezadovoljstva, dosade i 
drugih pogibeljnih napasti, Ta i u danima nevinosti u zemaljskom 
raju htio je Bog da se Adam bavi čuvanjem i obrađivanjem toga 
blaženog mjesta. 

xvin. Odijelo 


“Žene uredno odjevene neka se 
kite sramežljivošću i čednošću. ” 

I. Tim. 2, 9. 


1. Odjeća ima trostruku svrhu: treba biti čuvarica sramežljivosti, 
zaštita protiv nevremena, napokon ćudoredan i prikladan ures. 

2. Odjeća treba biti prema staležu; a ukoliko se vanjskim odi¬ 
jelom očituje stalež osobe, odjeća će svjedočiti o kreposti istine 
onoga tko je nosi. 

3. Stoga se moraju izbjegavati obje pretjeranosti: preveliki izbor 
i pretjerana nemarnost Prvi se protivi kršćanskoj umjerenosti i jed¬ 
nostavnosti, dok se druga ogriješuje o red; jer red traži da svatko 
živi i odijeva se prema svome staležu: Estera, kao kraljica, Judita, 
kao udova, Abigail, kao gospođa, Hagara, kao sluškinja. 

* U Filoteji posvećuje naš svetac tom predmetu posebno 
poglavlje gdje piše: “Sv. Pavao zahtijeva da kršćanske žene, (ali on 
to želi isto i muževima reći), budu pristojno obučene i urešene 
sramežljivošću i čednošću. No, pristojnost odijela tiče se stvari, 
oblika i čistoće; ova zadnja treba biti na našem odijelu uvijek ista i 
ne smijemo trpjeti nikakve mrlje; jer je vanjska čistoća donekle 
slika unutarnje; zato Bog zahtijeva osobitu tjelesnu čistoću od onih 
koji se priblužuju Njegovim oltarima i koji su posebice posvećeni 
Njegovoj službi. Glede stvari i oblika pazi na pristojnost, godišnje 
doba, dob, stalež, društvo, priliku; obično se bolje oblačimo na 
svetkovine, jednostvnije u ozbiljne dane, kao u korizmi; kod 

vjenčanja nose se svadbena odijela, kod sprovoda žalobna; kada 
posjećujemo dostojanstvenike uzimamo svoje najbolje odijelo, no 
kod kuće ga svlačimo. - Budi uredna, Filotejo, ništa neka ne bude 
na tebi nepristojno, ništa neuredno; to bi bilo preziranje onih s 
kojima općiš; ali također čuvaj se svakoga izbiranja, taštine i 
kićenosti; ljubi jednostavnost i čednost; one su najljepši ures ljepoti 
i najbolje je nadomještaju gdje je nema.” 

4. Nećudoredno odijevanje nalazi se kod besramnih i raspu¬ 
štenih žena. Kod poštenih i ćudorednih, za koje pišem nema toga. 
Ali jer je zloupraba u tome vrlo velika i kadikad sunce potamnjuje, 
drži se tih pravila, koja su za obranu i lijek: 

a) Nikakav protivni običaj ne može promijeniti narav stvari i 
učiniti dozvoljenim ono što je po sebi besramno i bitno grešno. 
Inače bi se mogao svaki grijeh ispričati, budući da se svakako gri¬ 
ješi. 

b) Tuđi grijeh ne može opravdati tvoj grijeh; ako je postalo 
običajem griješiti, to je znači također postalo običajem ići u pakao. 
Prema tome bolje je sa malo njih se spasiti, nego sa mnogima biti 
proklet. 

5. Ako se gledaš u ogledalo, slijedi mudri savjet Sokratov kojim 
se koriste i kreposni kršćani. Sokrat veli: “Ako gledaš u ogledalo i 
vidiš da si lijep, sam sebi reci: moram i dušu oplemeniti, da ne 
zaostane ljepota duše za ljepotom tijela. Vidiš li da si ružan, reci 
posve odlučno:više se moram baviti oplemenjivanjem duše, da 
njena ljepota nadomjesti manjkavu ljepotu tijela.” 

Jedna je kraljica, kada je njezin kralj odlazio u rat, oblačila pros¬ 
tu odoru i ni u čemu se nije razlikovala od svojih sluškinja. Kada bi 
se kralj vratio oblačila je najljepše haljine i stavljala najljepši nakit 
na sebe, da muž njezin uživa u njezinoj ljepoti. 

Što mislite o poštenju žena koje se oblače tako da se svide svima 
i svakome tko ih susretne. Besramno obučena žena izaziva požudu 
i pohotu, a ove pak sablazan, a znamo da je Isus rekao u evanđelju: 
“Tko sablazni jednog od ovih najmanjih bilo bi mu bolje da si sveže 
mlinski kamen oko vrata i da se baci u more.” 

XIX. NAGLOST I BOJAŽLJIVOST 


“Marta, Marta, brineš se i uzne¬ 
miruješ za mnogo. “ 

Luka 10, 41. 

“Uvijek radin, uvijek miran. ” 
Augustin 


1. Moraš nastojati izbjegavati naglost i bojažljivost, čemu se sv. 
Franjo Saleški odlučno opirao. Jer time priječiš sjećanje na Boga, a 
nas lako i najmanja zapreka na koju naiđemo kod svojih poslova 
nagoni na srdžbu. Tko služi Bogu mira, mora mimo djelovati. 

* Sv. Franjo Saleški naziva preveliku revnost “najvećom izdaji¬ 
com, s kojom ima posla pobožnost i prava krepost. Izgleda kao da 
nas je ugrijala za dobro, ali to je samo zato da nas ohladi; nagoni 
nas na trčanje samo zato da posrnemo.” Stoga opominje: “Čuvaj se 
žurbe i bojažljivosti; jer nema većih zapreka na putu savršenosti. 
Stavi svoje srce, samo posve nježno i bez prisile u rane Spasiteljeve. 
Pouzdaj se nepokolebljivo u Njegovo Milosrđe i dobrotu, On te 
neće nikada ostaviti.” 

* “Ne dajmo”, opominje Scupoli, poremetiti mir naglošću naših 
vanjskih djela. Trebamo li obaviti kakvo tjelesno ili duhovno djelo, 
neka bude promišeljeno, mimo, da ne mislimo o vremenu kada 
ćemo ga završiti i ne naglimo da vidimo kraj. A sv. Franjo Saleški 
piše nekoj gospođi: “Ne nadajte se uspjehu svojih djela po vlastitoj 
sposobnosti, nego jedino pomoću Božjom. On čini uvijek najbolje, 
samo ako vi učinite svoje umjemom marljivošću; velim: umjere¬ 
nom marljivošću, jer nagla marljivost remeti srce i ruku, pa više nije 
marljivost, nego zbrka.” 

* I na drugomu mjestu piše svetac: “Ne misli da djelo što si ga 
započeo može biti tako brzo gotovo. Trešnja donosi plodove prije 
nego je posve izrasla, ali palma, koja poput kraljice veličanstve- 
nošću nadilazi sve biljke, treba mnogo godina dok rodi prve datu¬ 
lje. Srednja krepost može se postići u godini dana, ali savršenost za 
kojom težimo ne može se za tako kratko vrijeme postići bez čuda 
milosti.” 

2. Marta se bavila svetim djelom da pogosti Spasitelja, pa ju je 
On ukorio radi njezine pretjerane brige. Nije dosta, govori naš sve¬ 
tac dobro činiti, moramo sve dobro veselo i mimo činiti. Ako se 
vreteno brzo vrti padne, a konac se pretrgne. Na ovo dodaje 
opomenu: “Idimo uvijek naprijed; ako i idemo polako, ipak ćemo 
prevaliti dug put.” 

3. Uvijek radimo dovoljno brzo, ako to što radimo, radimo 
dobro. Oni koji kod posla nagle, svako malo popravljaju i to malo 
ne učine dobro. 

* Stoga opominje naš svetac jednu od svojih sestara: “Izbjegavaj 
žurbu i vjeruj mi da na najbolji način Bogu služimo kada smo po¬ 
stojani i umjereni. Ne moramo željeti odmah sve napraviti, nego 
uvijek samo nešto; tada ćemo postići mnogo.” A na drugomu mje¬ 
stu piše: “Koliko je moguće, nastoj savršeno učiniti to što činiš; ako 
je izvršeno, više ne misli na to, nego na ono što dolazi.” 

4. Sv. Franjo Saleški ne pokazivaše nikada naglosti. Kada ga je 
neka osoba o tome upitala, odgovorio je: “Pitaš me, kako sam 
učinio da nisam naglio i pokazao zabrinutosti, dok sam ipak vidio 
kako su drugi brzali? Što na to odgovoriti? Nisam došao na svijet 
da činim nove zapreke. Ili zar ih nema dosta, da ih ja još povećavam 
svojom naglošću?” 

* Stoga je osnovana opomena Fenelonova: “Ako u sebi zamije¬ 
timo kakvu žestoku požudu bilo za čim i opazimo da nas naša ćud 
hoće nagnati na veliku živahnost da to obavimo, pa bilo i riječ reći, 
kakav predmet pogledati, korak učiniti: odmah stanimo i potisnimo 
naglost svojih misli i žestinu svojih djela, budući da je sam Bog 
kazao da Njegov duh nije u oluji.” 

* Naš svetac dokazuje ludost žestoke revnosti i na drugi, veoma 
zgodan način: “Žestoka revnost unosi nered u srce i poslove, te se 
lako pretvara u zbrku i smutnju. Bože moj, za malo ćemo biti u 
vječnosti i vidjeti kako su neznatni svi poslovi ovoga svijeta i kako 
je malo važno da li se obave ili ne, a ipak se trudimo tako, kao da 
su te stvari od najveće važnosti. Kada bijasmo malena djeca, sabi- 
rasmo veoma marljivo komadiće opeke, drvo, zemlju, mulj i blato 
da sagradimo kućicu; i ako ju je tko razorio, bijasmo žalosni i 
plakasmo. Ali sada znademo da sve to bijaše veoma neznatno. 
Jednom će nam se u Nebu upravo tako pričinjati poslovi ovoga svi¬ 
jeta; tada ćemo vidjeti da su bili samo dječje igračke. Neću prigo¬ 
varati brizi koju upotrebljavaš za neznatne koristi i malenkosti, 
budući da nam Bog daje na ovomu svijetu obavljati takve malen¬ 
kosti; a ipak bih želio znati da li je vatrena revnost u tome odstra¬ 
njena.” 

5. Ali moramo izbjegavati i pretjeranu sporost, jer su sve pre- 
tjeranosti zle. Trsi se oko mirne djelatnosti i radine spokojnosti. 

6. Velim: trsi se oko mirne djelatnosti, da time naglasim kako se 
moramo čuvati prenatrpavanja poslovima koji umaraju i uzne¬ 
miruju duh, a promiču tajno častohleplje, kojemu je milije da izvrši 
mnogo, nego da izvrši dobro. Stoga zgodno veli sv. Franjo Saleški: 
“Naše je samoljublje veliki rušitelj mira, uvijek hoće mnogo 
poduzeti, a ništa ne završi.” 

* Na drugom mjestu kaže svetac: “Nekako mi se čini kao da si 
odviše nemirna u težnji za savršenošću ... Ali ja ti kažem uistinu 
riječ iz knjige kraljeva (III. Kralj. 19, 11-12.): Gospodin nije u 
vjetru, niti u potresu, niti u ognju, nego u šapatu tihog povjetarca 
... Naglost, nemir, ni na koji način ne služi uspjehu. Želja je dobra, 
ali mora biti mirna. Tu prenaglost izričito ti zabranjujem, jer je 
izvor svih nesavršenosti.” I opet se vraća sveti učitelj na isti pred¬ 
met, kada piše: “U svemu i posvuda moramo sačuvati mir. Stiglo 
nas što neugodno izvana ili iznutra, moramo to mimo primiti. Ako 
nas radost iznenadi, moramo ostati mirni, a da ipak ne drhćemo. 
Radi li se o tome da izbjegnemo zlu, neka to bude mimo, da se ne 

uzbudimo; jer bismo mogli bježeći pasti i dati neprijatelju vremena 
da nas ubije. Moramo li što dobro obaviti, neka bude u miru; jer 
ćemo inače naglošću učiniti mnogo pogrešaka. I pokoru moramo 
mirno vršiti. Evo, u miru je najgorča gorčina moja, veli prorok 
Izaija. (38,17.) 


121 



XX. Duhovna radost 


“Obradovah se kad mi rekoše: 
Hajdemo u dom Gospodnji!" 

Ps. 121, 1. 

‘‘Neka kliče Gospodinu cijela 
zemlja: služite Gospodinu u 
radosti. ” 

Ps. 99, 2. 

“Zašto si žalosna dušo moja i 
zašto me smućuješ?" 

Ps. 42, 5. 

“I Bog će otrti svaku suzu sa 
očiju njihovih!” 

Otkr. 21, 4. 


1. Po riječima sv. Franje Saleškoga poslije grijeha nema većega 
zla od žalosti. 

* Da ukloni nesporazum, razlikuje svetac žalost po Bogu i žalost 
ovoga svijeta: “Ima žalosti po Bogu, koja nagoni grešnike na poko¬ 
ru, dobre na sućut spram vremenite nevolje bližnjega, a savršene na 
uzdisaje i suze radi duhovne bijede duše. Tako plakahu David, 
Petar i Magdalena radi svojih grijeha, Hagara radi svoga sinčića 
koji pogibaše od žeđi, Jeremija radi propasti Jeruzalema; Spasitelj 
radi naroda židovskoga, a Njegov veliki apostol vikaše uzdišući: 
“Mnogi hode za koje vam često govorih, a i sada plačući govorim, 
kao neprijatelji križa Kristova” (Filip. 3, 18.). - Žalost ovoga svije- 

ta nastaje isto tako zbog tri uzroka. Prvo, dolazi kadikad od pa¬ 
klenoga duha, koji svakovrsnim žalosnim, tmurnim, mrskim prišap- 
tavanjem potamnjuje duh, slabi volju i čitavu dušu zbunjuje. Time 
je napunja nepouzdanjem, ljubomorom, nesklonošću, dosadom, 
beskorisnim strahom radi prošlih grijeha i daje joj množinu pra¬ 
znih, gorkih, bojažljivih izmišljotina, da ne posluša razum, niti da 
prima utjehu. Drugo, dolazi žalost kadikad od tjelesnoga ustroja, 
ako naime u nama prevladava melankolični temperament. Ta 
žalost nije po sebi zla, ali se neprijatelj njome služi da nas navede u 
napast, da napuni dušu žalošću, sumnjičenjem, mržnjom, ukorom, 
zavišću, dosadom, da je učini lijenom i duhovno ukočenom. Treće, 
napokon ostaje žalost koja nastaje radi raznih zgoda čovječjega 
života. Ta žalost snalazi dobre kao i zle; ali kod dobrih ublažuje je 
podvrgavanje volji Božjoj, kao što to bijaše kod Tobije, koji se u 
svim protivštinama zahvaljivao Božjem veličanstvu, kod Joba, koji 
blagosljivaše ime Božje, kod Danijela, koji u svojim nevoljama pje¬ 
vaše hvalospjeve. - Kod opakih, obraća se ova žalost u beznadnu 
bol, očaj i duševni poremećaj. Žalost svijeta zadaje smrt, govoraše 
Apostol. Stoga je potrebno da je izbjegavamo i da se protiv nje 
borimo. Dolazi li od naravi,dužnost nam je da protiv nje radimo, da 
potiskujemo njezine pobude i da je rastjeramo zgodnim poslom, 
dapače i prikladnim po liječniku propisanim lijekovima. - Ako je 
žalost posljedica napasti, moramo svoju unutrašnjost očitovati 
duhovnom vođi, da nam dade sredstva kojima ćemo je svladati. - 
Ako je napast samo slučajna, znademo kako su djeci Božjoj za 
dobro nevolje i kako su neznatne zgode prolaznoga života, ako se 
usporede sa nadom vječne nagrade u Nebu.” 

* Žalost, koja je temelj pravoj pokori, ne treba nazivati toliko 
žalošću, koliko protivljenju zlu. To čuvsto niti je teško, niti ubija; ne 
slabi duh, nego ga čini radinim, okretnim, marljivim; ne krši srce, 
nego ga dapače uzdiže molitvom i pouzdanjem u Boga i potiče ga 
na pobožnost; pa i u najvećim gorčinama proizvodi u srcu slatku 
utjehu. Stoga opominje sv. Augustin: “Pa ako i jest pokornik uvijek 
žalostan, ipak ga treba uvijek veseliti njegova žalost.” 

Očajanje ili beznađe potpuno je pomanjkanje vjere: ne vjerujem 
da mi Bog može ili želi pomoći! 

2. Neki, da bi sabrano živjeli provode tužan život. Sabranost 
dolazi od duha i ljubavi Božje. Žalost dolazi od duha tmine. 

* Sv. Franjo Saleški opominje neku dušu: “Ne mogu razumjeti 
kako možeš svoje srce predati tako prekomjernoj žalosti. Budući da 
si kći Božja, budući da već tako dugo počivaš na grudima Njegova 
milosrđa i posvećena si Njegovoj ljubavi, moraš nastojati da samu 
sebe razveseliš, prezirući sve žalosne i tmurne misli, što ih nepri¬ 
jatelj samo zato budi u tvojoj duši, da te izmori i muči.” 

3. Uvijek se čvrsto drži pravoga načela sv. Franje Saleškoga: 
misao koja uznemiruje ne dolazi od Boga; jer on je Bog mira i 
stanuje u miroljubivim srcima. 

* “Da, kćeri moja”, piše sv. Franjo Saleški, “kažem ti pismeno 
kao i usmeno: budi vesela koliko možeš kada činiš dobro. Jer to je 
dvostruka zasluga dobrih djela, da se obave dobro i veselo. Kada 
govorim o dobrom obavljanju djela, ne trebaš se žalostiti ako se 
pokažu manjkava, jer bi to značilo jednoj pogrešci dodati drugu; 
hoću samo reći: ustraj u odluci da djelo dobro obaviš i obnovi je 
kada opaziš da si od toga odstupila. Vjernošću pribavi ovu radost u 
svemu... Bog neka je naše srce, kćeri moja... Živi veselo i pokaži 
se velikodušnom. To hoće Bog komu služimo i komu smo se 
predali.” 

4. Nije dobro ako uskraćujemo sebi svaki odmor; jer bez njega 
je duh potišten, zlovoljan i lako dostupan žalosti. Sv. Toma upravo 
tvrdi da bi izbjegavanje svakoga odmora moglo biti grešno. Krepost 
je u redu, a svaki prijestup protivi se redu, a po tome i kreposti. 

* “Potrebno je”, piše naš svetac, “da si duh kadikad rastresemo 
i priuštimo svome tijelu odmor... Velika je pogreška ako ne dopus¬ 
timo odmor sebi ni drugima ... Ali ne prioni srcem svojim uz ove 
stvari: jer ako je odmor pravi i pristojan, ipak je opako ako uz njega 
prilijepimo srce i čuvstvo. Ako se igramo, smijemo se dakako 
čitavim srcem predati zabavi, ali ne bi bilo pravo da se uvijek time 
bavimo i nestrpljivo za tim čeznemo.” 

5. Odmor u životu treba biti što je sol jelu; preslano jelo je 
neukusno, a u neslanom ne uživamo. 

6. Ista mjera jela nije za sve; jedni trebaju više, drugima je dosta 
i manje. Thko je i sa odmorom. Odmarajte se dakle kako traži vaš 
duh, vaši poslovi, vaša naravna sposobnost. 

7. Kada se hoće žalost u tvoje srce ušuljati, odmah se rastresi i 
traži društvo, pa makar i društvo svojih domaćih, čitaj lake ili vese¬ 
le knjige, idi u šetnju, pjevaj, ukratko čini što možeš da tom 
strašnom neprijatelju spriječiš ulaz. Žalosna je misao kao zvuk 
neprijateljske trublje, koji poziva đavla u boj protiv nas. 

* “Neprijatelj se služi žalošću da dobre napastuje; jer kako on 
nastoji isposlovati da se opaki raduju radi svojih grijeha, tako nas¬ 
toji dobre ražalostiti kod njihovih dobrih djela; i dok on tako samo 
zlo promiče, predstavljajući ga ljubaznim i milim, samo tako može 
odvratiti od dobra, pokazujući ga tmurnim i teškim. Zlom duhu 
mili se žalost i melankolija, jer je on žalostan i mračan i takav će biti 
uvijek; zato on to hoće, da svatko bude kao on.” 

XXI. Sloboda duha 


“No Gospodin je Duh; a gdje je 
Duh Gospodinov, tamo je slo¬ 
boda.” 

II. Kor. 3,17. 
“Jer ne primiste duha ropstva 
da se opet bojite, nego primiste 
duha posinjenja kojimu viče¬ 
mo: Abba (Oče)!” 

Rim, 8, 15. 
“Ljubi Boga, pa čini što hočeš. ” 
Sv. Augustin 

1. Sloboda duha, stoje veoma često preporučuju sveci stoji se u 
odricanju osobnih nagnuća, pa makar ona bila i dobra, da samo i 
jedino vršimo volju Božju; nalazi se u radu s pouzdanjem, slo¬ 
bodom i veselošću. 

* “Želim ti”, piše naš svetac, “duh slobode, ne onaj koji isključu¬ 
je poslušnost - jer je to sloboda tijela, - nego onaj koji isključuje 
uskogrudnost i bojažljivost. Molimo Boga prije svega da se sveti 
Njegovo Ime, da dođe Kraljevstvo Njegovo, da bude volja Njegova, 
kako na Nebu, tako i na Zemlji. To je pravi duh slobode. Jer ako se 
ime Božje sveti, ako Njegovo veličanstvo u tebi vlada, ako se zbiva 
Njegova volja, tada se duh više ne bavi drugim stvarima.” 

* “Tko radi tako da se ne bavi samim sobom, da na sebe zabo¬ 
ravi, da se prema zapovijedi Kristovoj sama sebe odreče, taj”, kako 
kaže Fenelon, “jednim mahom čupa korijenje svih svojih opačina; i 

u tom jednostavnom odricanju samoga sebe nalazi klicu svih kre¬ 
posti. Tada razumije i osjeća u unutrašnjosti duboku istinu izreke 
sv. Pisma: gdje je Duh Gospodinov, tamo je sloboda.” 

2. Sv. Franjo Saleški piše o tome: “Srce, koje uživa tu slobodu, 
ne ovisi o duhovnim vježbama; ako ga poslušnost, ljubav, bolest ili 
kakva druga zapreka odvoji od njih, ne smućuje se, ljubi ih, ali ne 
ovisi o njima.” 

3. Ako duša, koja je oduševljena vježbom razmatranja, mora 
vježbu prekinuti, obično pokazuje zlovolju i nemir; dok će duša u 
kojoj vlada sloboda duha, prekinuti to nepromijenjena lica, dapače 
sa zahvalnošću prema onomu koji ju je omeo; jer je u njezinim 
očima jednako služi li Bogu razmatrajući, ili vršeći ljubav prema 
bližnjemu. Volja se Božja ispunjava na jedan, kao i na drugi način 
ali upravo je tada potrebno bližnjemu služiti. 

4. Iz te svete slobode proizlazi pripravna podložnost u svemu i 
tiha velikodušnost. Sv. je Ignacije Lojolski po odredbi liječnikovoj 
jeo meso na veliku srijedu, jer je liječnik to smatrao dobrim. 
Plašljiva i nesigurna duša dala bi se tri dana nagovarati; i tada bi 
učinila onako, kako bi se njoj svidjelo. Htio sam ovo navesti za 
dobre i plašljive duše, a ne za one koje znadu sebi pribaviti bezra¬ 
zložni oprost, da obiđu zakon i same sebe prevare. 

* Ovaj je predmet tako važan i teško je naći pravu sredinu u 
radu, da nam se čini zgodnim potanje navesti nauk sv. Franje 
Saleškoga: “Srce, koje uživa tu slobodu ne traži utjehu, nego prima 
nevolje. Radosno, koliko to dopušta putena narav. Ne kažem da ne 
ljubi utjehu i da za njom ne teži, nego samo da o njoj ne ovisi... 
Ne gubi radost, jer nijedna nestašica ne može ražalostiti onoga, čije 
srce ne prijanja nizašto. Učinci te slobode su velika duhovna slast, 
veselo predanje svemu što nije grijeh i što u sebi ne skriva grešnu 
pogibelj, ljubazna pripravnost za vršenje svih kreposti i djela 
ljubavi. Ta se sloboda očituje vrlo jasno, kada se nešto dogodi što se 
protivi našim nagnućima; jer tko ne ovisi o svojim nagnućima neće 
biti nestrpljiv ako im ne bude udovoljeno. 

* “Dvije pogreške se protive toj slobodi; nepostojanost i sila, ili 
lakoumlje i ropska ćud. Nepostojanost duha jest neumjerena slobo¬ 
da, koja sili čovjeka da bez razloga mijenja vježbe i stalež, ne zna¬ 
jući da li je to prema volji Božjoj. Radi najneznatnije izlike iznev- 
jerujemo se svojim načelima, svojoj hvale vrijednoj navici. Tako se 
srce rastresa i gubi, postaje slično voćnjaku sa svih strana otvore¬ 
nom, čiji plodovi nisu za gospodara, nego za prolaznike. 

* “Sila ili ropstvo je stanoviti manjak slobode, koji ozlovoljuje 
duh ako ne može izvesti svoje nakane, pa makar mu se pružilo i 
nešto bolje. Primjer: odučim, da svako jutro razmatram. Trpim li od 
nepostojanosti duha, radi najmanje ću malenkosti odgoditi razma¬ 
tranje do večeri, radi psa koji mi ne da spavati, radi pisma što ga 
moram pisati, premda nije hitno. Trpim li od pritiska ropstva, neću 
propustiti razmatranje, pa makar baš tada naki bolesnik očekuje 
moj posjet, ili važno pismo zahtijeva brzi odgovor.” 

* “Preostaje da navedem još nekoliko primjera te slobode, po 
kojima ćete bolje upoznati ono što vam ja ne mogu izreći. 
Međutim, moram napomenuti da se moraju uvažiti dva pravila, da 
se u toj točki ne spotaknemo. Prvo, ne smije osoba nikada pro¬ 
pustiti svoje vježbe i vršenje zajedničkih pravila, ako posve jasno ne 
spozna volju Božju. Volja Božja se očituje na dva načina; nuždom i 
ljubavlju prema bližnjemu. Ja hoću da ove korizme držim propovi¬ 
jedi u malenom selu svoje biskupije. Ali ako obolim ili slomim 
nogu, ne trebam se uznemiravati ili žaliti što ne mogu propovije¬ 
dati. Jer je sigurno da Bog od mene traži trpljenje, a ne propovijed. 
Ali ako ne obolim, a pruži mi se prilika ići na drugo mjesto čiji bi 
stanovnici postali kalvinisti, ako ne bih tamo otišao, dosta jasno mi 
se pokazuje volja Božja da moram promijeniti svoju osnovu.” 

* “Drugo pravilo zahtijeva, ako se iz ljubavi poslužimo slo¬ 
bodom,da to treba biti bez ikakve smutnje i nepravde. Primjer: 
znam da bih više koristio u nekomu mjestu, koje je daleko od moje 
biskupije. A ipak ne smijem upotrijebiti svoju slobodu: budući da 
sam ovdje obvezan ostati, time bih posumnjao i učinio krivo. Tako 
je kriva uporaba slobode, ako se udate žene pod izlikom pobo- 
žnosti ili ljubavi bez dovoljnoga razloga udaljuju od svojih muževa 

. . . Ta sloboda ne smije škoditi nikada dužnostima zvanja; treba 
svaku dužnost izvršiti jer svatko mora znati da je volja Božja da se 
tako čini. 

* “Promatrajte kardinala Boromeja, koji će biti za nekoliko 
dana proglašen svetim.* lo bijaše najozbiljniji, najstroži, najum- 
rtvljeniji duh, što ga možemo zamisliti. Pio je samo vodu i jeo samo 
kruh; tako se trpio, da je u dvadeset i četiri godine svoje nad¬ 
biskupske službe samo dva puta stupio u kuću svoje braće, kada 
bijahu bolesna i dva puta u svoj vrt. A ipak se nije ni najmanje 
ustručavao taj tako strogi duh, ako bijaše sa susjednim Švicarcima 
kod stola, držati zdravice kod svake gozbe, premda bijaše žeđ već 
davno ugašena. To je jedna zgoda, u kojoj je pokazao svetu slobo¬ 
du čovjeka, koji se s pravom smatra za najstrožega našega doba. 
Lakoumni bi duh predaleko pošao, bojažljivi bi se bojao da će smrt¬ 
no sgriješiti, dok je duh slobode to činio iz ljubavi. - Biskup 
Spiridion primio je u korizmi nekoga hodočasnika, koji je skoro 
skapao od gladi. Imao je samo suhoga mesa. Zapovijedi da se to 
skuha i dade hodočasniku. Hodočasnik, premda izgladnio ne 
htjede okusiti. Spiridion okusi prvi, premda mu nije bilo potrebno, 
iz ljubavi, da svojim primjereni ukloni bojažljivost hodočasnikovu. 
To je primjer ljubazne slobode svetoga muža.” Toliko sv. Franjo 
Saleški. 

5. Iz te svete slobode proizlazi dalje utješno ufanje u Boga glede 
počinjenih grijeha, sadašnjeg duševnog stanja i vječnoga spasa. 
Duša doduše znade, da ona samo pakao zaslužuje; ali također 
znade da je Isus za nas Nebo zaslužio. Stoga bismo povrijedili 
Njegovu dobrotu, ako se ne bismo nadali u sadašnjosti pomoći, a u 
budućnosti spasenju. Ufanje i milosrđe Božje veće je nego strah od 
vlastitih pogrešaka. 

* “Čim se više Bogu predamo, nalazimo veći mir, a taj mir širi 
srce tako jako, da smo pripravni na sve. Sve hoćemo, i ništa neće¬ 
mo. Često smo slični maloj djeci. Glede sudova Božjih prepuštamo 
se njima i pri tome zazivljemo Božje milosrđe, već prema različitim 
milostima: ili ufanje, ili požrtvovnost, ili potpunu samozataju.” 
Fenelon. 

Sv. Franjo Saleški piše nekomu gospodinu: “Gospodine! Od 
srca k srcu moram sa vama govoriti i mogu vas uvjeriti da ne smi¬ 
jemo, ako nas proniče iskrena želja Bogu služiti i grijeha se čuvati, 
nipošto dopustiti da nas muči strah od smrti i Božjega suda. 
Dakako, trebamo se bojati, ali strah ne smije biti tako strašan i 
velik, da poništi i slomi svaku snagu i djelatnost duha, mora se više 
ublažavati i krotiti nepokolebljivim pouzdanjem u Božje milosrđe.” 

6. Htio bih te opomenuti da ne praviš posebnih zavjeta u tu 
svrhu, da time povećaš zaslugu običnih djela. Jer se to dade postići 
na razne načine i jednostavnije. Tko pravi takav zavjet, često dolazi 
u pogibelj da ga povrijedi i teško sagriješi. Najgore je što to čovjek 
radi sa nepotrebnim strahom i tako gubi mir duše, koji je 
savršenosti tako potreban. 

7. Mnoge pobožne osobe vrlo su sklone da savjetuju takve zav¬ 
jete. Izgovori se takvima vrlo ponizno, ali ujedno ozbiljno i reci da 
u sebi ne osjećaš dovoljno snage za ta. Sv. Franjo Saleški zanemario 
je zavjet sv. Franciske Chantal i proglasio ga nepotrebnim, premda 
ga je učinila po savjetu učenog i štovanog duhovnog vođe. Ja sam 
zapazio da su skoro sve osobe koje su napravile osobite zavjete 
nemirne i kadikad dapače u pogibelji da počine teške grijehe. 

8. Ne daj se primjerom kojega sveca navesti na takve zavjete. 
Obično to nije neko više nadahnuće, nego napast i taština, da 
želimo nasljedovati stanovita vanredna djela svetaca. Sv. Franjo 
Saleški veli: “Daj mi duh sv. Bernarda, pa ću tada činiti što je činio 
sv. Bernard.” Nasljedujmo svece u njihovim krepostima, a ne u nji¬ 
hovim zavjetima! Jer se mnogo toga nalazi u životu svetaca čemu se 
treba diviti, ali se ne može nasljedovati. 

9. Tri se stvari traže za izvanredne zavjete: 1) izvanredno nadah¬ 
nuće da se učini takav zavjet; 2) izvanredna krepost da se VTŠi; 3) 
izvanredni mir da se pri izvršavanju ne poremeti duševni mir. 


*Sv. Karlo Boromejski, koga slavimo 4. studenoga. 

XXII. Čistoća srca 


“Blaženi čista srca, jer će oni 
Boga gledati" 

Mt 5, 8. 

“Kako je lijep čist naraštaj u 
sjaju ... čija uspomena ne gine, 
a do kojega drže Bog i ljudi " 

Mudr. 4, 1. 

Iz srca izviru opake namisli, ubojstva, preljubi, bludništva, 
krađe, lažna svjedočanstva, psovke (Mt 15,19). 

Borba protiv tjelesne požude prolazi kroz čišćenja srca i 
vježbanje umjerenosti. Čistoća srca je najzreliji plod prave vjere. 
Sveci su čuvali ili se borili za čistoću uz najteže borbe. Tako kaže sv. 
Augustin: “Među svim okršajima kršćana najteži su bojevi za čis¬ 
toću!” Čistima je sve čisto. I danas, u doba velike moralne bijede i 
pokvarenosti treba svakome upasti u oči, upravo ova krepost, 
kraljica svih kreposti. Samo čistima tijelom, dušom i duhom dolazi 
Presveto Trojstvo, da se nastani u njihovom srcu kao u Tabema- 
kulu. Kako doći do te toliko žuđene čistoće? To ne možemo postići 
svojim vlastitim silama, jer bi već i takva sama pomisao bila neči¬ 
stoća misli i preuzetost. Već ćemo u poniznosti zamoliti našu 
Nebesku Majku da se ona udostoji uzeti nas u Svoje Bezgrešno 
Srce i da nam podari Čistoću, koja će biti ugodna Bogu. Moramo 
je zamoliti da nam svakodnevno pomaže, svugdje se čuvati i mrtvi- 
ti unutarnja i vanjska osjetila, osobito oči i jezik. Sveta čistoća 
uokviruje sve pobožnosti u jednu, koja završava u sv. Pričesti, tj. 

dnevna molitva, pobožnost Majci Božjoj, borba protiv svojih sla¬ 
bosti i želja da se svidimo svome Bogu, sveta Ispovijed i blagovanje 
Tijela i Krvi Isusove. Ljiljan je ograđen živicom tmja, a to je mrtv- 
Ijenje duha i srca. 

Sv. Franjo Saleški piše: Dobre su želje cvijeće našega srca. Čim 
se pobude treba srp u šake, pa otrijebiti savjest od svih mrtvih i 
suvišnih djela. Duša koja čezne da postane zaručnicom Sina 
Božjega “mora svući staroga čovjeka, a obuči novoga”, tj. mora 
odbaciti grijeh koji je odvraća od ljubavi Božje. Počinjemo ozdrav¬ 
ljati kada se odstrane naši nezdravi sokovi. 

Sv. Pavao se očistio posve u jedan mah, a tako i sv. Katarina 
Đenovska, sv. Magdalena, sv. Pelagija i neke druge. No, to je 
očišćenje posve čudesno i vanredno u milosti, kao i uskrsnuće 
mrtvih u prirodi, pa ga ne smijemo tražiti. 

Redovito se čovjek čisti i prizdravljuje, bilo tjelesno, bilo 
duševno, malo po malo, polako, postepeno, s mukom i vremenom. 
Treba se stoga Filotejo latiti posla srčano i strpljivo. Ah, kako mije 
žao onih duša što se mnogo vježbaju u pobožnosti, a kad opaze više 
nesavršenosti počinju se uznemiravati, uzrujavati, klonu duhom, pa 
ih gotovo svlada napast da sve ostave i vrate se natrag. Ali u dru¬ 
gom eto pregoleme pogibelji i dušama što ih snađe napast, pa drže 
da su savršene a zapravo nisu, rado bi letjele a nemaju krila. Velika 
je pogibelj da će opet pasti jer se odviše brzo oteše liječniku iz ruku. 
“Ustanite kad otpočinete.” kaže prorok. On je sam vršio ovu 
opomenu, jer se oprao i očistio, pa molio da se sve više opere i 
očisti. Čišćenje naše duše ne može i ne smije završiti do groba. 
Stoga se ne uznemirujmo zbog svojih nesavršenosti, jer je u tome 
savršenost da ih suzbijemo, a ne bismo ih mogli suzbijati da ih ne 
vidimo, ni savladati da ih ne nađemo. Naša pobjeda nije u tome da 
ih ne osjećamo, nego da uz njih ne pristajemo, a ne pristajemo dok 
nam dosađuju. Sreća je po nas u ovoj borbi što nećemo biti pobi¬ 
jeđeni dokle god se želimo boriti. 

Ljiljan duhovne čistoće ne raste po trgovima, gdje bi ga zloči¬ 
načke ruke čupale i gazile. Za njega je od najvećega značenja zlat- 

no svjetlo Sunca: molitva. Čista duša moli, ona ljubi molitvu i prak¬ 
ticira je. Nju kao čistu posudu puni Gospodin Svojom ljubavlju, iz 
koje se u preobilju izljeva na braću oko sebe. Ako je pak takva duša 
nemarna u molitvi ili je čak zapušta, onda je već njezin ljiljan dobio 
mrlje. Čista duša korača uspravno, čedno, ponizno. Njezina 
pobožnost se ne ističe, ne izaziva nepovjerenje, ni odbojnost. 

XXIII. Ustrajnost u izvršavanju ovih 

NAPUTAKA 


“Ali ti ustraj u onome što si 
naučio i što ti je povjereno; zna¬ 
jući od koga si naučio. ” 

II. Tim. 3, 14. 

1. Pisac ove knjižice nema ništa svoga u poukama što se ovdje 
nalaze; uzete su od najučenijih svetaca i najvećih crkvenih učitelja 
i zato uzvišene i iznad svake sumnje. Drži ih i slijedi od sada ustraj¬ 
no. 


2. “Ako bi sve što čitaš ili u propovijedima čuješ htio na sebi 
primijeniti, nikada ne bi imao mira u srcu. Jedan će te uputiti 
desno, drugi lijevo”, veli sv. Franjo Saleški. Doduše, nauk je samo 
jedan, ah su učitelji i pisci raličiti. Jednima manjka opsežno znanje, 
drugima izvođanje, nekima pobožnost, jasnoća, sigurnost. Većina 
naglašava trpljenja, posta, pokore, a da ne pouči kako se trebaju 
vršiti i koje su granice, što je očito za svakoga različito. 

3. Štuj i časti sve dobre vjesnike riječi Božje, kao i sve dobre 
knjige, ali za svoje ravnanje pazi samo na naputke, što ti se ovdje 
daju po nauku svetaca. 

4. Sv. Franjo Saleški veli da moramo između deset tisuća 
izabrati jednoga kao vođu i savjetnika; i tada se strogo držati nje¬ 
gove riječi. 

5. Ako nemaš toga čvrstog oslonca, knjige i propovjednici će biti 
za tebe izvor bolnih dvojbi i gorkih nemira: bit će ti dapače na štetu, 
jer ćeš na sebi primijeniti ono i što nije za tebe. 

6. Ne zaboravi što običavaše govoriti sveti Filip Neri, da najviše 
cijeni one knjige koje su napisali sveci, jer su oni naime obično 
prosvijetljeni. 

7. Poslušaš li ove naputke, tada imaš sigurno za vodu ne samo 
pisca ove knjige, nego i svete: Alfonza Liguorija, Augustina, Tomu, 
Filipa Neria, a osobito sv. Franju Saleškoga, koji se odlikovao 
velikom svetošću, velikom učenošću, velikim iskustvom, trima svoj¬ 
stvima koja su nužna učitelju crkve Božje i pouzdanom duhovnom 
vođi. 


N. V. S. B. 

